Dho?! Cool MD eh: Eynage style ves maa thafaathu\nކޫލް އެމްޑީއެއް: އޭނާގެ ސްޓައިލް ވެސް މާ ތަފާތު\nތަނެއްގެ މެނެޖިން ޑިރެކްޓަރެކޭ ބުނީމަ، ފުރަތަމަ ވެސް ހީކުރީ މިއީ ހަމަ އެހެން އެމްޑީން ކަހަލަ އެމްޑީއެއް ކަމަށެވެ. އެކަމަކު މި އެމްޑީ ވެގެން ދިޔައީ ހީކުރާ ކަހަލަ އެމްޑީއަކަށް ވުރެ މާ ސަޅި މީހަކަށެވެ. މާ ކޫލް މީހަކަށެވެ.\nބްލަކް އެޑްވަޓައިޒިންގެ މެނޭޖިން ޑިރެކްޓަރު އިސްމާއީލް ހުޝާމް އަކީ މުޅިން އެހެން ސްޓައިލެއްގެ އެމްޑީއެކެވެ. އިންޓަވިއުއަކަށް އެދުމުން، އެކަމަށް ޖަވާބެއް ދޭން ފަސް ހަ ދުވަހެއް ނުނަގަ އެވެ. އުމުރުން 37 އަހަރުގެ ހުޝާމް ވީ ހީކުރި ވަރަށް ވުރެ މާ އާދައިގެ މީހަކަށެވެ. އެންމެ ކޯލަކާއެކު އިންޓަވިއު އަށް އެއްބަސްވެ ވަގުތުން ގަޑި ހަމަޖައްސާލި އެވެ.\nބްލަކްގެ އޮފީހަށް ގޮސް ކުއްޖަކު ގާތު މިއައީ ހުޝާމްގެ އިންޓަވިއު ނަގާށޭ ބުނުމުން އެ ކުއްޖާގެ ގާތަށް އައީ ހިންޏެވެ. ކުޑައިރުކޮޅަކުން ހުޝާމް ނުކުމެ ވާހަކަ ދައްކާލައި އިންޓަވިއު އަށް އިށީންއިރު މާ ކުރިން އިންޓަވިއު އޮތީ ފެށިފަ އެވެ.\n"ހުޝާމް އޭ ބުނީމަ ރިސެޕްޝަނިސްޓަށް އެ ހެވުނީ،" އަހަންނަށް އެންމެ ފުރަތަމަ ފެނުނު މަންޒަރު ހަނދާން ނެތިފައި އިންދާ އޭނާ އެއަށް ޖަބާވު ދިނެވެ. "މިތާ އެންމެން ވެސް ކިޔާނީ މަށަށް ކިޔާނީ ބޮމްބެ. ބިޒްނަސްގައި އުޅޭއިރު ވެސް، ވަކި ހިސާބަކުން ކްލަޔަންޓާ ރިލޭޝަންޝިޕެއް އެސްޓޭބްލިޝްވާ ހިސާބުން އެންމެން ވެސް ހަމަ ކިޔާނީ ބޮމްބެ."\n"ހުރިހާ އެންމެން ވެސް ކިޔާނީ ބޮމްބެ. ސްޓާފުން ވެސް ކިޔާނީ ބޮމްބެ. ކްލައިންޓުން ވެސް ކިޔާނީ ބޮމްބެ. ފެމެލީ ވެސް ކިޔާނީ ބޮމްބެ." އޭނާ ބުންޏެވެ.\nއެހެންވެ، އަހަރެމެން ވެސް ކިޔާނީ ބޮމްބެ އެވެ.\nއޭނާގެ ނަމާ އެއްވަރަށް އެޑްވަޓައިޒިން ދާއިރާގައި އޭނާގެ ކުންފުނި "ބްލަކް" ވެސް މި ވަނީ ވައިގައި ހިފައިފަ އެވެ. ބްލަކް އަކީ މިހާރު އާދައިގެ ނަމެއް ނޫނެވެ.\nބޮމްބެ އަކީ ރާއްޖޭގެ ވިޔަފާރީގެ އެންމެ ކުރީގައި ހިމެނޭ ޝީޝާ ކުންފުނީގެ އާއިލާގެ މެމްބަރެކެވެ. އެކަމަކު އެޑްވަޓައިޒިން އާއި މާކެޓިންގެ ތެރެއަށް ބޮމްބެގެ ހިތް ދަމައިގަނެ، އޭނާ ބޭނުންވީ މި ދާއިރާ އިން ކުރިއަށް ދާށެވެ! އެޑްވަޓައިޒިން ދާއިރާގައި މިހާރު ރާއްޖޭގެ މަތީ ފަންތީގައި ފައި ހަރުކޮށްލައިފައިވާ ބްލަކް އަކީ، އާއިލާ އިން ފުޅާ ދާއިރާއެއްގައި ސައިކަލް ވިއްކަމުން ދަނިކޮށް މަގު ބަދަލުކޮށްލި ކާމިޔާބު ވިޔަފާރި އެކެވެ.\nބޮމްބެ އޭނާގެ އޮފީހުގައި: ބުރަ މަސައްކަތުން ކުރި އަރާ ޒުވާނެއް -- ފޮޓޯ: ހުސެއިން ވަހީދު\n"ބޮމްބެގެ ފެމެލީ ބެކްގްރައުންޑް އޮންނަ ގޮތުން ބޭބެމެން އެންމެންނަކީ ހުސް ވިޔަފާރިވެރިން. ބޮމްބެ މިއީ އާއިލާގައި ފިރިހެން އެންމެ ކުޑަ. ކާ މޭޒުމަތިން ފެށިގެން އައިސްފައި ހުންނަނީ ބިޒްނަސް ތޯޓްސް އާ މިކަހަލަ އެއްޗެހި. ދެން ކިޔަވާ ނިމުނު ހިސާބުން ފެށިގެން ނުކުތީ ޖޮބަށް،" އޭނާ ބުންޏެވެ.\nބްލަކް އުފައްދެމުގެ ކުރިން ތަފާތު ދާއިރާތަކުގައި އޭނާ މަސައްކަތް ކުރި އެވެ. އެންމެ ފުރަތަމަ ސްކޫލް ނިންމާލުމަށް ފަހު ބޮމްބެ ވަޒީފާ އަދާކުރީ ޑިފެންސް މިނިސްޓްރީގެ ފައިނޭންސް ޑިޕާޓްމަންޓުގަ އެވެ. އޭގެފަހުން އެސްޓާސް އާއި އަދިވެސް ގިނަ ތަންތަނުގައި ވަޒީފާ އަދާކުރި އެވެ. އަމިއްލަ ކެރިއަރު އެންމެ ބޮޑަށް ޑިސްކަވާ ވީ އެކި ދާއިރާތަކުގައި ވަޒީފާ އަދާކުރަމުން ދިޔައިރު އެވެ. ފަހުން އޭނާ މަސައްކަތް ކުރީ އާއިލީ ވިޔަފާރި، ޝީޝާގަ އެވެ. އެކަމަކު އެތަން ވެސް އޭނާއަކަށް ކަމަކު ނުދިޔަ އެވެ.\n"ހިތަށް އެރީ މިއީ ވަރަށް ބޮޑަށް އެސްޓޭބްލިޝްޑް ވިޔަފާރިއެކޭ. އޭރު ވެސް އިންޓަރެސްޓް ހުރޭ ކްރިއޭޓިވް އައިޑިއާސް އަށް. ސައިކަލު ވިއްކުމަކީ އެހާ ކްރިއޭޓިވް ކަމެއް ނޫން. އަނެއްކާ އެ ބިޒްނަސް އެވަރަށް މެޗުއާ ވެފައި އޮތީމަ އެއަކުން އެހާވަރުގެ އޮޕޮޗުނިޓީޒްއެއް ވެސް ނުފެނުނު. އެހެންވެ ހިތަށް އެރީ ވެއްޖެއޭ އަމިއްލަ އަށް ކަމެއް ކުރަން،" އޭނާ ބުންޏެވެ. "އޭރު ވެސް އައުޓްގޮއިން މީހެއް އަހަންނަކީ. ހިތަށް އެރީ ޑިޒައިން އާއި އެޑްވަޓައިޒިން އާއި ކުރެހުމާ މި ކަންތައްތަކަކީ ސްކޫލްގައި އުޅުނު އިރުން ފެށިގެން ހުންނަ ކަންތައް ވީމަ ވެއްޖެއޭ މިއަށް ޓްރައިއެއް ދޭން."\nއެހާ ހިސާބުން ރައްޓެއްސެއްގެ ގޭގެ ސިޓިން ރޫމުގައި ޕީސީއެއް ބަހައްޓައި މަސައްކަތް ފެށީ އެވެ. މަޑުމަޑުން މަސައްކަތް ކުރަމުން ގޮސް އިތުރު މުވައްޒަފުން ބޭނުންވާ ހިސާބަށް ދިއުމުން އޮފީހެއް ހަދައި، އާ ހަރުފަތަކަށް ދިޔައީ އެވެ. ކުންފުނި ރަޖިސްޓްރީކޮށް ރަސްމީކޮށް މަސައްކަތް ފެށީ 2011 ވަނަ އަހަރު އެވެ. ބްލަކްގެ ފެށުމަކީ އެއީ އެވެ.\nބޮމްބެ އޭނާގެ އޮފީހުގައި: ތަފާތު އެމްޑީއެއް -- ފޮޓޯ: ހުސެއިން ވަހީދު\nމިއަދު ބްލަކާ އެކު ބޮމްބެ ކިތަންމެ ކުރީގައި ހުއްޓަސް ދަތުރު ފެށީ އެހަ ފަސޭހަކޮށެއް ނޫނެވެ. އޭނާ އަށް ވެސް ގޮންޖެހުންތައް ކުރިމަތިވި އެވެ. ހުރަސްތަކާ ކުރިމަތިލާން ވެސް ޖެހުނެވެ. ކުންފުނި އުފައްދައި، ދެ އަހަރުވީއިރު ކުންފުނި ބަންދުކުރާ ހިސާބަށް ވެސް ދިޔަ އެވެ.\n"ރާއްޖޭގައި އެހާ ފަސޭހަކަމެއް ނޫން އެސްޓޭބްލިޝްވުމަކީ. ނޫނީ ނޯން ވުމަކީ. އަނެއްކާ ރާއްޖެ ކަހަލަ ކުޑަކުޑަ ތަނެއްގައި ދަންނަ ވަކި ބަޔަކު އުޅޭތީ މިހެން އަރާ ކުދިކުދި ވިޔަފާރިތައް އެހާ ބޮޑަކަށް ސަކްސެސްފުލްއެއް ވެސް ނުވޭ. އެކަމަކު އޭރު ވެސް މަސައްކަތްތަކާއި އެއްޗެހި އަޑިއަށް ދިޔައީމަ ހިތަށް އެރީ އަދި ދުލެއް ނުކުރާނަމޭ އަނެއްކާ ވެސް ހަމަ މަސައްކަތްކުރާނީއޭ،" އޭނާގެ ހިތިތަޖުރިބާތައް ހިއްސާކުރަމުން ބުންޏެވެ.\nބޮމްބެ ވިސްނުން ހުރީ މިގޮތަށެވެ. އޭނާ ވިސްނީ ކާމިޔާބުގައި ކޮންމެވެސް ތަޅުދަނޑިއެއް އޮންނާނެ ކަމަށެވެ. އެހެންވެ، އެ ކާމިޔާބު ދެނެގަތެވެ.\n"މީގަ އެންމެ ބޮޑު ސަކްސެސް އަކަށް އަޅުގަނޑު ގަބޫލުކުރަނީ ޔަންގްސްޓާސް އަށް އޮޕޮޗުނިޓީސް ދިނުން. މަސައްކަތުގެ ތަޖުރިބާ ސީދާ ހުރި މީހުންނަށް ވުރެ އޭރު ވެސް އަހަރެމެން ބެލީ އިންޓާންޝިޕަށް މިއަންނަ ކުދިން ނެގުމާ މިކަހަލަ ކަންތައްތައް ކުރަން. އެހެންވީމަ ކްރިއޭޓިވް ނިއު އައިޑިއާސް އަބަދުވެސް ދިރިދިރި މި ތިބެނީ. ދެޓް އިޒް ވަޓް ވީ ސެލް އަސްލު. އޭނަ އެ ވިއްކާ ސާވިސްއެއް އެއަށްވުރެ ކްރިއޭޓިވް އެޕްރޯޗަކުން ބަޔަކަށް ސެލް ކުރެވޭނެ ގޮތެއްތާ މިހަދަނީ. އެހެންވީމަ އެއީ ކަންނޭނގެ އޭގެ އެންމެ ބޮޑު އެއް ސަކްސެސް އަކީ."\nބްލަކްގެ ކާމިޔާބީގެ އިތުރު ސިއްރެއްގެ ގޮތުގައި އޮތީ އޮފީހުގެ މަސައްކަތު މާހައުލެވެ. އޮފީހަކަށް ގޮސް ވަޒީފާއެއް އަދާކުރުމުގެ ބަދަލުގައި މަސައްކަތުގެ މާހައުލަކީ "ސެކަންޑް ހޯމް" އަށް ހަދައި މަސައްކަތް ކުރާ ޓީމު އާއިލާއެއްގެ ގޮތުގައި މަސައްކަތް ކުރެވޭނެ ގޮތް ފަހިވުމަކީ ކާމިޔާބުގެ ސިއްރެއް ކަމަށް އޭނާ ދެކެ އެވެ.\n"އަސްލު ހިތަށް އެރީ ވަރަށް ލަވް ގިނަ އެންވާރަމެންޓެއްގައޭ މިކަހަލަ ކަމެއް ކުރެވޭނީ. އެހެންވެ އޭއްޗަށް ފޯކަސްކުރީ. މާ ބޮޑު އެފަޓެއް ވެސް ލާކަށް ނުޖެހޭ. ޖަސްޓް ޔޫ ހޭވްޓު މޭކް ޝުއާ އެންމެންނަކީ ވެސް އޮފީހަށް އަންނަ ހިތުން އަންނަ ބައެއްކަން. އައިސްފައި އެވަރަކުން ނިމުނީކީއެއް ނޫންކަން. މިތަނުގައި ކަލްޗާއެއް އުފެދުނީ. ސްޓާޓެޑް ރެސްޕެކްޓިން އީޗް އަދާ. ދައްތަ ކޮއްކޮ ބޭބެ މިކަހަލަ ހައިރާކީއެއް މިތާ ތެރޭގައި އުފެއްދުނީ. ދެން އޭތި ޓީމް ވޯކަކަށް މި ބަދަލުވަނީ."\nބޮމްބެ އޭނާގެ އޮފީހުގައި -- ފޮޓޯ: ހުސެއިން ވަހީދު\nދެން އޮތީ އޮފީހުގެ ބޮސް އެވެ. ބޮމްބެ އަކީ ފެންނަ ފެނުމުގައި ބްލަކްގެ ބޮސްއެއް ނޫނެވެ. އޭނާ ވެސް އެހެން މުވައްޒަފުންނާ އެކު ހުރިހާ މަސައްކަތެއްގައި ހެން އުޅެ އެވެ. މުވައްޒަފުންނާ ވަރަށް ގާތް ގުޅުމެއް އޮވެ އެވެ. އެ އޮފީހަށް އަލަށް ދާ މީހަކަށް އެ ތަނުގެ ވެރިޔާ ނޭނގޭހާ އޭނާގެ ހަރަކާތްތައް ސިމްޕަލް އެވެ.\nބޮމްބެ ބުނީ އާއިލާގައި ވިޔަފާރިއެއް އޮއްވާ ތަފާތު އެހެން ދާއިރާއަކުން އަމިއްލަ ވިޔަފާރިއެއް ފެށުމުން ސެޓިސްފެކްޝަން މާ ބޮޑު ކަމަށެވެ. އެއީ ވިޔަފާރީގެ ހިޔާލާއި މަޝްވަރާ ހޯދަން ތިބޭތީ އެވެ. އަދި އަމިއްލަ ވިޔަފާރިއަކާއެކު ކާމިޔާބަށް ވާސިލްވުމުން ހިތްހަމަޖެހުން ބޮޑުވެ އަދި މީހުންގެ ތެރޭގައި ވެސް އިހްތިރާމް މާބޮޑަށް ލިބޭނެ ކަމަށް އޭނާ ބުނެ އެވެ.\nމިހާރު ބްލަކުން ދޭ ހިދުމަތްތަކާ ހިސާބުން ނިންމާލަން ބޮމްބެ ބޭނުމެއް ނޫނެވެ. އެ ކުންފުނީގެ މަސައްކަތްތައް ބައިނަލްއަގްވާމީ ދުނިޔެ އަށް ނެރުމަކީ އޭނާގެ ހުވަފެނެކެވެ. ހުވަފެންތަކުގައި ކުލަޖައްސައި އަދިވެސް މި ދާއިރާއިން ކުރިއަށް ދާން ބޮމްބެ އަންނަނީ މަތީ ތައުލީމް ހާސިލްކުރަމުންނެވެ. އޭނާ އަންނަނީ ސްރީލަންކާ އިން ބިޒްނަސް އެޑްމިނިސްޓްރޭޝަން އިން މާސްޓާޒް އަށް ކިޔަވަމުންނެވެ. ޗާޓާޑް މާކެޓިން ވެސް އަންނަނީ ހަދަމުންނެވެ. ވޭތުވެދިޔަ އަހަރުތަކުގައި އެކި ދާއިރާތަކުން ގިނަ ޕްރޮގްރާމްތައް އޭނާ ފުރިހަމަކުރި އެވެ. އާއިލާ އަށާއި ކުންފުންޏަށް ވަގުތުދެމުން ކޮންމެ ހަފްތާ ބަންދެއް އޭނާ ހޭދަކުރާނީ ކިޔެވުމުގަ އެވެ.


Covid-19: Aabaadhee Gai6Lakka Hamanuvaa Gaumuthakun Emme Nurahkaa Bodu Gaumakah Raajje - Vaguthu\nކޮވިޑް-19: އާބާދީގައި ހަލައްކަ ހަމަނުވާ ޤައުމުތަކުން އެންމެ ނުރައްކާ ބޮޑު ޤައުމަކަށް ރާއްޖެ\nހަލުވިކަމާއެކު ފެތުރެމުންދާ ކޮވިޑް-19 ގެ ބަލިމަޑުކަމުގައި، އާބާދީގައި ހަލައްކަ ހަމަނުވާ ޤައުމުތަކުގެ ތެރެއިން އެންމެ ނުރައްކާ ބޮޑު ޤައުމަކަށް ރާއްޖެ ވެއްޖެއެވެ.\nކޮވިޑް-19 އާއި ބެހޭ މަޢުލޫމާތު ހާމަކުރާ ބައިނަލްއަޤުވާމީ އިދާރާތަކުން ނެރެފައިވާ ތަފާސްހިސާބުތަކަށް ބަލާއިރު، ރާއްޖެއަކީ މުޅި ދުނިޔެއިންވެސް އާބާދީގައި ހަލައްކަ ހަމަނުވާ ޤައުމުތަކުގެ ތެރެއިން ދެވަނައަށް އެންމެ ގިނަ ބަޔަކު ފައްސިވި ޤައުމެވެ. އަދި އާބާދީ6ލައްކައަށް ނާރާ ޤައުމުތަކުގެ ތެރެއިން މިވަގުތު އެންމެ ގިނަ ބަޔަކަށް ކޮވިޑް-19 ގައި ފަރުވާދެމުންދާ ޤައުމަކީވެސް ރާއްޖެ އެވެ. އެހެންކަމުން ރާއްޖެއަކީ މި ޤައުމުތަކުގެ ތެރެއިން މިހާރު ކޮވިޑް-19 ގެ ނުރައްކާ އެންމެ ބޮޑު ޤައުމެވެ.\nމިހާތަނަށް ރާއްޖެއިން ޖުމްލަ 1773 މީހަކު ކޮވިޑް-19 އަށް ފައްސިވެފައި ވެއެވެ. އޭގެތެރޭގައި އިއްޔެ މުޅިން އަލަށް ފައްސިވި 101 މީހަކު ހިމެނެއެވެ. ރާއްޖެއިން މި ބަލި ޖެހުނު މީހުންގެ ތެރެއިން 453 މީހަކު ރަނގަޅުވެފައި ވާއިރު، 1315 މީހަކަށް ދަނީ ފަރުވާދެމުންނެވެ.\nއާބާދީ ހަ ލައްކަ ހަމަނުވާ ޤައުމުތަކުގެ ތެރެއިން ބަލީގެ އެންމެ ގިނަ ވޭދަނަ (ކޭސް) ފެންމަތިވި ޤައުމަކީ އައިސްލޭންޑް އެވެ. އެޤައުމުން މިހާތަނަށް ޖުމްލަ 1806 މީހަކަށް މި ބަލި ޖެހިފައިވީނަމަވެސް މިހާރު ބަލިން ރަނގަޅުނުވެ ފަރުވާދެމުން ދަނީ އެންމެ ދެ މީހަކަށެވެ.\nރާއްޖެ ފިޔަވައި މި ސަރަޙައްދުތަކުގެ ތެރެއިން ދެން އެންމެ ގިނަ ބަޔަކަށް ބަލި ޖެހިފައިވަނީ އިންޑިއާ ކަނޑުގައި ފަރެންސޭސިންގެ އިސްތިއުމާރީ ބާރުގެ ދަށުގައި އޮންނަ މަޔޯޓޭއިންނެވެ. އެރަށުން މިހާތަނަށް 1699 މީހަކަށް ބަލި ޖެހިފައިވާއިރު، އޭގެތެރެއިން ގިނަ ބަޔަކު ބަލިން ރަނގަޅުވެ، މިހާރު ފަރުވާދެމުން ދަނީ 293 މީހަކަށެވެ.\nއާބާދީގައި6ލައްކަ ހަމަނުވާ ޤައުމުތަކުގެ ތެރެއިން ރާއްޖެ އާއި މަޔޯޓޭ އާއި އައިސްލޭންޑް ފިޔަވައި އިތުރު އެއްވެސް ޤައުމަކުން ބަލި ޖެހުނު މީހުންގެ އަދަދު މިހާތަނަށް 700 އަށްވުރެ އިތުރުވެފައެއް ނުވެއެވެ.\nރާއްޖޭގައި ބަލި ޖެހޭ މީހުންގެ އަދަދު ދުވަހެއް ދުވަހަކަށް އިތުރުވަމުން އަންނައިރު، މިހާތަނަށް މި ބަލީގައި ތިން ދެވެއްސަކާއި ދެ ބިދޭސީއަކު ހިމެނޭހެން ޖުމްލަ ފަސް މީހަކު ނިޔާވެފައި ވެއެވެ. އެހެން ޤައުމުތަކާއި އަޅާބަލާއިރު، ރާއްޖެއިން ބަލިން ރަނގަޅުވާ މީހުންގެ އަދަދުވެސް މަދެވެ.\nރާއްޖެ ހިމެނޭހެން މިހާތަނަށް ދުނިޔެއިން ޖުމްލަ 213 ޤައުމަކުން ނުވަތަ ސަރަޙައްދަކުން ކޮވިޑް-19 ފެނިފައި ވެއެވެ. މީގެތެރެއިން ރާއްޖެއަކީ ދުނިޔެއިން 94 ވަނައަށް އެންމެ ގިނަ ބަޔަކު ފައްސިވީ ޤައުމެވެ. އަދި ދެކުނު އޭޝިއާ ސަރަޙައްދުން ރާއްޖެއަކީ ފަސްވަނައަށް އެންމެ ގިނަ ބަޔަކަށް މި ބަލި ޖެހުނު ޤައުމެވެ.\nޖޫން 1, 2020 01:27\nސަރުކާރެއްގެ ބަލާވެސް އެއްމެ ބޮޑީ މިތަނުގަ.\nޖޫން 1, 2020 01:38\nކަލޭނޭ ކޮސް ނުގޮވާ.. އަލާމާތްނެތި ހިސް އެކަނި ޕޮޒިޓިވް ވުމުން އޮތް ނުރަށްކަލްކީ ކޮބާ\nޖޫން 1, 2020 01:46\nސަރުކާރުން 100 ކިލޯމީޓަރ ބާރުމިނުގައި ތިޔަ ކަމަށް މާދަމާ ރައްދުދެއްވާނެ ، ރައްޔިތުންނަށް ސާފުކޮށްދެއްވާނެ ތިކަން، މިސަރުކާރުން ތެދު ސާފުކޮށްދެއްވާނެ އިނގޭތޯ ވިދާޅޫވާނެ ކަމަށް އަޅުގަނޑަށް ވިސްނެނީ އެއީ ވަގުތުގެ ނޫސްވެރިންނަށް އޮޅުނިއްޔޭ ، ހަގީގަތުގައި އެއީ ވަރީގެ ލިސްޓޭ، އެ އެއަދަދު ތަކޭ އެބޭފުޅުންނަށް ޖެއްސެވިގެން އެ އުޅުއްވަނީ ، އަބަދުވެސް ވަރީގެ ރެކޯޑު އޮވޭތާއޭ ދެއްތޯ. ކޮވިޑުގައި ރާއްޖެ އަންނަނީ ސަލާމަތުގެ އައްސޭރިއަށޭ. ދެން ކޮވިޑާ ގުޅޭކަމެއްގައި ސަރުކާރުން ހަމަ އެއްގޮތަކަށްވެސް އިތުރުފުޅެއް ނުހައްދަވާ. އަޅުގަނޑުގެ ދެކޭގޮތުގައި ފައިސާ ޚަރަދު ކުރުމާއި ގުޅޭ ކަންކަމުގައި ވ ތެދުވެރި. އަނެއްކާ ކަރަންޓީނުގެ ކަންތައްވެސް އެހާފުރިހަމަ. އަނެއްހެން މާލޭގައި ކަންބޮޑުވެފައިހުރި ހަމަ އެކަކުވެސް ނެތް. ނާދެވިފައި ތިބި ރަށްފުސު ރައްޔިތުންވެސް އަނެއްހެންތިބީ ވަރަށް އުފަލުން. އެއީ ފާޚާނަ ކޮށްލާ ކައިބޮއި ހެދޭތީ. ހައްޤު މިންވަރަށްވުރެވެސް މަތީގައި އެބޭފުޅުންގެ ޚިދުމަތަތައް އެހުރީ #. ޝުކުރިއްޔާ އޯގާތެރި ސަރުކާރު އިގޭތޯ ރަށްވެހި ފަތިސް ވަރަށް ފުރިހަމަ ކަކަށް އަޅުގަނޑު ޤަބޫލުކުރަނީ\nޖޫން 1, 2020 02:40\nއަހަރުމެން މިކިޔަނީނޫންހޭ ރާއްޖެއޭ އާބާދީގެނިސްބަތުން އެންމެގިނައީ. ތިބުނާ އައިސްލޭންގައިވެސް ބަލިޖެހިނިމިފައިވާމީހުންވީމަ ރާއްޖެއަށްވުރެ 33 މީހުންއިތުރުވެގެން ތިއުޅެނީ އެކަމު 2މީހުންދޯ މިހާރުޖެހިފަތިބީ ވީމާ ރާއްޖެ ދުނިޔެއިން އާބާދީގެނިސްބަތުން2ވަނައެވެ. 1 އެމެރިކާ2ރާއްޖެއެވެ. މިއީ މޮޅަށްތައްޔާރުވެފައިވާ ސަރުކާރެވެ. ތައްޔާރުވީ ލާރިގަޑުކާށެވެ. އެކަންއެބަކުރޭ\nޖޫން 1, 2020 04:05\nމިއީ ހުސް ލިބޭ ކުރިއެރުން. އެހެންނުން އެޗްޕީއޭ..\nޖޫން 1, 2020 05:03\nތީހަމަ ސަރުކާރުން ދުރާލާރާއިގެން އަޅާ ހަރުދަނާ ފިޔަވަޅުތަކުގެ ނަތީޖާ.\nޖޫން 1, 2020 05:47\nރާއްޖޭގެ އެންމެންނަށް މި ބަލި ޖެހޭނެ.. މިއީ މަ ބުނާ އެއްޗެއް ނޫން. އެންމެންގެ ހިތްތިރި ނިޔަނެތި ރައީސް ގެ ބަސްފުޅެއް ނުވަތަ އެމަނިކުފާނު ބޭނުންފުޅުވެލައްވާ ގޮތް.\nޖޫން 1, 2020 05:58\nމި ލިބުނީ އަސްލު ހޯދަން ބޭނުންވާ މަގާމު ދެން ދުނިޔޭގެ ގައުމު ތަކުން ހިލޭ އެހީތައް ދޭނެ ދިންވަރަކަށް ކައް ކާލެވޭނެ ބޯލެވޭނެ.\nޖޫން 1, 2020 06:01\nސަރުކާރުން ބަލިކޮންޓްރޯލް ކުރުމައްކުރާމަސައްކަތުގެ ފުރިހަމަކަމާ ހިކުމަތްތެރިކަން\nޖޫން 1, 2020 06:33\nއެއީ މިސަރުކާރުން ހޯދަން އުޅުނުވަނައަކީ މިތަނުން ކޮވިޑުފެނުނީމާ ހީވީ ޢީދެއްއައިހެން ޑަކުޓަރުން އާދޭސްކޮށްކޮށް ތިއްބައި ޤައުމުގެ ބޮޑުން ކޮވިޑް މާލެތެރަށް ބަހަން ފެށީ ނުވިތާކަށް ކޯލިސަން މެންބަރުންވެސް ހީވީ ކަމެންހެން.\nޖޫން 1, 2020 06:59\nރަގަޅު ލިޔުމެއް!.. ރާއްޖެ އަށް މި ބަލިން އަރާގަނެވޭނީ ސަރުކާރުން ބަންގާޅިން ބޭރު ކޯށްގެން! ހުސް ބާންގާޅިންނާ ގުޅުން ހުރި ކޮންމެވެސް ދިވެއްސެއްގެ ފަރާތުން ބަލި ދިވެހިންނަށް މިޖެހެނީ! ހަކުރު ބޯނެ ތަނެއް ނެތިގެން ބަންގާޅިއަކު ދިރި އުޅޭތަނެއް ގެ ސިޑި މަތީ ނޫނީ ހަމަ ބަންގާޅި އެއ އުޅޭ ތަނެއް ތެރޭ ވެސް ބޮއެފާނެ ދެން އެމީހުންގެ ފަރާތުން ބަލި އަރުވާގެން އޭނަގެ އާއިލާ އށް ބަލި ފަތުރާ! މި ވެސް ހިގާ ސައިކަލް އެއް! ވިސްނާލާ!\nޖޫން 1, 2020 07:56\nދޯހަޅި ސިޔާސަތެއް އޮތްކަމުގެ ހެކި މިފެންނަނީ.\nޖޫން 1, 2020 08:23\nޕޮޒިޓިވް ވާ މީހުން ރާއްޖެ ކަހަލަ ގައުމަކުން ގިނަވުމަކީ ރަނގަޅެކެވެ. ސަބަބަކީ ޑަބްލިއު އެޗްއޯ ގެ ސަމާލުކަން އިތުރުވެ، އެހީ ލިބުން އަވަސްވެ ގިނަ ވާނެއެވެ. އަދި ވެކްސިންއެއް ނެރެވުނުހާ އަވަހަކަށް ރާއްޖެއަށް ވެކްސިން ލިބުން އަވަސްވެފަ ފަސޭހަ ވާނެއެވެ.\nޖޫން 1, 2020 10:30\nމި ސަރުކާރު ކަމަކުނުދޭ. އެކަމަކު މި ލިޔުމަށް ބާރު ދޭ ހެކި ކޮބާ؟ އެއްވެސް ރިސޯސް އެއްގެ ނަމެއް ނެތް. މަބެލި ހިސާބުތަކުގައި މިޔަށްވުރެ ކުދި ޤައުމުތަކުގައި މަރުވާ އިންސައްތަ މާ މަތި. އެހެނަސް ކޮން ތަނަކު 600000 މިންގަނޑަކަށް ބަލަނީ. ގެޓް ޔޯ ފެކްޓްސް ރައިޓް.\nމަޖިލިސް ކުރާ ގޭގައި އިންނަ ސޮނިވެއްޓި\nޖޫން 1, 2020 10:37\nޢަދި ވަރަށްއަވަހަށް އައިސް ލޭންޑްވެސް ބަލި ކުރާނަނަން. ލަން ކާވެސް 33 މީހުންގެ ތަފާތުން ކުރީގަ އޮއްވާ އެއޮތީ ޖެހިގެން އައި ދުވަހު 107 މީހުން ފައްސި ކޮށް 13 މީހުން އައްސި ކޮށް ތަޅާ ބަލި ކޮށްފަ. ފުޓްބޯޅައިން ވޯލްޑް ކަޕް ނުލިބުނަސް ކޮވިޑުން ވޯލްޑް ކަޕް މިފަހަރު ހޯދަންވާނެ. ޢެމެރި ކާ ކުރީގަ އޮތަސް އެގައުމުގަ މުޒާހަރާ ކުރާތީ މިހާރު އެވެރިން ތިބީ މި ކަމަ ކާ އެއް ނޫން. ޢެމީހުން މުޒާހަރާގަ ތިއްބާ ވާނެ އެމީހުންވެސް ބަލި ކޮށްލަން . މިތާގަ ކޮންމެ މީހަ ކަށް3ފަހަރު ކޮވިޑް ޖެއްސީމަ އެމެރި ކާވެސް ބަލި ކުރެވޭނެ.\nޖޫން 1, 2020 10:52\nކޮބިޑުން ސަލާމަތް ވަންޏާ ޖަލުގައިއޮތް ވެކުސިން މުޅިރާއްޖެމަތީގައި ބުރުފައްޗަކަށް ލާފައި އަބުރާލަދީ ޕުލީސް


ކުށުސަޖިދަ... ސުވާލު ޖަވާބު | އަޅުކަން | ފިޤުހު | ދީނާއިދުނިޔެ\nBack ކަވާސާ ދީނާއިދުނިޔެ ދީނާއިދުނިޔޭގެ ބައިތައް ފިޤުހު އަޅުކަން ކުށުސަޖިދަ... ސުވާލު ޖަވާބު\n1 - ކުށުސަޖިދައިގައި ކިޔާނީ ކޮން ދުޢާއެއްހެއްޔެވެ؟\nހަނދާންނެތުމުން ޖަހަންޖެހޭ ދެ ސަޖިދައިގައި ކިޔާނެ ޞައްޙަ ވަކި ދުޢާއެއް އައިސްފައި ނެތެވެ. ވީމާ މި ދެ ސަޖިދައިގައި ވެސް އޮންނާނީ، ނަމާދުގެ އެހެން ސަޖިދަތަކުގެ ޙުކުމެވެ. އެ ގޮތުން ކިޔަންޖެހޭނީ، سُبْحَانَ رَبي الأعْلى އަދި މި ނުންވެސް ދުޢާތަކެވެ. ސަޖިދައިގައި ދުޢާ ކުރުމަކީ ހުއްދަ ކަމެއްކަން އެނގެނީ ކީރިތި ރަސޫލާގެ މި ޙަދީޘްފުޅުންނެވެ.\nعَنْ  أَبِي هُرَيْرَةَ  :أَنَّ رَسُولَ اللَّهِ  صَلَّى اللَّهُ عَلَيْهِ وَسَلَّمَ  قَالَ  أَقْرَبُ مَا يَكُونُ الْعَبْدُ مِنْ رَبِّهِ وَهُوَ سَاجِدٌ فَأَكْثِرُوا الدُّعَاءَ\nމާނަ: އަބޫހުރައިރާގެ އަރިއަހުން ރިވާވެގެންވެއެވެ. ''އަޅާ އޭނާ ހައްދަވާ ބޮޑުކުރެއްވި ކަލާނގެއާ އެންމެ ކުއްތަންވާ ވަގުތަކީ އޭނާ ސަޖިދައިގައި އޮންނަ ވަގުތެވެ. ވީމާ (އެތާނގައި) ގިނައިން ދުޢާކުރާށެވެ.'' (ރިވާކުރެއްވީ މުސްލިމް: ރުކޫޢާއި ސަޖިދައިގައި ކިޔާނެ އެއްޗެއް ނަންގަނެވުނު ބާބު)\nދެން ދެ ސަޖިދަ ދެމެދުގައި ވެސް ކިޔާނީ ހަމަ އެހެންޏާ ވެސް ދެ ސަޖިދަ ދެމެދުގައި ކިޔާ ދުޢާއެވެ. ނުވަތަ ދުޢާތަކެވެ.\nއިމާމް ނަވަވީ އަލްމަޖްމޫޢްގެ 4/72 ގައި ވިދާޅުވެފައި ވެއެވެ:\n'' ކުށުސަޖިދައަކީ ދެ ސަޖިދައެވެ. އޭގެ ދެމެދުގައި އިށީނުން އޮވެއެވެ. އަދި އިށީނދެ އިންނަ އިރު ސުންނަތް ގޮތަކީ އިފްތިރާޝަށް އިނުމެވެ. ދެން ދެ ސަޖިދަ ޖަހާ ނިމުނީމާ ސަލާމް ދޭން ދެން ހުންނާނީ ތަވައްރުކުކޮށެވެ. އަދި މި ދެ ސަޖިދަ ޖަހާ ގޮތާއި، އޭގައި ކިޔާ ޛިކުރު، ހަމަ ނަމާދުގެ ސަޖިދައާއި އެއްގޮތެވެ. މޮޅަށް ދެނެވޮޑިގެންވަނީ ﷲ އެވެ. ''\n2- ނަމާދަށް ހުންނައިރު ގަސްދަކާ ނުލާ، ނަމާދު މަތިން ހަނދާން ނެތި އެހެނިހެން ކަންކަމާ ދިމަދިމާލަށް ސިކުނޑު ދިއުމަކީ ކޮންކަހަލަ ކަމެއްހެއްޔެވެ؟\n- ނަމާދު ވަގުތު ޖެހުމުން އޭނާގެ މައްޗަށް ވާޖިބުވެގެން ވަނީ، ދުނިޔޭގެ ކަންތައްތަކާ ފިކުރު ދުރުކޮށް، ހުރިހާ ސަމާލުކަމަކާއި ވިސްނުމެއް ނަމާދަށް ހުސްކުރުމެވެ. ދެން ވުޟޫކޮށް ނަމާދަށް ހުއްޓި ހުންނައިރު ހުންނަން ޖެހޭނީ، މާތް ﷲ އަށް ބިރުވެތިވެ މަޑުމޮޅިވެގެންނެވެ. ނަޒަރު ހުއްޓިފައި ހުންނަންޖެހޭނީ ސަޖިދަ ޖަހާތަނަށެވެ. ސަމާލުކަން ދެވިފައި ހުންނަންވާނީ، ކިޔަވާ ނުވަތަ އަޑު އިވޭ ޤުރުއާނަށެވެ. ދެން ކިޔާ ޛިކުރުތަކާއި ދުޢާތަކަށެވެ. ޝައްކެއްވެސް ނެތް ގޮތުގައި، ނަމާދަށް ހުންނައިރު ނަމާދުން ބޭރު ކަންކަމާ މެދު ވިސްނެނީ، ޝައިޠާނާގެ ވަސްވާހުގެ ސަބަބުންނެވެ.\nމާނަ: ''ޢުޘްމާން ބިން އަބޫ އަލްޢާޞް ނަބިއްޔާ -ޞައްލަﷲ ޢަލައިހި ވަސައްލަމަ- ގެ އަރިއަހަށް ވަޑައިގެން ދެންނެވިއެވެ. އޭ ﷲ ގެ ރަސޫލާއެވެ. ހަމަކަށަވަރުން ޝައިޠާނާ، އަޅުގަނޑުގާއި އަޅުގަނޑުގެ ނަމާދާއި ކިޔެވުމާއި ދެމެދު ހުރަހަކަށް ވެ، ކިޔެވުން އޮޅުވާލައެވެ. އެ ހިނދު ރަސޫލުﷲ -ޞައްލަﷲ ޢަލައިހި ވަސައްލަމަ- ޙަދީޘް ކުރެއްވިއެވެ: ''އެއީ ޚިންޒަބް (ޚަންޒަބް ވެސް ކިޔޭ) އޭ ކިޔޭ ޝައިޠާނެކެވެ. (މާނައަކީ އެހެން ކިޔޭ ޝައީޠާނެއް ކުރާ ކަމެކެވެ) ފަހެ ކަލޭގެފާނަށް އޭތީގެ އިޙްސާސެއް ވެއްޖެނަމަ، އޭތީގެ ނުބައިކަމުން، ﷲ ގެ ރައްކާތެރިކަމަށް އެދޭށެވެ. (އަޢޫޛް ކިޔުން) އަދި ވާތް ފަރާތަށް ތިންފަހަރު ކުޅުޖަހާށެވެ.'' ދެން އަހަރެން އެހެން ހެދުމުން، މާތް ﷲ އޭތީގެ ނުބައިކަން އަހަންނާ ދުރުކުރައްވައިފިއެވެ. (ރިވާކުރެއްވީ މުސްލިމް، ކިތާބް: އައްސަލާމް. ބާބް: ނަމާދުގައި ޝައީޠާނާއާ ވަސްވާހުން ރައްކާތެރިވުން)\n3- ކުށުސަޖިދަ ޖަހަން ހަނދާން ނެތުން :\nމީހަކު ކުށުސަޖިދަ ޖަހަން ހަނދާން ނެތިކޮށްލާފައި، ނަމާދުން ބޭރުވެއްޖެނަމަ ހަދާނީ ދެން ހަދާނީ ކިހިނެއްހެއްޔެވެ؟\nޙަނަފީ މަޛްހަބުގައި އޮންނަނީ، ނަމާދުން ބޭރުވުމުގެ ނިޔަތުގައި ސަލާމް ދިނުމަށް ފަހު ޤިބްލައިން މޫނު އަނބުރައި ނުވަތަ ވާހަކަ ދައްކައި ނުވަތަ މިސްކިތުން ނުކުމެއްޖެނަމަ، ދެން ކުށުސަޖިދަ ޖެހުމެއް ނެތް ކަމަށެވެ. ނަމަވެސް ކުށުސަޖިދަ ޖެހުން ހަނދާން ނެތިގެން ސަލާމް ދީފިނަމަ، އޭނާ މިސްކިތުގައި ހުރެއްޖެނަމަ ކުށުސަޖިދަ ޖެހުމަށެވެ.\nމާލިކީ މަޛްހަބުގައި، މި މައްސަލާގައި ސަލާމް ދިނުމުގެ ފަހުން ޖަހާ ކުށުސަޖިދައާއި ސަލާމް ދިނުމުގެ ކުރިން ޖަހާ ކުށުސަޖިދައާއި ފަރަޤު ކުރެއެވެ. ސަލާމް ދިނުމުގެ ފަހުން ޖަހާ ކުށުސަޖިދައެއް ދޫކޮށްފިއްޔާ، އެކަން ހަނދާންވި އިރަކުން ކުށުސަޖިދަ ޖަހާނީއެވެ. އެއީ އަހަރުތަކެއް ފަހުން ކަމަށް ވިޔަސްވެހެވެ. ނަމަވެސް ސަލާމް ދިނުމުގެ ކުރިން ޖަހާ ކުށުސަޖިދަ ޖަހަން ޖެހޭނީ، މިސްކިތުން ނު ނުކުންނަނަމައެވެ. އަދި އެ ދެމެދުގައި ދިގު މުއްދަތެއް ނެތް ނަމައެވެ.\nޝާފިޢީ މަޛްހަބުގައި ބުނަނީ، ކުށުސަޖިދަ ނުޖަހައި ހަނދާން ނެތިގެން ސަލާމް ދީފިނަމަ، ނުވަތަ އެ ދެމެދުގައި ގިނަ ވަގުތެއް ވެއްޖެނަމަ، ކުށުސަޖިދަ ޖެހުން ވެއްޓުނީ ކަމަށެވެ.\nޙަންބަލީ މަޛްހަބުގައި ބުނަނީ، ސަލާމް ދިނުމުގެ ކުރިން އަދި ފަހުން ޖަހަން ޖެހޭ ކުށުސަޖިދަ ވެސް، ޖަހަން ހަނދާންނެތިފައި ހުއްޓާ އެކަން ހަނދާންވެއްޖެނަމަ، އެ ދެމެދުގައި ހިނގީ ކުރު މުއްދަތެއް ކަމަށް ވަންޏާ ކުށުސަޖިދަ ޖަހަންވާނެ ކަމަށެވެ. ނަމަވެސް އެ ދެމެދުގައި ދިގު މުއްދަތެއް ވެއްޖެނަމަ، ނުޖެހޭނެއެވެ.\nވީމާ މިސާލަކަށް ފުރަތަމަ އައްތަޙިއްޔާތު ހަނދާން ނެތިގެން ނުކިޔާ ހުރި މީހަކު، ކުށުސަޖިދަ ނުޖަހައި ސަލާމް ދިނީއެވެ. ދެން އޭނާ ޒިކުރު ތަސްބީޙަ ކިޔަން ހުއްޓާ، އެކަން ހަނދާންވެއްޖެނަމަ، ޖެހޭނީ ކުށުސަޖިދަ ޖަހާށެވެ. ނަމަވެސް އޭނާ މިސްކިތުން ނުކުމެ، ނުވަތަ އަންހެނާ ނަމާދު ކުރާ ތަނުން ގޮސް ގޭތެރޭގެ އެހެން ކަމަކާ މަޝްޣޫލުވެފައި ވަނިކޮށް، އެކަން ހަނދާން ވިޔަސް، ކުށުސަޖިދަ ޖަހަން ނުޖެހޭނެއެވެ. އެ ހާލަތުގައި ކުށުސަޖިދަ ޖެހުން އޭނާގެ ކިބައިން ވެއްޓުނީއެވެ. މިއީ ޝައިޚް އިބްނު ޢުޘައިމީން ގެ ރައުޔެވެ.\n4- ބައެއްފަހަރު އަހަރެން ނަމާދަށް ހުންނައިރު، ރަކްޢަތުގެ ޢަދަދު އޮޅުން ފަދަ ކަންތައް މެދުވެރިވެއެވެ. ވީމާ އަހަރެން ޖެހޭނީ ނަމާދު މެދުކަނޑާލާފައި އަލުން ނަމާދު ފައްޓަންހެއްޔެވެ؟ ނޫނީ އެ ނަމާދު ކުރިއަށް ގެންދާނީހެއްޔެވެ؟\n- މި ސުވާލުގެ ޖަވާބުގައި ޝައިޚް އިބްނު ޢުޘައިމީން ވިދާޅުވެފައި ވަނީ:\n'' ރަނގަޅު ރައުޔަކީ، އޭނާގެ ނަމާދު ބާޠިލު ނުވުމެވެ. ސަބަބަކީ ޝައްކު އުފެދުމަކީ އިންސާނާގެ އިޚްތިޔާރަކާ ނުލާ ވަރަށް ގިނައިން އޭނާއަށް މެދުވެރިވާ ކަމެކެވެ. އެހެންވެ ރަސޫލުﷲ -ޞައްލައްﷲ ޢަލައިހި ވަސައްލަމަ- ވަނީ ނަމާދުގައި ޝައްކު އުފެދޭ މީހާ ކަންތައް ކުރަންވީ ގޮތާއި، އަދި ޝައްކު ބެހެވިގެންވަނީ ދެ ބަޔަކަށް ކަން ބަޔާންކުރައްވާފައެވެ. އެ ވައްތަރު:\nފުރަތަމަ ވައްތަރު: ރަކްޢަތުގެ ޢަދަދާ މެދު ޝައްކު އުފެދި، ނަމަވެސް ދެ ކޮޅުން ކުރެ ކޮންމެވެސް ކޮޅެއް ބުރަވާ ޝައްކެވެ. މި ހާލަތުގައި އެ މީހާ ޖެހޭނީ ބޮޑަށް ބުރަވިކޮޅެއްގެ މައްޗަށް ބިނާކޮށް ނަމާދު ފުރިހަމަ ކުރާށެވެ. ދެން ސަލާމްދޭށެވެ. ދެން ކުށުސަޖިދަ ޖަހާށެވެ.\nދެވަނަ ވައްތަރު: ރަކްޢަތުގެ ޢަދަދާ މެދު ޝައްކު އުފެދި، ނަމަވެސް ދެ ކޮޅުން ކުރެ ކޮޅެއް ބުރަ ނުވެވޭ ޝައްކެވެ. މި ހާލަތުގައި ޖެހޭނީ ޔަޤީންވާ ގޮތާ އެއްގޮތްވާގޮތުގެ މަތިން ޢަމަލުކުރާށެވެ. އެއީ މަދު ޢަދަދެވެ. ވީމާ އޭގެ މައްޗަށް ބިނާކޮށް ނަމާދު ފުރިހަމަ ކުރާނީއެވެ. އަދި ސަލާމް ދިނުމުގެ ކުރިން ކުށުސަޖިދަކުރާނީއެވެ. މިހެން ވުމަކުން ނަމާދު ބާޠިލެއް ނުވާނެއެވެ.\n(ފަތާވާ އައްޝައިޚް މުޙައްމަދު އަލްޢުޘައިމީން 1/425)\n5- ސުންނަތް ނަމާދުގައި ކުށުސަޖިދަ ޖަހާތަ؟\n- ފަރުޟު ނަމާދުތަކުގައި ކުށުސަޖިދަ ޖެހުން މަޝްރޫޢުކަމަކަށް ވާފަދައިން، ސުންނަތް ނަމާދުތަކުގައި ވެސް، އޭގެ ސަބަބު މެދުވެރިވެއްޖެނަމަ، ކުށުސަޖިދަ ޖެހުން މަޝްރޫޢުއެވެ.\nކުރީގެ ވެސް އަދި ފަހުގެ ވެސް ގިނަ ޢިލްމުވެރިން ދެކެލައްވަނީ މި ގޮތެވެ. އެއީ ކީރިތި ރަސޫލުﷲ -ޞައްލަﷲ ޢަލައިހި ވަސައްލަމަ- ގެ މި ޙަދީޘް ބަސްފުޅުގެ ޢާއްމު މާނައަކީ އެއީ ކަމަށް ވާތީއެވެ.\nإذَا نَسِيَ أحَدُكم فليَسْجُد سَجْدتين\nމާނަ: ''ތިޔަބައިމީހުންގެ ތެރެއިން މީހަކު (ނަމާދުގައި) ހަނދާންނެތިއްޖެނަމަ، ފަހެ ދެ ސަޖިދަ ޖަހާށެވެ.'' (ރިވާކުރެއްވީ މުސްލިމް: 402)\nއަދި މީގެ އިތުރުން، ނަމާދުގެ އުނިކަން ފޫބައްދައި، ޝައިޠާނާއަށް ނިކަމެތިކަން ދިނުމަކީ، ފަރުޟު ނަމާދުތަކެކޭ އެއްފަދައިން ސުންނަތް ނަމާދުތަކުގައި ވެސް ބޭނުން ކަމެކެވެ.\nބައެއް ޢިލްމުވެރިން، އޭގެ ތެރޭގައި އިބްނު ސީރީން، ޤަތާދާ، ޢަޠާއު، އަދި ޝާފިޢީގެ ބައެއް ދަރިވަރުން، ދެކެލެއްވި ގޮތުގައި، ސުންނަތް ނަމާދުތަކުގައި ކުށުސަޖިދަ ޖެހުމެއް ނޯވެއެވެ.\nނަމަވެސް ބޮޑަށް ރަނގަޅު ރައުޔަކީ ޖުމްހޫރުންގެ ރައުޔެވެ.\nބުޚާރީ -ރަޙިމަހުﷲ- އޭނާގެ ޞަޙީޙް ގައި ވިދާޅުވެފައި ވަނީ: ''ފަރުޟާއި ސުންނަތް (ނަމާދުގައި) ހަނދާންނެތުމުގެ ބާބު'' މިފަދައިންނެވެ. އަދި ވިތުރިއަށް ފަހު އިބްނު ޢައްބާސް -ރަޟިޔަﷲ ޢަންހުމާ- ދެ ސަޖިދަ ޖައްސަވާފައިވެއެވެ. އިބްނު ޢައްބާސްގެ މި އަޘަރަކީ، ޞައްޙަ އަޘަރެއް ކަމަށް އަލްޙާފިޡް އިބްނު ޙަޖަރު ވިދާޅުވެފައި ވެއެވެ.\nއިބްނު ޢައްބާސްގެ ޢަމަލުފުޅުން ނެގޭ ދަލީލަކީ، ވިތުރިއަކީ ވާޖިބު އެއްޗަކަށް ނުވާހިނދު ވެސް. އެ ކަލޭގެފާނު ކުށުސަޖިދަ ޖެއްސެވިކަމެވެ. ވީމާ މިއިން ދަލީލުކޮށް ދެނީ، ފަރުޟު ނަމާދާއި ސުންނަތް ނަމާދުގައި ވެސް ކުށުސަޖިދަ އޮންނަކަމެވެ.\nއިބްނު ޢުޘައިމީން ވިދާޅުވެފައި ވެއެވެ: ކުށުސަޖިދައަކީ ދެ ސަޖިދައެވެ. އަދި އޭގެ ސަބަބު އޮވެއްޖެނަމަ، ފަރުޟު ނަމާދާއި ސުންނަތް ނަމާދުގައި ވެސް އެ ޖަހަން ޖެހެއެވެ. (މަޖްމޫޢު ފަތާވާ އިބްނު ޢުޘައިމީން 14/68)\n6- ޖަމާޢަތުން ރަކްޢަތެއް ގެއްލިފައިވާ މިހާ، އިމާމު ގެންނަ އިތުރު ރަކްޢަތާ މެދު ހަދާނީ ކިހިނެއް؟\n- މީހަކު ނަމާދުގެ ދެވަނަ ރަކްޢަތުން އިމާމާއާ އިޤްތިދާވެގެން ހުއްޓާ، އިމާމް މީހާ ހަނދާން ނެތިގެން ނަމާދަށް އިތުރު ރަކްޢަތެއް ގެނެސްފިއްޔާ، އެ މީހާ ހަދާނީ ކިހިނެއްހެއްޔެވެ؟ އިމާމާ އެކު ސަލާމް ދޭނީހެއްޔެވެ؟ ނޫނީ ތެދުވެ ރަކްޢަތެއް ކުރާނީހެއްޔެވެ؟\nޖަވާބު: އޭނާ ޖެހޭނީ އިމާމާ އެކު ސަލާމް ދޭށެވެ. ސަބަބަކީ އޭނާގެ ނަމާދު އެ ހިސާބުން އެ ވަނީ ފުރިހަމަވެފައެވެ. ދެން އިމާމު މީހާއަށް ބަލާއިރު، އެ އިތުރު ކުރުން އިތުރު ކުރުމުގައި ހަނދާންނެތުމުގެ އުޒުރު އޭނާއަށް އެބަ އޮތެވެ.\nޝައިޚް އިބްނު ޢުޘައިމީން އާ ސުވާލު ކުރެވުނެވެ: އިމާމު މީހާ ހަނދާން ނެތިގެން ފަސް ރަކްޢަތް ކޮށްފިއްޔާ، އޭނާއާ އަދި އޭނާގެ ފަހަތުގައި ނަމާދު ކުރި މީހުންގެ ނަމަމާދުގެ ޙުކުމަކީ ކޮބައިހެއްޔެވެ؟ އަދި ފަހުން ޖަމާޢަތާ ގުޅުނު މީހާގެ ނަމާދަށް އެ އިތުރު ރަކްޢަތް ގުނޭނެހެއްޔެވެ؟\nޖަވާބުގައި ވިދާޅުވިއެވެ: އިމާމު މީހާ ހަނދާން ނެތިގެން ފަސް ރަކްޢަތް ކުރެވުނަސް، އޭނާގެ އެ ނަމާދު ޞައްޙަވާނެއެވެ. އަދި އިތުރުވިކަން ނޭނގި ނުވަތަ ހަދަން ޖެހޭ ގޮތް ނޭނގިގެން އިމާމަށް ތަބާވި މީހުންގެ ނަމާދު ވެސް ޞައްޙައެވެ.\nއިމާމް މީހާ އިތުރު ރަކްޢަތެއް ކުރަން ކޮޅަށް ތެދުވުމުން، އެއީ އިތުރު ރަކްޢަތެއްކަން އެނގޭ މީހާގެ މައްޗަށް ވާޖިބުވެގެން ވަނީ، އިށީނދެ ސަލާމް ދިނުމެވެ. ސަބަބަކީ މި ހާލަތުގައި، އޭނާ ޤަބޫލު ކުރާ ގޮތުގައި އިމާމުގެ ނަމާދު އެއީ ބާޠިލް ނަމާދެކެވެ. ނަމަވެސް އިމާމް ތެދުވީ (މިސާލަކަށް) ރަކްޢަތެއްގައި އަލްޙަމްދު ނުކިޔާތީ އެ ރަކްޢަތް އަލުން ގެންނަން ކަމަށް ވެދާނެ ކަމުގެ ބިރު އޭނާއަށް ހީވަންޏާ ޖެހޭނީ، ސަލާމް ނުދީ އިމާމަށް އިންތިޒާރުކޮށްގެން އިށީނދެ އިންނާށެވެ. (އިމާމް އިތުރު ރަކްޢަތް ކޮށް ނިމިގެން އިށީނދެ ސަލާމް ދޭން ދެން އިށީނދެ އިންނާނީ. ދެން އިމާމާ އެކު ސަލާމް ދޭނީ)\nދެން ދެވަނަ ރަކްޢަތުން ނުވަތަ އޭގެ ފަހުގެ ރަކްޢަތަކުން ޖަމާޢަތާ ގުޅުނު މީހާއަށް ބަލާއިރު، މި އިތުރު ރަކްޢަތް (އިމާމް ކުރި އިތުރު ރަކްޢަތް) އޭނާއަށް ގުނޭނެއެވެ. ވީމާ މިސާލަކަށް އޭނާ އިމާމާ ގުޅުނީ ދެވަނަ ރަކްޢަތުން ކަމަށްވަންޏާ، އިތުރު ރަކްޢަތެއް ގެނައި އިމާމާއެކު އޭނާ ވެސް ސަލާމް ދޭނީއެވެ. އޭނާ އިމާމާ ގުޅުނީ ތިންވަނަ ރަކްޢަތުން ކަމަށް ވަންޏާ، އިމާމް މީހާ އިތުރު ރަކްޢަތުން ސަލާމް ދިނުމުން ތެދުވެ އޭނާ ގެންނާނީ އެއް ރަކްޢަތެވެ. (އޭރުން ހަތަރެއް ހަމަވީ)\nމިހެން ބުނަން ޖެހޭ ސަބަބަކީ، ފަހުން ޖަމާޢަތާ ގުޅޭ މީހާއަށް، އިމާމް މީހާ ކުރާ އިތުރު ރަކްޢަތެއް ނުގުނޭނެއޭ އަހަރެމެން ބުނަންޏާ، އޭނާ ޖެހޭނީ އިމާމް ސަލާމް ދިނުމުން ގަސްދުގައި ރަކްޢަތެއް އިތުރުކުރާށެވެ. މިއީ ނަމާދު ބާޠިލްވާނެ ކަމެކެވެ. ދެން އިމާމު މީހާއަށް ބަލާއިރު، މި އިތުރު ކުރުމަކީ އޭނާއަށް އުޒުރު އޮތް ކަމެކެވެ. އެހެނީ އޭނާ އިތުރު ރަކްޢަތެއް ކުރީ ހަނދާން ނެތިގެންނެވެ. ވީމާ އޭނާގެ ނަމާދު ބާޠިލެއް ނުވާނެއެވެ. (މަޖްމޫޢު ފަތާވާ އިބްނު ޢުޘައިމީން 14/20)\n7- ނަމާދުގައި ހަނދާން ނެތުމުން، ކުށުސަޖިދަ ޖަހަން ޖެހޭކަން އަހަރެން ދަންނަމެވެ. ދެން އަހަރެން ނަމާދުގައި ޤުރުއާން ކިޔަވާއިރު ވަރަށް ގިނައިން ހަނދާން ނެތިގެން އާޔަތްތައް އިސްފަސްވެ ކުށްޖެހޭގޮތްވެއެވެ. ވީމާ ކުށުސަޖިދަ ޖަހަންޖެހޭނެހެއްޔެވެ؟\n- ޤުރުއާން ކިޔެވުމުގެ ތެރޭގައި އާޔަތްތައް އިސްފަސްވެގެން ކުށް ޖެހުނަސް، ކުށުސަޖިދަ ޖަހާކަށް ނުޖެއެވެ. ނަމަވެސް ކުށް ޖެހެނީ ފާތިޙާ (އަލްޙަމްދު) ކިޔަވާއިރު ކަމަށްވަންޏާ، ރަނގަޅުކޮށްގެން ދެވަނަ ފަހަރަށް އަލުން ފާތިޙާ ކިޔަވަން ޖެހޭނެއެވެ. އެހެނީ ނަމާދުގައި ކިޔަވާ އެހެނިހެން ކިޔެވުންތަކާ ޚިލާފަށް، އަލްޙަމްދު ކިޔެވުމަކީ އެއީ ރުކުނެކެވެ. (ނޫރުން ޢަލައްދަރްބި)\n8- ޖަމާޢަތުން ރަކްޢަތެއް ގެއްލިފައި ނުވާ މައުމޫމު އިޤްތިދާވެގެން ހުރި އިމާމް، ކުށު ސަޖިދަ ޖަހަން ޖެހޭ ތަނެއްގައި ކުށުސަޖިދަ ނުޖަހައިފިނަމަ ވާނީ ކިހިނެއްހެއްޔެވެ؟\n- އޭގައި ދެ ރައުޔެއް އޮވެއެވެ:\nއެކެއް: މައުމޫމު ކުށުސަޖިދަ ޖަހަން ޖެހޭނެއެވެ. މިއީ އިބްނު ސީރީން، ޤަތާދާ، މާލިކް، ލައިޘް، ޝާފިޢީ، އަބޫޘައުރުގެ ރައުޔެވެ. އިބްނު ޢަޤީލް ވިދާޅުވެފައި ވަނީ ބޮޑަށް ރަގަޅު ރައުޔަކީ މިއީ ކަމަށެވެ. ސަބަބަކީ، އިމާމް ހަނދާން ނެތުމުން މައުމޫމުގެ ނަމާދަށް އުނިކަމެއް ލިބިއްޖެއެވެ. އަދި އިމާމް ކުށުސަޖިދަ ނުޖެހީމާ މި އުނިކަން ފޫނުބެއްދެއެވެ. ވީމާ އެކަން ފޫބައްދަން މައުމޫމުގެ މައްޗަށް ވާޖިބުވެގެންވެއެވެ.\nދޭއް: މައުމޫމު ކުށުސަޖިދަ ޖަހަން ނު ޖެހޭނެއެވެ. ޢަޠާއު، ޙަސަން، ނަޚަޢީ، އަލްޤާސިމް، ޘައުރީ މިހެން ވިދާޅުވިކަމަށް ރިވާކުރެވިފައިވެއެވެ. ސަބަބަކީ މައުމޫމު ސަޖިދަ ޖަހަން ޖެހެނީ އިމާމުގެ ފަހަތުންނެވެ. ވީމާ އިމާމް ސަޖިދަ ނުޖަހަންޏާ، އޭނާއަށް އެކަން ނުކުރެވޭނެއެވެ. (އަލްމުޣްނީ)\nމާލިކީ، ޝާފިޢީ، އަދ ޙަންބަލީ މަޛްހަބުގެ ރިވާޔަތެއްގައި ދެކެނޯ ކުށުސަޖިދަ ޖެހުމެވެ. ނުޖެހުމަށް ދެކެނީ، ޙަނަފީ އަދި ޝާފިޢީގެ ބަހެއް، އަދި ޙަންބަލީގެ ރިވާޔަތެއްގައެވެ. ވީމާ ގިނަ ޢިލްމުވެރިން ދެކެވަޑައިގަންނަވަނީ، އިމާމް މީހާ ކުށު ސަޖިދަ ނުޖަހައިފިއްޔާ، މައުމޫމު މީހާ ކުށުސަޖިދަ ޖަހަންވާނެ ކަމަށެވެ.\nބައެއް އިތުރު މައްސަލަތައް:\n* ކޮޅަޢް ތެދުވެ ސީދާވުމުގެ ކުރިން އައްތަޙިއްޔާތު ނުކިޔާކަން ހަނދާންވެއްޖެނަމަ ޖެހޭނީ، އެނބުރި އައްތަޙިއްޔާތަށް އިށީންނާށެވެ. ކޮޅަށް ތެދުވެ ސީދާވުމަށް ފަހު، ރުޖޫޢަވުމަކީ މަކްރޫހަ ކަމެކެވެ. އަލްޙަމްދު ކިޔަން ފެއްޓުމަށް ފަހު ރުޖޫޢަވުމަކީ ޙަރާމް ކަމެކެވެ.\n* ނަމާދުގައި އިމާމްމީހާ ހަނދާން ނެތިއްޖެނަމަ، އެކަން އިމާމަށް ހަނދާންކޮށް ދިނުމަކީ މައުމޫމުންގެ މައްޗަށް ވާޖިބު ކަމެކެވެ. މައުމޫމަކީ ފިރިހެނެއް ނަމަ ހަނދާންކޮށްދިނުމުގެ ގޮތުން ތަސްބީޙަ (ސުބުޙާނަﷲ) ކިޔާނީއެވެ. މައުމޫމަކީ އަންހެނެއްނަމަ، ހަށަންބަނދެގެން ހުރެފައި އަތްތިލައިން އަނެއް އަތްތިލައިގެ ބޭރުފުށުގައި ޖަހާނީއެވެ.\n* އިމާމްމީހާ ހަނދާން ނެތިޖެކަމަށް މައުމޫމުން އެންގިއަސް، އިމާމްމީހާއަށް އޭނާ ހަނދާން ނުނެތޭކަން ޔަޤީންވަންޏާ، އެ މީހުންގެ އެ އެންގުމަށް ސަމާލުކަމެއްދީގެން ނުވާނެއެވެ. ނަމަވެސް އިމާމް މީހައަށް ޝައްކުވަންޏާ، މައުމޫމުންގެ އިޝާރަތަށް އިޖާބަދޭންޖެހޭނެއެވެ.\n* އިމާމް މީހާ އެ ކުރަނީ އިތުރު ރަކްޢަތެއްކަން ކަނޑައެޅިގެން އެނގޭ މީހުން، އިމާމަށް ތަބާވެގެން ނުވާނެއެވެ. އިމާމާ ޚިލާފް ނުވުމަށް ރަސޫލު -ޞައްލަﷲ ޢަލައިހި ވަސައްލަމަ- އަންގަވާފައި ވަނީ، ނަމާދު ޙަރަކާތްތަކުގައި އޭނާ ޚިލާފު ނުވުމަށެވެ. އިމާމް މީހާ ދިހަ ރަކްޢަތް ކުރިޔަސް، އޭނާއަށް ތަބާވެގެން ހުރުމަކީ، ޙަދީޘުން ދޭހަވާ މާނައެއް ނޫނެވެ.\n* އިމާމެއްގެ ފަހަތުގައި އިޤްތިދާވެގެން ހުރި، ޖަމާޢަތުން ބައެއް ފާއިތުވެފައި ނެތް މައުމޫމަކު، ހަނދާން ނެތިގެން ކުށު ސަޖިދަ ޖަހާކަށް، އެއްވެސް ހާލަތެއްގައި ނުޖެހޭނެއެވެ. އެއީ މައުމޫމުގެ ނަމާދަށް އަންނަ އުނިކަން އިމާމެއްގެ ފަހަތުގައި ހުރުމުން ފޫބެދިގެން ދާތީއެވެ. އަދި އޭނާއަށް ނަމާދު ތެރޭގައި އިމާމާ ޚިލާފަށް އެއްވެސް ހަރަކާތެއް ގެނައުން މަނާވީމައެވެ. ނަމަވެސް، މައުމޫމަކީ ނަމާދުން ބައެއް ފާއިތުވެފައިވާ މީހެއް ނަމަ، އިމާމާ އެކު ނުވަތަ އިމާމް ސަލާމް ދިނުމުން ތެދުވެ ނަމާދު ފުރިހަމަ ކުރުމުގެ ތެރޭގައި، ކުށުސަޖިދަ ޖަހަންޖެހޭ ކަމެއް ވެއްޖެނަމަ ކުށުސަޖިދަ ޖަހަން ޖެހޭނެއެވެ.\n* އިމާމު މީހާއަށް ވުރެ ކުރިން ގަސްތުގައި މައުމޫމު ސަލާމް ދީފިނަމަ، މައުމޫމުގެ ނަމާދު ބާޠިލްވާނެއެވެ. ދެން ސަލާމް ދިނީ ހަނދާން ނެތިގެން ނަމަ، އޭނާ ޖެހޭނީ ނަމާދަށް ރުޖޫޢަވާން ނިޔަތް ގަނެ، އިމާމު މީހާ ސަލާމް ދިނުމުން ދެން ސަލާމް ދޭށެވެ. އަދި އޭނާގެ ނަމާދު ޞައްޙައެވެ. މިއީ ނަމާދުގެ ހުރިހާ ރަކްޢަތެއް ލިބުނު މައުމޫމު މީހާ ކަންތައް ކުރަން ޖެހޭ ގޮތެވެ.\nނަމަވެސް، ޖަމާޢަތުން ބައެއް ގެއްލިފައިވާ މައުމޫމެއް ނަމަ، ނަމާދަށް ރުޖޫޢަވާން ނިޔަތް ގަނެ، އޭނާއަށް ގެއްލިފައިވާ ރަކްޢަތްތައް ފުރިހަމަ ކުރުމަށް ފަހު، އިތުރު ސަލާމެއް ދެވުނު ކަމަށްޓަކައި ކުށު ސަޖިދަ ޖަހަންވާނެއެވެ. ކުށު ސަޖިދަ ޖަހާނީ ސަލާމް ދިނުމަށް ފަހުގައެވެ.\n* އިމާމު މީހާ ހަނދާންނެތިގެން ކުރާ އިތުރު ރަކްޢަތް އެއީ، އޭނާގެ ފަހަތުގައި ނަމާދު ކުރަން ހުންނަ، ޖަމާޢަތުން ބައެއް ގެއްލިފައިވާ މިހާއަށް، ގުނޭނެ ރަކްޢަތެއް ކަމާ މެދު ޢިލްމުވެރިމް ޚިލާފުވެލައްވައެވެ. ޝައިޚް އިބްނު ބާޒް ވިދާޅުވެފައި ވަނީ އެ ރަކްޢަތް އޭނާއަށް ނުގުނޭނެ ކަމަށެވެ. ނަމަވެސް ޝައިޚް އިބްނު ޢުޘައިމީން ވިދާޅުވެފައި ވަނީ އެ ގުނޭނެ ކަމަށެވެ. މިސާލު: މީހަލު މަޣްރިބް ނަމާދުގައި އިމާމާ ގުޅުނު އިރު އެއް ރަކްޢަތް ވަނީ ފާއިތުވެފައެވެ. ދެން އިމާމް މީހާ ތިންވަނަ ރަކްޢަތުން ސަލާމް ނު ދީ، ހަނދާން ނެތިގެން ހަތަރު ރަކްޢަތަށް ތެދުވުނީއެވެ. މީގެ މާނައަކީ އެއްކަލަ ފަހުން އައި މީހާ މިހާރު އިމާމާ އެކު -ބޭރުފުށުން ބަލަންޏާ- ތިން ރަކްޢަތް ކޮށްފިއެވެ. ފުރަތަމަ ރައުޔު ނަގަންޏާ، މި އިތުރު ރަކްޢަތް އެއީ އޭނާ ކުރަން ޖެހޭ ބާކީ ރަކްޢަތް ކަމަށް ނުގުނޭނެއެވެ. އޭނާ ޖެހޭނީ ހަމަ އިތުރު ރަކްޢަތެއް ކޮށް، ކުށު ސަޖިދަ ކުރާށެވެ. ދެވަނަ ރައުޔު ނަގަންޏާ އޭނާ އިތުރު ރަކްޢަތެއް ކުރާކަށް ނުޖެހޭނެއެވެ. ކިއެއްތަ، އިމާމާ އެކު ކުށުސަޖިދަ ޖަހައި ސަލާމް ދޭނީއެވެ.\n* ނަމާދު ކުރަން ހުންނަ އިމާމް ނުވަތަ ވަކިން އެކަނި ނަމާދު ކުރަން ހުންނަ މީހެއް ވިޔަސް، ތިން ރަކްޢަތް ނުވަތަ ހަތަރު ރަކްޢަތް ނަމާދެއްގައި، ހަނދާން ނެތިގެން ފުރަތަމަ އައްތަޙިއްޔާތަށް ނު އިށީނދެ ތެދުވެ ހަމަޖެހިއްޖެ ނަމަ ޖެހޭނީ، އެނާގެ ނަމާދު އެ ދާ ގޮތަށް ކުރިއަށް ގެންދާށެވެ. ދެން ނަމާދުގެ ހުރިހާ ކަމެއް ކޮށް ނިމިގެން ސަލާމް ދިނުމުގެ ކުރިން ކުށުސަޖިދައިގެ ދެ ސަޖިދަ ޖަހާނީއެވެ. މީގެ ދަލީލަކީ ބުޚާރީ ގައި ޢަބްދުﷲ ބިން ބުޙައިނާ ގެ ކިބައިން ރިވާވެގެންވާ ޙަދީޘެކެވެ. އެ ޙަދީޘްގެ މާނައިގައި ވަނީ ''ނަބީ -ޞައްލައްﷲ ޢަލައިހި ވަސައްލަމަ- އެ މީހުންނާއިގެން މެންދުރު ނަމާދު ކުރެއްވިއެވެ. ދެން އައްތަޙިއްޔާތަށް އިށީނދެވަޑައިނުގަނެ ދެވަނަ ރަކްޢަތުން ތެދުވެވަޑައިގަތެވެ. ދެން މީސްތަކުން އެކަލޭގެފާނު ފަހަތްޕުޅުން ތެދުވިއެވެ. ދެން ނަމާދުކުރައްވާ ނިމިވަޑައިގަތީމާ، ސަލާމް ދެއްވާނެ ކަމަށް މީހުން އިންތިޒާރުކޮށްގެން ތިއްބާ، އިށީނދެވަޑައިގެން ހުންނަވާފައި ތަކްބީރު ވިދާޅުވެ، ސަލާމް ދެއްވުމުގެ ކުރިން ދެ ސަޖިދަ ޖެއްސެވިއެވެ. ދެން އެއަށް ފަހު ސަލާމް ދެއްވިއެވެ.''\n* އައްތަޙިއްޔާތު ނުކިޔާ އަނެއް ރަކްޢަތަށް ތެދުވެ ހަމަ ޖެހިއްޖެނަމަ ރަނގަޅު ގޮތަކީ، އައްތަޙިއްޔާތު ކިޔަން އަނބުރާ ނައުމެވެ. އަނބުރާ އައިސް އިށީނދެއްޖެނަމަ އެއީ މަކްރޫހަ ކަމެއް ކަމަށް ގިނަ ޢިލްމުވެރިން ވިދާޅުވެއެވެ. އަދި ބައެއް ޢިލްމުވެރިން ވިދާޅުވަނީ އެހެން ހަދައިފިނަމަ ނަމާދު ބާޠިލް ވާނެ ކަމަށެވެ. ނަމަވެސް ރަނގަޅު ގޮތަކީ، އެ ނަމާދު ބާޠިލް ނުވުމެވެ.\n* ކުށުސަޖިދަ ޖަހާފައި އައްތަޙިއްޔާތު ކިޔާކަށް ނުޖެހެއެވެ. ދެ ސަޖިދަ ޖަހައި ނިމުމުން ޖެހޭނީ ހަމަ ނަމާދުން ސަލާމް ދޭ ގޮތަށް ސަލާމް ދޭށެވެ. އައްތަޙިއްޔާތު ކިޔަން ނުޖެހެނީ، އެއީ ރަސޫލު -ޞައްލަﷲ ޢަލައިހި ވަސައްލަމަ- ެއެ ކަން އެހެން ކުރައްވާފައި ނެތީމައެވެ. އެ ކަލޭގެފާނު ކުށުސަޖިދަ ޖައްސަވާފައި އިތުރު އައްތަޙިއްޔާތެއް ވިދާޅުވި ކަމަށް ވާރިދުވެފައި ނެތެވެ.\nޝަރަޙް މުސްލިމް ގައި، ޛުލްޔަދައިން ޙަދީޘުން ދެނެގަނެވޭ ކަންތައްތައް ބަޔާން ކުރައްވަމުން އިމާމް ނަވަވީ ވިދާޅުވެފައި ވަނީ:\n''ކުށު ސަޖިދަ އެއީ ސާބިތު ކަމެއް ކަން. އަދި އެއީ ދެ ސަޖިދަކަން، އަދި އެއިން ކޮން ސަޖިދައަކަށް ތަކްބީރު ކިޔާކަން، އަދި ނަމާދުގެ ސަޖިދަ ކުރާ ގޮތަށް ކުރާ ދެ ސަޖިދައެއްކަން، އެހެނީ އެއަށް ދެވިފައިވާ ނަމަކީ ސަޖިދަކަމަށް ވާއިރު، އިތުރު ގޮތަކަށް ކުރަން ޖެހޭނަމަ އެކަން ބަޔާން ކުރެވުނީސް، އަދި ކުށުސަޖިދައިން ސަލާމް ދެވޭކަން، އަދި އޭގައި އައްތަޙިއްޔާތެއް ނު އޮންނަކަން، އަދި އިތުރުވުމުން ޖަހާ ކުށުސަޖިދަ އޮންނަނީ ސަލާމްދިނުމުގެ ފަހުންކަން '' (ޝަރަޙް ޞަޙީޙް މުސްލިމް 5/17)\n* ޝައިޚް އިބްނު ޢުޘައިމީން ގެ ފޮތުގައި ވާ ޙަދީޘެއްގައި، ޝައިޠާނާ ނިކަމެތި ކުރުމޭ ބުނެފައިވާ ބަހުގެ މުރާދަކީ، މީހާ ނަމާދުން ދުރުކުރުމަށާއި، ޢަދަދާ މެދު ޝައްކު އުފައްދަން ޝައިޠާނާ ވަސްވާސް ލުމުން އެކަމަށް ނު ހެއްލި، އެ ވަސްވާސް ދުރުކޮށް ޝައިޠާނާ ބޭނުންވާ ގޮތާ އިދިކޮޅަށް ކަންތައް ކުރުމެވެ. މިއީ އެ ސޮރަށް ދެވޭ ނިކަމެތިކަމެކެވެ.\n* ހަމަ އެ ފޮތުގައި، ރަކްޢަތުގެ ޢަދަދާ މެދު ޝައްކު އުފެދިގެން ކުށުސަޖިދަ ޖެހުމަށް ފަހު، ތިމާ އަށް ޙަޤީޤަތުގައި ކުރެވުނީ ފަސްރަކްޢަތް ކަމަށް ވަންޏާ، އެ، އޭނާގެ ނަމާދު ހިރިކޮށްފިއޭ ބުނެފައިވާ ބަހުގެ މުރާދަކީ، އޭނާ ޖެހި އެ ދެ ސަޖިދަ އޭނާގެ ނަމާދު ހިރި ޢަދަދަކަށް ބަދަލުކޮށްފިއެވެ. އެހެނީ ނަމާދުގެ އަސްލު ރަކްޢަތުގެ ޢަދަދަކީ ހަތަރެކެވެ. ދެން ކޮންމެ ސަޖިދައެއް އެއީ ރަކްޢަތެއް ފަދަ އެއްޗެކެވެ. ވީމާ ޢަދަދުގެ ޖުމްލައަކީ ހައެކެވެ. އެއީ ހިރި ޢަދަދެކެވެ.\nދުނިޔޭގައި އެންމެ ގިނައިން ކިޔެވޭ ފޮތް


DRP ge naibu leaderakah Jabir ge kokko Shiham | Mihaaru\nޑީއާރުޕީގެ ޑެޕިއުޓީ ލީޑަރު ޝިހާމް\n16 ނޮވެމްބަރ 2019 - 17:02 18 comments\nދިވެހި ރައްޔިތުންގެ ޕާޓީ (ޑީއާރުޕީ) ގެ ނައިބު ލީޑަރަކަށް، އެ ޕާޓީގެ ލީޑަރު އަބްދުﷲ ޖާބިރުގެ ކޮއްކޮ އިބްރާހިމް ޝިހާމް އައްޔަންކޮށްފި އެވެ.\nރައްޔިތުންގެ މަޖިލީހުގެ ކާށިދޫ ދާއިރާގެ މެމްބަރުކަން ވެސް ކުރައްވާ ޖާބިރު "މިހާރު" އަށް މިއަދު ވިދާޅުވީ ޑީއާރުޕީ އަށް މެމްބަރުން އިތުރު ކުރުމަށާއި ޕާޓީ ވަރުގަދަ ކުރުމުގެ ގޮތުން ލީޑަޝިޕަަށް ބޮޑެތި ބަދަލުތަކެއް ގެންނަމުންދާ ކަމަށެވެ.\nޑީއާރުޕީގެ ސެކްރެޓަރީ ޖެނެރަލަކަށް ވެސް އާ ބޭފުޅަކު ވަނީ އައްޔަން ކޮށްފަ އެވެ. އެީ ގއ. ކޮލަމާފުށި އޯޝަންރީޑް، އަބުދުﷲ އަފީފެވެ.\nޑީއާރުޕީގެ ސެކްރެޓަރީ ޖެނެރަލް އަފީފް.\nޑީއާރުޕީގެ ނައިބު ލީޑަރު ކަމުގައި އެންމެ ފަހުން ހުންނެވީ، އެ ޕާޓީގެ ކުރީގެ ލީޑަރު އަދި ދާދި ފަހުން، އިދިކޮޅު ޕީޕީއެމާ ގުޅިވަޑައިގެންނެވި މުހައްމަދު ނަޝީދު (ކާނަލް) އެވެ. އަދި ޑީއާރުޕީގެ ސެކްރެޓަރީ ޖެނެރަލަކަށް ހުންނެވީ ޕީޕީއެމާ ދާދި ފަހުން ގުޅިވަޑައިގެންނެވި ނަހްލާ އަލީ އެވެ.\nޖާބިރު ޑީއާރުޕީގެ ލީޑަޝިޕާ ގުޅިވަޑައިގަތީ މިދިޔަ ޖުލައި މަހުގެ ތެރޭގަ އެވެ.\nއޭގެ ފަހުން، އޭނާ ވަނީ މާލެ އާއި ބައެއް ރަށްރަށުގައި ޕާޓީ އަށް މެމްބަރުން އިތުރު ކުރުމަށް ތަފާތު ހަރަކާތްތަކެއް ހިންގަވައިފަ އެވެ. ޖާބިރު ވިދާޅުވި ގޮތުގައި އޭނާގެ އަމާޒަކީ އަންނަ އަހަރުގެ ކުރީކޮޅު އެ ޕާޓީގެ މެމްބަރުންގެ އަދަދު 10،000 އަށް ވުރެ އިތުރު ކުރުމެވެ.\nޑީއާރުޕީގެ ކައުންސިލުން ވަނީ އަންނަ ފެބްރުއަރީ 27-29 އަށް ޕާޓީގެ ކޮންގްރެސް ބާއްވަން ނިންމައިފަ އެވެ. ޖާބިރު ވިދާޅުވި ގޮތުގައި ޕާޓީގެ ކޮންގްރެސް ބާއްވާނީ ކާށިދޫ ނުވަތަ ގާފަރުގަ އެވެ.\nއިތުރު ލިޔުންތައް އިދިކޮޅު ފަރާތްތައް ޑީއާރުޕީ މެމްބަރު އަބްދުﷲ ޖާބިރު (ކާށިދޫ) ޑީއާރުޕީ ޑެޕިއުޓީ ލީޑަރު ޑީއާރުޕީ ސެކްރެޓަރީ ޖެނެރަލް


COVID dhifaau: dhe dose furihama kuri meehunge adhadhu 140000n mahchah – Iru\nވެކްސިންގެ ދެ ޑޯޒް ފުރިހަމަ ކުރި މީހުންގެ އަދަދު 140،000ން މައްޗަށް އަރައިފިއެވެ.\nހެލްތް ޕްރޮޓެކްޝަން އޭޖެންސީ (އެޗްޕީއޭ)ން އެންމެ ފަހުން އާންމުކުރި ތަފާސްހިސާބަށް ބަލާއިރު ބުދަ ދުވަހު ޖުމްލަ 385 މީހުން ވަނީ ވެކްސިންގެ ފުރަތަމަ ޑޯޒް ޖަހާފައެވެ. އެއީ މާލެ ސަރަހައްދުން ކޮވިޑް-19 ވެކްސިންގެ ފުރަތަމަ ޑޯޒް ޖެހި 289 މީހުންނާއި އަތޮޅުތެރޭގެ ރަށްރަށުން ވެކްސިންގެ ފުރަތަމަ ޑޯޒް ޖެހި 96 މީހުންނެވެ. މިއާއެކު ފުރަތަމަ ޑޯޒް ޖެހި މީހުންގެ ޖުމްލަ މި އަދަދު ވަނީ 302،482ށް އަރާފައެވެ.\nވެކްސިންގެ ދެ ޑޯޒް ފުރިހަމަ ކުރި މީހުންނަށް ބަލާއިރު ބުދަ ދުވަހު 1،188 މީހުން ވަނީ ދެވަނަ ޑޯޒް ފުރިހަމަ ކޮށްފައެވެ. އެއީ އަތޮޅުތެރޭގެ ރަށްރަށުން ދެވަނަ ޑޯޒް ޖެހި 840 މީހުންނާއި މާލެ ސަރަހައްދުން ވެކްސިން ޖެހި 348 މީހުންނެވެ. މިއާއެކު ވެކްސިންގެ ދެ ޑޯޒް ފުރިހަމަ ކުރި މީހުންގެ ޖުމްލަ އަދަދު ވަނީ 140،078ށް އަރާފައެވެ.\nމާލެ ސަރަހައްދުގައި ކޮވިޝީލްޑް ވެކްސިން ޖެހުން ވަނީ ހުއްޓާލާފައެވެ. އެޗްޕީއޭއިން ބުނީ ހަމަ އެއް ފޯމިއުލާއެއްގެ އެސްޓްރަޒެނެކާ ވެކްސިން ވަރަށް އަވަހަށް ލިބޭނެ ކަމަށާއި ކޮވިޝީލްޑް ގެ ފުރަތަމަ ޑޯޒު ޖެހި މީހުންނަށް އެ ވެކްސިން ބޭނުންކުރެވޭނެ ކަމަށެވެ.


Fuluhun ge Flat thah nimman anekkaa ves ehen kunfunneh! | Mihaaru\nފުލުހުންގެ ފްލެޓްތައް ނިންމަން އަނެއްކާ ވެސް އެހެން ކުންފުންޏެއް!\nއުއްމީދަކީ 361 ފުލުހަކަށް ބޯހިޔާވަހިކަން ހަމަޖެހިގެންދާނެ އެ ފްލެޓްތަކުގައި އަހަރެއްހާ ދުވަހުގެ ތެރޭގައި ދިރިއުޅެން ފެށޭވަރުވުން ކަމަށް ސީޕީ ވިދާޅުވި\nފުލުހުންގެ ފްލެޓް: މިތަން ހަދަން ހަވާލުކުރި ކުންފުނި އަތުން އަތުލައި އާ ބަޔަކާ މި މަސްތެރޭގައި ހަވާލުކުރަން ވަނީ ނިންމާފައި. -- ފޮޓޯ/މިހާރު\n22 ސެޕްޓެމްބަރ 2021 - 10:24\nމީގެ ހަތް އަހަރު ކުރިން ފަށައި ނުނިމި ދިގުލައިގެން ގޮސްފައިވާ، ފުލުހުންގެ ފްލެޓުތައް ނުވަ މަސް ތެރޭގައި ނިންމަން ދިވެހި ކުންފުންޏަކާ ހަވާލުކުރަން ތައްޔާރުވެ އާ ތާރީހެއް އަނެއްކާވެސް ދީފި އެވެ.\nޕޮލިސް ކޮމިޝަނަރު މުހައްމަދު ހަމީދު "މިހާރު" އަށް ވިދާޅުވީ އެ މަޝްރޫއު އާ ބަޔަކާ މި މަސް ނިމުމުގެ ކުރިން ހަވާލުކުރެވޭނެ ކަަމަށް ރަސްމީ އިދާރާތަކުން މައުލޫމާތު ލިބިވަޑައިގެންފައިވާ ކަމަށެވެ. އުއްމީދަކީ 361 ފުލުހަކަށް ބޯހިޔާވަހިކަން ހަމަޖެހިގެންދާނެ އެ ފްލެޓްތަކުގައި އަހަރެއްހާ ދުވަހުގެ ތެރޭގައި ދިރިއުޅެން ފެށޭވަރުވުން ކަމަށް ވިދާޅުވި އެވެ.\nބްލޫ ހައުސިން ސްކީމްގެ ނަމުގައި ފުލުހުންނަށް ހާއްސަކޮށްގެން ހުޅުމާލޭގައި 300 ފްލެޓް އިމާރާތް ކުރަން ފެށީ 2014 ގަ އެވެ. ދެ އަހަރުގެ ތެރޭގައި ނިންމާނެ ކަމަށް ބުނި އެ ފްލެޓްތައް ނުނިމި ހަތް އަހަރު ވުމަކީ ފުލުހުންގެ ކަންބޮޑުވުން އޮތް މައްސަލަ އެކެވެ.\nމި މަޝްރޫއު ހަވާލުކުރީ ތައިލެންޑްގެ އައިލެންޑް އެކްސްޕާޓް ކުންފުންޏާ އެވެ. ކޮވިޑާ ގުޅިގެން ކުންފުންޏަށް ބޮޑެތި ގެއްލުން ލިބިފައިވާ ކަމަށް ބުނެ މުވައްޒަފުންނަށް މުސާރަ ވެސް ނުދީ ތިބެ ހިނގި ހަމަނުޖެހުންތަކަށް ފަހު މަސައްކަތް ދޫކޮށްލައި މިދިޔަ އަހަރުގެ ތެރޭގައި އެ ކުންފުނި ވަނީ ރާއްޖެ އިން ފުރައިފަ އެވެ.\nމި ފްލެޓްތައް ލިބޭނެ 361 ފުލުހުން 2013 ގައި ވަނީ ކަނޑައަޅައިފަ އެވެ. ބައެއް މީހުން ވަނީ ޑައުންޕޭމަންޓް ވެސް ދައްކައިފަ އެވެ. ދެ އަހަރުގެ ތެރޭގައި ދިރިއުޅެވޭނެ ކަމަށް ބުނި ފްލެޓްތައް ނުނިމި ދިގުލައިގެން ދާތީ ފުލުހުން ވަނީ އެކި ފަހަރު މަތިން ޝަކުވާކޮށްފަ އެވެ.\nޕޮލިސް ކޮމިޝަނަރު ވިދާޅުވި ގޮތުގައި 600 މިލިއަން ރުފިޔާގެ މަޝްރޫއު އެ މުއައްސަސާގެ ތެރޭގައި ހިންގާފައި އޮތީ ވަރަށް ދޯދިޔާކޮށެވެ. ފްލެޓްތައް ނުނިމި މިހާ ދިގުލައިގެން ގޮސް އުފުލަން ޖެހިފައިވާ ތަކުލީފާއި ކަންބޮޑުވުން އޮތް މިންވަރު އެނގިވަޑައިގަންނަވާ ކަމަށް ވިދާޅުވި އެވެ.\nރަސްމީ ފޯރަމްތަކުގައި ފުލުހުންނާ ބައްދަލުވާއިރުު ވެސް އެންމެ ގިނަ އުދާސްފާޅުވެގެން އަންނަ އެއްކަމެއް މިއީ ބްލޫސް ހައުސިން ސްކީމް ނުނިމި ދިގުލައިގެން ގޮސްފައި އޮތުން-- ސީޕީ\n"އަޅުގަނޑުމެންގެ ވިސްނުމަކީ ވީހާ ވެސް އަވަހަކަށް އެ ތިން ޓަވަރު ނިންމައި ވީހާ ވެސް އަވަހަކަށް ހައްގުވެރިންނަށް ދިނުން،" އޭނާ ވިދާޅުވި އެވެ.\nކޮމިޝަނަރު ވިދާޅުވި ގޮތުގައި ހަފުތާއަކު އެއްފަހަރު ކަހަލަ ގޮތަކަށް ރަސްމީ އިދާރާތަކުން މިހާރު އެ މަޝްރޫއުގެ ތަފްސީލް އޮޅުންފިލުވަ އެވެ.\n"ރަސްމީ ފޯރަމްތަކުގައި ފުލުހުންނާ ބައްދަލުވާއިރުު ވެސް އެންމެ ގިނަ އުދާސްފާޅުވެގެން އަންނަ އެއްކަމެއް މިއީ ބްލޫސް ހައުސިން ސްކީމް ނުނިމި ދިގުލައިގެން ގޮސްފައި އޮތުން،" ސީޕީ ވިދާޅުވި އެވެ.\nހަތް އަހަރަށް ލަސްވެފައިވާ މި މަޝްރޫއު އަހަރެއްހާ ދުވަހުގެ ތެރޭގައި ނިންމުމަކީ މި ސަރުކާރުން ވި ވައުދެކެވެ. އެކަމަކު މަޝްރޫއު ހަވާލުކުރި ކޮންޓްރެކްޓަރު އަތުން އަތުލަން ވެސް އަހަރެއްހާ ދުވަސް ނެގި އެވެ. ތިން ދައުރަށް ދެމިގެން ދިޔަ ބޯހިޔާވަހިކަމުގެ މި މަޝްރޫއުގައި ގާތްގަނޑަކަށް އަދިވެސް 40 ޕަސެންޓް މަސައްކަތް ނުނިމެ އެވެ.\nޕްލޭނިން މިނިސްޓްރީން މެނޭޖްުކުރާ ގޮތަށް މިހާރު ހަމަޖައްސާފައިވާ މި ޕްރޮޖެކްޓް ކުރިން ހިންގީ ފުލުހުންގެ ކުންފުނި ޕޮލްކޯގެ ބެލުމުގެ ދަށުންނެވެ. މަޝްރޫއު ނުނިމި ދިގުލައިގެން ދިއުމުން އޮޑިޓެއް ހެދި އެވެ. އެކަމަކު އެ އޮޑިޓުން މައްސަލަތަކެއް ފާހަގައެއް ނުވެ އެވެ.\nމި މަޝްރޫއާ ގުޅޭ މައްސަލަތަކެއް އެންޓި ކޮރަޕްޝަން ކޮމިޝަނުން ވެސް ތަހުގީގު ކުރި އެވެ.\nފުލުހުން ދިވެހި ސަރުކާރު ބޯހިޔާވަހިކަން ޕޮލިސް ކޮމިޝަނަރު މުހައްމަދު ހަމީދު (ޕޮލިސް ކޮމިޝަނަރު) ނޭޝަނަލް ޕްލޭނިން މިނިސްޓްރީ\n22 ކޮމެންޓް,6ރިއެކްޝަންސް\nޕޮލްކޯ މީ އޮޑިޓު ކުރާ ތަނެއްތަ؟ ކެޔޮ ކޭވަރު ބަލަން ޖެހޭ ކަންނޭގެ\nވެރިން ގެގޮތުގައި ގެދޮރު ހުރި ކިތައްމީހުނަށް ތިތަން ލިބިފަވޭތޯ ނޫހުން ޗެކް ކޮއްލަބަލަ އަދި ކުލި ކިހާވަރެއްތޯ 11 ހާހުގަ ކުލި 15 އަހަރު ހިދުމަތު ގަ ހުރި އާދައިގެ ފުލުހަކަށް ލިބޭނީ 12 ވަރަކަށް ހާސް ރުފިޔާ ދެން ވިސްނާލާ ތިތާ އުޅޭނެގޮތް ފުލުހުން ގާނޫނާ ހިލާފުވެގެން އިތުރު ކޮންމެވެސް ކަމެއް ކޮއްގެން ކިރިޔާ އުޅެވޭނީ\nކޮބާ ??? ޝިޔާމް އާއި ޒުހެއިރު އެތައް އާއިލާއެއްގެ އުއްމީދު ފެނަށް ދުއްވާލި ދެމީހުން , މިކަހަލަ މީހުން ހައްޔަރު ކުރަން ގޮވާތީ ރައީސް ނަޝީދު ދެކެ މިމީހުން ރުޅިއައިސްގެން އުޅެނީ , ފްލެޓް ދޮންބެ އަލުން ގެންނާނަން . ފްލެޓް ދޮންބެ ހޯޕް ހޯޕް .\nތިޔަ ތަނަކާ ހިފާލަ ހިފާލަ ތިއްބާ ހުޅުމާލެ ފޭސް2ހިއްކާ އެތާނގަ އެތައްހާސް ފްލެޓެއް އަޅާ މީހުންވެސް ވަޒަންވެރިވެ ނިމިއްޖެ.. ތީ އަޅެ ފަހެ ވަރުގަދަ ގޮތްތަކެއްވާ ފިސާރި ފްލެޓެއްތާ....\nކޮރަޕްޝަން ބޮޑުކޮށް އިންސާފުން ބޭރުން ބަހައި ހުސްކޮށްފައި\nއިންސާފު ލިބޭނީ މަޙްޝަރުދުވަހުން\nތިތަންތަންވެސް ދެނީ ވެރިންގެ މޭޒުމަތިން އެމީހަކު ހިތްހަމަޖެހޭ އަރިސް މީހުންނަށް. ޝަރުތު ހަމަވާ ބަޔަކަށްނޫން. ޝަރުތު ކަނޑައަޅާފައި އޮންނަނީވެސް ވަކިބަޔަކަށް ދެވޭގޮތަށް. މުސާރަ ގިނައިން ލިބެންޏާ ފްލެޓް ޝަރުތު ހަމަވާނެ. މަދުންލިބޭމީހާއަށް އޮތީ މަސައްކަތްކުރުން 20 25 އަހަރުވަންދެން.\nވެރިކަމަށް އައިސް6މަސްތެރޭ ނިންމާނެ ކަމުގެ ޔަގީންކަން ދިން ތަންތަން.\nތީބަޔަކު ހިންގި ބޮޑު ވިޔަފާރިއެއް ދިގުދެއްމި ވަރަކަށް ފައިދާބޮޑު ކީއްކުރަން އަވަހަށް ނިންމަނީ ހުރިހާ ފައިސާއެއްވަނީ ޑީސީ އެއްގެ ޖީބަށް\nތިޔަ ފުލެޓެއް އަދިވެސް ނުނިމޭނެ. ސަބަބަކީ ތިކަންކަމާ ހަވާލުވެ ތިބިވެރިން ތިބީ ބަނޑޭރި ކޮށީން ދިރިއުޅޭނެ ތަން ހިލޭ ދީފަ. އެހެންވީމަ އެމީހުން ބޭނުމެއްނުވޭ ތިތަން ނިންމާކަށް.


Adeeb ge shareeai miadhu ves cancel koffi | Mihaaru\nއަދީބު: އޭނާގެ މައްޗަށް ކުރާ ދެ ދައުވާއެއްގެ ޝަރީއަތް މިއަދު ބާއްވަން ހަމަޖެއްސުމަށް ފަހު ވަނީ ކެންސަލް ކޮށްފައި -- ފޮޓޯ/މިހާރު\n26 ޖެނުއަރީ 2020 - 15:01\nމޯލްޑިވްސް މާކެޓިން އެންޑް ޕަބްލިކް ރިލޭޝަންސް ކޯޕަރޭޝަން (އެމްއެމްޕީއާރުސީ) ގެ ޚިޔާނާތާ ގުޅިގެން އަދީބަށް ހަތް ދައުވާއެއް ދައުލަތުން ކުރެ އެވެ. އެއީ ޚިޔާނާތްތެރިވުމުގައި ބައިވެރިވުމުގެ ދެ ދައުވާ އާއި މަނީ ލޯންޑްރިންގެ ދެ ދައުވާއެއްގެ އިތުރުން މަގާމުގެ ނުފޫޒު ބޭނުން ކޮށްގެން ނާޖާއިޒް ފައިދާ ހޯދުމުގެ ދައުވާ އަކާއި މަގާމުގެ ނުފޫޒު ބޭނުން ކޮށްގެން ނާޖާއިޒް ފައިދާ ހޯދައި ދިނުމުގެ ދައުވާއެއް އަދި ރަސްމީ ހައިސިއްޔަތު ނަހަމަ ގޮތުގައި ބޭނުން ކުރުމުގެ ދައުވާ އެކެވެ.\nއޭގެ ތެރެއިން މަނީ ލޯންޑްރިންގެ ދައުވާ އަކާއި މަގާމުގެ ނުފޫޒު ބޭނުުން ކޮށްގެން ނާޖާއިޒް ފައިދާ ހޯދައި ދިނުމުގެ ދައުވާގެ ޝަރީއަތް މިއަދު މެންދުރު ބާއްވަން ހަމަޖެއްސުމަށް ފަހު ކެންސަލްކުރީ ދައުލަތުން އެދިގެން ކަމަށް ކްރިމިނަލް ކޯޓުން ބުންޏެވެ.\nމިދިޔަ ހަފުތާގައި ވެސް އެހެން ދެ ދައުވާއެއްގެ ޝަރީއަތް ބާއްވަން ހަމަޖެއްސުމަށް ފަހު ވަނީ ކެންސަލް ކޮށްފަ އެވެ. އެ ދުވަހުގެ އަޑުއެހުން ކެންސަލްކުރީ އަދީބުގެ ވަކީލް އެގޮތަށް އެދިވަޑައިގަތުމުންނެވެ.\nއެ މައްސަލަތަކުގެ ޝަރީއަތް ނިމެންދެން އަދީބު ބަންދުގައި ބަހައްޓަން ކްރިމިނަލް ކޯޓުން ކުރިން އޮތީ އަމުރުކޮށްފަ އެވެ.\nތަފާތު ތިން މައްސަލައެއްގައި އަދީބުގެ މައްޗަށް 33 އަހަރުގެ ޖަލު ހުކުމެއް ކުރިން އިއްވިޔަސް، ފަހުން މަތީ ކޯޓުތަކުން ވަނީ އެ ހުކުމްތައް ބާތިލްކޮށްފަ އެވެ. އެކަމަކު އޭނާއާ ދެކޮޅަށް ސުޕްރީމް ކޯޓުގައި އިސްތިއުނާފްކުރި މައްސަލައެއްގައި އޭނާގެ ޕާސްޕޯޓް ހިފަހައްޓަން އަމުރު ކޮށްފައި ވަނިކޮށް ފިއްލަވައިގެން ރާއްޖެއިން ބޭރަށް ވަޑައިގަންނަވަން އުޅުއްވި މައްސަލާގައި ތިން މަހާއި 18 ދުވަހުގެ ޖަލު ހުކުމެއް އިިއްވި އެވެ. އެ ހުކުމް ތަންފީޒުކޮށް މިހާރު ވަނީ ނިމިފަ އެވެ. އަދީބު މިހާރު ހުންނެވީ ގޭ ބަންދުގަ އެވެ.\nކްރިމިނަލް ކޯޓް ކުރީގެ ނައިބު ރައީސް އަދީބު އެމްއެމްޕީއާރްސީގެ ކޮރަޕްޝަން އަހުމަދު އަދީބު\nމިސަރުކާރުގައި އަދީބު ހުންނާނީ ގޭގައި. ޔާމީނު ހުންނާނީ ޖަލުގައި. ޔާމީން ސަރުކާރުގައި އަދީބު ހުންނާނީ ޖަލުގައި. މަންޒަރުން ދޭހަވާ އެއްޗެއް ގަބޫލުކުރަން ބޭނުންނުވާ މީހުން ގިނަވާނީ.\nތިކަން ދާނީ ބޯޑުނަގު ލައް މިއޮތީ ސަރުކާރެއް\nކޮން ސަކަރާތެއް، ޑީލާ އެއްގޮތަށް އަދިވެސް ސެޓުނުވަނީތަ!\nމިވެރިކަން ގެނައީ އެމްއެމްޕީއާރުސީން އަދީބު ނެގި ލާރި ޙަރަދުކޮށްގެން. އެހެންވީމަ މިވެރިކަމުގަ އަދީބުގެ މައްސަލައެއް ނުބެލޭނެ. ވަރަށް ސާފު.\nސަރުކާރު ހޫނު ފެނަށްވެއްޓޭ ކޮންމެ ފަހަރަކު އަދީބު ނެރި ދައްކާލާ އެބަ ރައްޔަތުންނަށް. އެއްކަމެއް ވާ ސަރުކާރެއް ނޫން\nތިޔަކުޅެނީ ގޭމެއް. ނަތީޖާ ވަރަށް ސާފު. މިތިބީ ބަލަން\nމި ސަރުކާރަކު އަދީބުގެ ޝަރީއަތެއް ނުބޭއްވޭނެ ދެން.\nކުރެވޭނެ ހަމައެކަނި ކަމަކީ 2މަފިރިންވެގެން ދުވުން. ސްޓިކާ ޖެހުން. ލާދީނީ މީހުންނާ ކުއްކުރާމީހުންނަށް ހިމާޔަތްދިނުން. އަންނަ ދައުރުގަ ހޮވޭނެކަމުގެ ޔަގީންކަންނެތީމަ 10އަހަރަށްވާވަރަށް ސަރުކާރުގެ މުދަލާ ފައިސާ ކައި, ފަހަށް ރައްކާކޮށް އިންވެސްޓްކުރުމުގަ ހޭވައްޓާ. ރާއްޖެ ބައިބައިކޮށް އެއްބައިވަންތަކަން ނެގުން.


Tottenham furathama faharah Champions League ge final ah - vNews.mv\nޓޮޓެންހަމް ފުރަތަމަ ފަހަރަށް ޗެމްޕިއަންސް ލީގުގެ ފައިނަލަށް\nއިސްމާޢީލް ޝާހު (ކުޑަ ޝާހު) 09 May 2019, 02:02\nޔުއެފާ ޗެމްޕިއަންސް ލީގުގެ ފައިނަލްގެ ފަހު ޖާގަ އިނގިރޭސި ކްލަބު ޓޮޓެންހަމް ހޯދައިފި އެވެ.\nމިދިޔަ ހަފުތާގައި ޓޮޓެންހަމް ދަނޑުގައި ކުޅުނު ސެމީފައިނަލް ފުރަތަމަ ލެގުން އަޔަކްސް ވަނީ 1-0 އިން މޮޅުވެފަ އެވެ. އަޔަކްސްގެ ދަނޑުގައި މިރޭ ކުޅުނު ސެމީފައިނަލް ދެވަނަ ލެގުން ޓޮޓެންހަމް މޮޅުވީ 3-2 އިންނެވެ. އެގްރިގޭޓުން ދެ ޓީމު 3-3 އިން އެއްވަރުވި ނަމަވެސް، ޓޮޓެންހަމަށް ކުރިލިބުނީ އަވޭ ގޯލުންނެވެ.\nމިއީ ޔުއެފާ ޗެމްޕިއަންސް ލީގުގެ ފައިނަލަށް ޓޮޓެންހަމް ދަތުރުކުރި ފުރަތަމަ ފަހަރެވެ. ޓޮޓެންހަމް އެންމެފަހުން ޔޫރަޕްގެ މުބާރާތެއްގެ ފައިނަލުގައި ކުޅެފައިވަނީ 1984 ވަނަ އަހަރު ޔޫއެފާ ކަޕްގައެވެ. އެ ފަހަރު އެޓީމު ވަނީ ޕެނަލްޓީ ޖަހައިގެން ބެލްޖިއަމްގެ އެންޑަލެކް ބަލިކޮށް ޗެމްޕިއަންކަން ހޯދައިފައެވެ.\nމެޗުގެ ވަރަށް ކުރީކޮޅު އަޔަކްސްއިން ވަނީ ލީޑު ނަގާފައެވެ.5ވަނަ މިނެޓުގައި މި ގޯލް އެޓީމަށް ކާމިޔާބުކޮށްދިނީ ކެޕްޓަން އަދި ޒުވާން ޑިފެންޑަރު ޑި ލީޓް އެވެ. އަދި ފުރަތަމަ ހާފު ނިމުމުގެ ކުރިން ހަކީމް ޒިޔެޙް ކާމިޔާބުކުރި ރީތި ގޯލާއެކު އެޓީމުން ވަނީ ލީޑު ފުޅާކޮށްފައެވެ.\nއެކަމަކު ދެވަނަ ހާފު ފަށައިގެން ޓޮޓެންހަމުން ވަނީ މޮޅު ކުޅުމެއް ދައްކާފައެވެ. އެގޮތުން 55 އަދި 59 ވަނަ މިނެޓުގައި ލޫކަސް މޯރާ ކާމިޔާބުކުރި ދެ ގޯލާއެކު ޓޮޓެންހަމުން އުންމީދު އާކުރިއެވެ.\nއަދި ފަހު ސިކުންތުކޮޅު ތެރޭ ލޫކަސް މޯރާ ކާމިޔާބުކުރި ގޯލާއެކު ޓޮޓެންހަމުން އަޔަކްސް ރޮއްވާލިއެވެ.\nސެމީން އަޔަކްސް ކެޓި ނަމަވެސް، އެޓީމު ވަނީ މި ސީޒަނުގެ ޗެމްޕިއަންސް ލީގުގައި ދުނިޔޭގެ ގަދަބާރުތަކާ ދެކޮޅަށް މޮޅު ކުޅުމެއް ދައްކާ ކުރިހޯދާފައެވެ. މުބާރާތުގެ ގްރޫޕް ސެޓޭޖުގައި ޖަރުމަނުގެ ޗެމްޕިއަން، ބަޔާން މިއުނިކާ ދެކޮޅަށް ކުޅުނު ދެމެޗުން އެއްވަރުވިއިރު، އެޓީމު ވަނީ ދެވަނަ ބުރުގައި މިދިޔަ ތިން ސީޒަނުގައި މި މުބާރާތް ކާމިޔާބުކުރި ރެއާލް މެޑްރިޑް ކަޓުވާލާފައެވެ. އަދި މުބާރާތުގެ ސެމީ ފައިނަލަށް އެޓީމު ވަރުގަދަ ޔުވެންޓަސް ބަލިކުރުމަށްފަހު އެވެ.\nފައިނަލްގައި ޓޮޓެންހަމާ ދެކޮޅަށް ނުކުންނާނީ ވަރުގަދަ ބާސެލޯނާ ބަލިކޮށް ފައިނަލްގެ ފުރަތަމަ ޖާގަ ހޯދި ލިވަޕޫލެވެ. އެތުލެޓިކޯ މެޑްރިޑްގެ ވަންޑާ މެޓްރޮޕޮލިޓާނޯގެ ދަނޑުގައި ކުޅޭ ޗެމްޕިއަންސް ލީގުގެ ފައިނަލް މެޗު އޮންނާނީ އަންނަ ޖޫން މަހުގެ ދެވަނަ ދުވަހު އެވެ.


މާލޭގެ ރަށްވެހިންނަށް އަމާޒުކޮށް ދޫކުރާ 5000 ގޯތީގެ ތެރެއިން ފުރަތަމަ ދޫކުރާ 3000 ގޯތި ދޫކުރުމަށް މި މަސް ނިމުމުގެ ކުރިން އިޢުލާން ކުރާނެ - ރައީސުލްޖުމްހޫރިއްޔާ - The President's Office\nމާލޭގެ ރަށްވެހިންނަށް އަމާޒުކޮށް ދޫކުރާ 5000 ގޯތީގެ ތެރެއިން ފުރަތަމަ ދޫކުރާ 3000 ގޯތި ދޫކުރުމަށް މި މަސް ނިމުމުގެ ކުރިން އިޢުލާން ކުރާނެ - ރައީސުލްޖުމްހޫރިއްޔާ\n8 ޖޫން 2022، ރިފަރެންސް: 2022-266\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް، މިއަހަރުގެ ރިޔާސީ ބަޔާން އިއްވަވަމުން، މާލޭގެ ރަށްވެހިންނަށް ދޫކުރާނެކަމަށް ވިދާޅުވި 5000 ގޯތީގެ ތެރެއިން ދޫކުރާ ފުރަތަމަ 3000 ގޯތި ދޫކުރަން މި މަސް ނިމުމުގެ ކުރިން އިޢުލާނު ކުރައްވާނެކަމުގައި އެމަނިކުފާނު ވިދާޅުވެއްޖެއެވެ.\nރައީސުލްޖުމްހޫރިއްޔާ މިހެން ވިދާޅުވީ މިއަދު ރައީސުލްޖުމްހޫރިއްޔާގެ އޮފީހުގައި ނޫސްވެރިންނާ ބައްދަލުކުރައްވައި ދެއްކެވި ވާހަކަފުޅުގައެވެ. އެމަނިކުފާނު ވިދާޅުވީ މާލޭގެ ރަށްވެހިންނަށް ބޯހިޔާވަހިކަމާއި ގެދޮރުވެރިކަން ހޯދައިދިނުމުގެ ގޮތުން ފުރަތަމަ ދޫކުރާ 3000 ގޯތި ދޫކުރުމަށް ވާންޖެހޭ އެންމެފަހުގެ ތައްޔާރީތައް ވަމުން އަންނަކަމުގައެވެ.\nރައީސުލްޖުމްހޫރިއްޔާގެ ވާހަކަފުޅުގައި އެމަނިކުފާނުގެ އިސްނެންގެވުމުގެ ދަށުން ބޭއްވެވި ވިއަވަތި ރާއްޖެ ކޮންފަރަންސް 2ގެ ކާމިޔާބީތަކަށް ވެސް އަލިއަޅުވާލެއްވިއެވެ. އުކުޅަހުގައި ބޭއްވި މި ކޮންފަރެންސް އަމާޒުކޮށްފައި ވަނީ މެދު ރާއްޖެތެރޭގެ އަތޮޅުތަކަށެވެ. ރައީސުލްޖުމްހޫރިއްޔާ ވާހަކަފުޅުގައި އެމަނިކުފާނު ވަނީ ވަކި އަތޮޅެއް ވަކި ރަށެއް ތަފާތު ނުކޮށް ތަރައްޤީގެ މަޝްރޫޢުތަކާއި ރައްޔިތުންނަށް ބޭނުންވާ ޚިދުމަތްތައް ދިނުމުގައި އެމަނިކުފާނުގެ ސަރުކާރުން ގެންގުޅުއްވާ ސިޔާސަތުގެ ދަށުން މުހިންމު މަސައްކަތްތަކެއް ކުރެވިފައިވާކަމުގެ ހިތްހަމަޖެހުން މި ކޮންފަރެންސްގައި ކައުންސިލަރުން ހިއްޞާކުރެއްވިކަން ފާހަގަކުރައްވާފައެވެ. އަދި ކައުންސިލަރުންނާއި އަންހެނުންގެ ތަރައްޤީއަށް މަސައްކަތްކުރާ ކޮމެޓީތަކުގެ ރައީސުން ހުށަހެޅުއްވި ކަންކަމުގެ އަލީގައި ގެންނަން ޖެހޭ ބަދަލުތައް ސަރުކާރުން ގެންނަވާނެކަމުގައި ވެސް ރައީސުލްޖުމްހޫރިއްޔާ ވިދާޅުވިއެވެ.\nސަރުކާރުން ޓީޗަރުންގެ މުސާރައަށް ގެންނެވި ބަދަލަށް އަލިއަޅުވާލައްވަމުން އެމަނިކުފާނު ވިދާޅުވީ ޓީޗަރުންގެ މުސާރައަށް ހެޔޮ ބަދަލެއް ގެނެސްދެވިފައިވާކަމުގައެވެ. އެހެންނަމަވެސް މުސާރަދިނުމުގައި ބައެއް ކަހަލަ މައްސަލަތައް ހުރިކަމަށް ބައެއް ފަރާތްތަކުން ފާހަގަކުރަމުންގެންދާތީ އެކަމަށް ގެންނަންޖެހޭ ބަދަލެއް އޮންނަމަ އެކަންކަމަށްވެސް ގޮތްތަކެއް ނިންމަވާނެކަމުގައި އެމަނިކުފާނު ވިދާޅުވިއެވެ. އޭގެ އިތުރުން ދަޢުލަތުގެ އެހެން ދާއިރާތަކުގެ މުވައްޒަފުންގެ މުސާރަތަކަށް ގެންނަންޖެހޭ ބަދަލުތަކުގެ މަސައްކަތްތައް ވެސް މިހާރު ކުރިޔަށްދާކަން އެމަނިކުފާނު ފާހަގަކުރެއްވިއެވެ.\nނޫސްވެރިންގެ ބައްދަލުވުމުގައި ރައީސުލްޖުމްހޫރިއްޔާ ވަނީ މުޅިރާއްޖޭގައި ޤާއިމުކުރާ ހައިސްޕީޑް ޓްރާންސްޕޯޓް ނެޓްވޯކްގެ މަސައްކަތަށްވެސް އަލިއަޅުވާލައްވާފައެވެ. އެގޮތުން ހދ. އަތޮޅުގައި އަޖުމަބެލުމުގެ ދަތުރުތައް މިހާރުކޮށްފައިވާކަމާއި ސަރުކާރުގެ އަމާޒަކީ ޓިކެޓް ވިއްކައިގެން އެމަސައްކަތް ކުރިޔަށް އޮތް ހަފްތާތެރޭގައި ފެށުންކަމުގައި އެމަނިކުފާނު ވިދާޅުވިއެވެ. ރައީސުލްޖުމްހޫރިއްޔާ ވިދާޅުވީ ދަތުރުފަތުރުން ރަށްތައް ގުޅާލެވުމުން ރަށާ ކައިރިން ޞިއްޙީ ޚިދުމަތް ލިބޭގޮތްވެ ބޭސްފަރުވާއަށް ރައްޔިތުން ކުރަންޖެހޭ ޚަރަދުތައް ކުޑަވެ އިތުރު ލުއިތަކެއް ލިބިގެންދާނެކަމުގައެވެ. ދެން ހުރި ޒޯންތަކުގެ މަސައްކަތް ކުރިޔަށްގެންދަވާނެ ގޮތެއް ނިންމަވާނީ މިހާރު ދުނިޔެއާ ރާއްޖެއަށްވެސް ކުރިމަތިވެފައިވާ އިޤްތިޞާދީ ހާލަތަށް ބެއްލެވުމަށްފަހުގައި ކަމުގައި އެމަނިކުފާނު ވިދާޅުވިއެވެ.\nމިއަދު ބޭއްވި ނޫސްވެރިންގެ ބައްދަލުވުމުގައި ރައީސުލްޖުމްހޫރިއްޔާ ވަނީ އެކިއެކި ކަންކަމާގުޅޭގޮތުން ނޫސްވެރިން ކުރިމަތިކުރެއްވި ސުވާލުތަކަށް ޖަވާބުދެއްވާފައެވެ.


Addu ge maguthah nuhedhey thee raiyithun kanbonduvefai, City Council goi husvefai - vNews.mv\nއައްޑޫގެ މަގުތައް ނުހެދޭތީ ރައްޔިތުން ކަންބޮޑުވެފައި، ސިޓީ ކައުންސިލް ގޮތްހުސްވެފައި!\nމުހައްމަދު ހަފީޒް 14 August 2021, 13:36\nއަައްޑޫ ސިޓީއަކީ އެތަނަކަށް އަންނަ ގިނަ ބަޔަކު ހިތް އެދިއެދި އޮތް އަދި ބޭރުގެ ފަތުރުވެރިންގެ ކަޅިވެސް ހުޓިފައިވާ ތަނެކެވެ.\nއައްޑޫ ސިޓީއަކީ ނަމުން ވަރަށް މަޝްހޫރު އާބާދީ ބޮޑު ސިޓީއެކެވެ.\nއެކަމަކު އައްޑޫގެ މަގުތަކަކީ ބަލާބެލުމަށް ލޮލަށް އެހާ ފަސޭހަ މަގުތަކެއް ނޫނެވެ.\nއައްޑޫގެ ގިނަ ރައްޔިތުންގެ ކަންބޮޑުވުމަކަށް ވެފައިވަނީ އެ ސިޓީގެ މަގުތައް ނުހެދި ގިނަދުވަސްތަކެއް ވަމުންދާތީއެވެ.\nމިކަމާގުޅިގެން އެ ސިޓީގެ ގިނަ ރައްޔިތުން ދަނީ ކަންބޮޑުވުންވެސް ފާޅުކުރަމުންނެވެ.\nވާރޭ ވެހޭނަމަ އައްޑޫގެ މަގުތަކުން ދުއްވުމާކީ ވަރަށް ބޮޑު ތަކްލީފެއް ކަމަށް އެސިޓީގެ ގިނަ ރައްޔިތުން ބުނެއެވެ. އަދި މަގު ހެދުމަށް މަގު ކޮނެފަ ހުންނައިރު މަގުގެ އެއް ކޮޅުން އަނެއް ކޮޅަށް ހުރަސްކުރާނަމަ ރައްޔިތުން ޖެހެނީ އަމިއްލައަށް ފާލަމެއް ހަދައިގެން އޭގެ ބޭނުން ކުރާށެވެ.\nއައްޑޫ މަގުތަކުގެ ހާލަތު މިގޮތުގައި އޮތްއިރު ސަރުކާރުން ވަނީ މިމަސައްކަތް ހުއްޓުމެއްނެތި ބާރު ސްޕީޑުގައި ކުރިޔަދާކަމަށް ބުނެފައެވެ.\nސަރުކާރުން މިހެން ބުނެފައިވީނަމަވެސް އައްޑު ސިޓީ ކައުންސިލުން ބުނީ ރައްޔިތުން މިކަމުގަ ކުރާ ޝަކުވާތަކަށް ދޭނެ ޖާވަބެއް ނޭނގެ ކަމަށާއި، މިޝަކުވާތަކަށް ކައުންސިލުން ވަނީ ގޮތްހުސްވެފައި ކަމަށެވެ.\nރައްޔިތުން ބުނާގޮތުގައި މިހާރު އައްޑޫގައި ހަދާފައިވާ މަގުތަކާއި ނުހަދާ ހުރި މަގުތަކެއްގެ ތަފާތެއް ނެތް ކަަމަށާއި މަގުތަކުގެ ސަބަބުން އަގުބޮޑުކޮށް ގަނެފަ ހުންނަ ސައިކަލްތަކާއި ކާރު އަދި ޕިކަޕް ފަދަ އުޅަނދުތައް އަވަހަށް ހަލާކުވަނީ ކަމަށެވެ.\nއައްޑޫ މަގު ހެދުމާ ފެނުގެ ނިޒާމް ގާއިމްކުރުމަށް މިދިޔަ އަހަރުގެ ފެބްރުއަރީ މަހުގެ ތެރޭގައި ސަރުކާރުން ބަޔަކާ ހަވާލުކުރިނަމަވެސް އަދިވެސް އެމަސައްކަތް އެދެވިގެންވާ ސްޕިޑެއްގައި ކުރިއަށް ނުދާކަމަށް އައްޑޫ ސިޓީގެ ރައްޔިތުން ފާހަގަކުރެއެވެ.\nއައްޑޫގެ މަގުތަކައި ގުޅޭގޮތުން ވާހަކަ ދައްކަވަމުން އައްޑޫ ސިޓީގެ ޑެޕިއުޓީ މޭޔަަރު މުޙައްމަދު ޝުޢާއު ވިދާޅުވީ، މިހާރު މިދާ ސްޕީޑުގައި މިކަން ދާނަމަށް މިކަން ނުވުމުގެ ޗާންސް ވަރަށް ބޮޑު ކަމަށެވެ.\nސަރުކާރާއި މިނިސްޓްރީތައް ގުޅިގެން ވީ އެންމެ އަވަހަކަށް މަގުތަކަށް ހައްލެއް ހޯދަން މަސައްކަތް ކުރާނަން. ރައްޔިތުންނަށް މީގެއިން ހުރިހާ މަންފާތަކެއް ލިބޭނެ. ކައުންސިލުން އެކަން ކޮށްދޭން ބޭނުންވޭ. އަދި މިހިސާބަށް އައިއިރު ކައުންސިލަށް އެކަށީގެންވާ އެއްބާރުލުން ނުލިބޭ."\nއައްޑޫސިޓީގެ ޑެޕިއުޓީ މޭޔަރު މުހައްމަދު ޝުޢާއު\nއައްޑޫ ސިޓީގެ ރައްޔިތުންގެ މިހާރުގެ އާދޭހަކަށް ވާނީ އެ ރައްޔިތުންގެ އަޑުތައް ކަމާބޭހޭ ފަރާތްތަކަށް އިވި އެކަމަށް އަވަސް ހައްލެއް ލިބިގެންދިޔުމެވެ.\nއައްޑޫ ސިޓީ ރާއްޖެ ރިޕޯޓް


Corruption vee ithuru, huhtuvan masahkatheh nukurevey: dhiraasaa\nހިޔާނާތުގެ މައްސަލަތަކަށް ހޭލުންތެރިކުރުމުގެ ގޮތުން ފުލުހުން ކުރިއަށް ގެންދިއަ ކެމްޕެއިންތަކުގައި ބޭނުންކުރުމަށް ނަގާފައިވާ ފޮޓޯއެއް --\nފާއިތުވި 12 މަސް ދުވަހުގެ ތެރޭގައި ރާއްޖޭގައި ކޮރަޕްޝަން އިތުރުވެފައިވާ ކަމަށާއި، އެކަން ހުއްޓުވަން ސަރުކާރަށް އެކަށީގެންވާ މަސައްކަތެއް ނުކުރެވޭކަމަށް ދިރާސާއަކުން ދައްކައިފި އެވެ.\nބައިނަލްއަގުވާމީ ޖަމިއްޔާއެއްކަމަށްވާ ޓްރާންސްޕޭރަންސީ އިންޓަނޭޝަނަލް އިން އޭޝިއާގެ 17 ގައުމެއްގައި ހިޔާނާތާއި ރިސްވަތުގެ މައްސަލާގައި ރައްޔިތުން ދެކޭ ގޮތުގެ މައްޗަށް ބިނާކޮށް މި އަހަރަށް ނެރެފައިވާ "ގްލޯބަލް ކޮރަޕްޝަން ބެރޯމީޓާ" ދިރާސާގައި ރާއްޖޭން ހާހަކަށް ވުރެ ގިނަ މީހުން ބައިވެރިވެފައިވެ އެވެ.\nމިގޮތުން، އެ ދިރާސާގައި ބައިވެރިވި މީހުންގެ ތެރެއިން، ސަރުކާރުގެ ތެރޭގައި ކޮރަޕްޝަނަކީ ބޮޑު މައްސަލައެއްގެ ގޮތުގައި 90 ޕަސަންޓު މީހުން އިއްތިފާގުވެ އެވެ.\nރާއްޖޭގައި ކޮރަޕްޝަން އިތުރުވީ\nފާއިތުވި 12 މަސް ދުވަހުގެ ތެރޭގައި ރާއްޖޭގައި ކޮރަޕްޝަން އިތުރުވެފައިވާކަމަށް 53 ޕަސަންޓް މީހުން ގަބޫލުކުރެ އެވެ. މިއީ، މުޅި އޭޝިއާ ސަރަހައްދުގެ 38 ޕަސަންޓް އެވަރޭޖަށްވުރެ ވެސް އިތުރު އަދަދެކެވެ. އަދި އެ މިންގަނޑުން ބަލާއިރު، މި ސަރައްދުގައި ރާއްޖެއަށް ވުރެ ކުރީގައި އުޅެނީ ނޭޕާލްގެ އިތުރުން ތައިލަންޑެވެ.\nސަރުކާރުގެ ތެރޭގައި ކޮރަޕްޝަނަކީ ބޮޑު މައްސަލައެއްގެ ގޮތުގައި ދިރާސާގެ ބައިވެރިން ފާހަގަކުރި ގައުމުތަކުގެ ތެރޭގައި 90 ޕަސަންޓާއެކު ރާއްޖެ އޮތީ މުޅި ސަރަހައްދުގެ ތިން ވަނައިގަ އެވެ. އެއް ވަނާގައި އޮތް އިންޑޮނީޝިއާގައި 92 ޕަސަންޓް މީހުން ސަރުކާރުގެ ތެރޭގައި ކޮރަޕްޝަނަކީ ބޮޑު މައްސަލައެއްގެ ގޮތުގައި ފާހަގަކޮށްފައިވާއިރު، ދިރާސާގައި ބައިވެރިވި ޓައިވާންގެ 91 ޕަސަންޓް މީހުން އެކަން ވަނީ ފާހަގަކޮށްފައި އެވެ.\nކޮރަޕްޝަން ހުއްޓުވަން ސަރުކާރަށް މަސައްކަތް ނުކުރެވޭ\nކޮރަޕްޝަން ހުއްޓުވުމަށް ސަރުކާރަށް ކުރެވޭ މަސައްކަތާމެދު ދިރާސާގެ ބައިވެރިން ދިން ޖަވާބުތަކަށް ބަލާއިރު، މުޅި ސަރަހައްދުގެ 61 ޕަސަންޓް މީހުން ގަބޫލުކުރަނީ ސަރުކާރުން ކުރާ މަސައްކަތް ރަނގަޅު ކަމަށެވެ.\nމިގޮތުން، ސަރުކާރުން ކުރާ މަސައްކަތާމެދު އެންމެ ބޮޑަށް ހިތްހަމަޖެހެނީ މިޔަންމާ މީހުންނެވެ. މިގޮތުން ދިރާސާގައި ބައިވެރިވި 93 ޕަސަންޓް މީހުން ގަބޫލުކުރަނީ ކޮރަޕްޝަން ހުއްޓުވަން ސަރުކާރަށް ރަނގަޅު މަސައްކަތްތަކެއް ކުރެވޭ ކަމަށެވެ.\nނަމަވެސް، މުޅި އޭޝިއާ ސަރަހައްދުގައި ރާއްޖެ އުޅެނީ ފުލުން ހަތަރު ވަނައިގަ އެވެ. ކޮރަޕްޝަން ހުއްޓުވަން ސަރުކާރަށް މަސައްކަތް ނުކުރެވޭކަމަށް ދިރާސާގައި ބައިވެރިވި 53 ޕަސަންޓް މީހުން ގަބޫލުކުރާއިރު، 17 ޕަސަންޓް މީހުން ބުނީ އެކަމަށް ދޭނެ ޖަވާބެއް ނެތް ކަމަށެވެ.\nދެކުނު އޭޝިއާ ސަރަހައްދުތަކަށް ބަލާއިރު، ރާއްޖެ އޮތީ އިންޑިއާ، ބަންގްލަދޭޝް، ނޭޕާލްގެ އިތުރުން ސްރީލަންކާއަށް ވުރެ ވެސް ފަހަތުގައި ކަމަށް ދިރާސާ އިން ދައްކަ އެވެ.\nމީގެ ސަބަބުން، ސަރުކާރަށް ކުރެވޭ އިތުބާރު އެންމެ ކުޑަ ގައުމުތަކުގެ ތެރޭގައި ވެސް ރާއްޖެ ހިމެނެ އެވެ. މިގޮތުން، ދިރާސާގައި ބައިވެރިވި 55 ޕަސަންޓް މީހުން ބުނަނީ ސަރުކާރަށް އިތުބާރު ނުކުރެވޭ ކަމަށެވެ.\nސަރުކާރުގެ އިތުރުން، ކޮރަޕްޝަން ހުއްޓުވަން އުފައްދާފައިވާ އިދާރާތަކުން ވެސް އެކަށީގެންވާ މަސައްކަތެއް ނުކުރެވޭ ކަމަށް ގިނަ ބަޔަކު ގަބޫލުކުރެ އެވެ.\nމިގޮތުން، އެންޓި ކޮރަޕްޝަން ކޮމިޝަން (އޭސީސީ) ފަދަ މުއައްސަސާތަކުން ރަނގަޅު މަސައްކަތްތަކެއް ކުރާ ކަމަށް ގަބޫލުކުރަނީ އެންމެ 38 ޕަސަންޓް މީހުންނެވެ.\nމިއީ މުޅި ސަރަހައްދަށް ބަލާއިރު، ތިން ވަނަ އަށް އެންމެ މަދު މީހުން ކޮރަޕްޝަން ހުއްޓުވަން އުފައްދާފައިވާ އިދާރާތައް ރަނގަޅުކަމަށް ބުނީ ރާއްޖޭންނެވެ.\nރިޝްވަތު ދޭންޖެހުން ކުޑަ، އެކަމަކު ހިދުމަތް ހޯދަނީ ދަންނަ މީހެއްގެ ފަރާތުން\nސީދާ ރިޝްވަތު ދީގެން އާއްމު ހިދުމަތްތައް ހޯދާކަމަށް އޭޝިއާގެ ގިނަ ގައުމުތަކުގެ މީހުން ބުނެފައިވާއިރު، ކޮންމެ ފަސް މީހަކުން އެކަކު ރިޝްވަތު ދީގެން ހިދުމަތް ހޯދަންޖެހުނުކަމަށް އިއުތިރާފުވެފައިވެ އެވެ.\nނަމަވެސް، ރާއްޖޭގައި އެކަން ކޮށްފައިވާކަމަށް އެއްބަސްވެފައިވަނީ އެންމެ ދެ ޕަސަންޓު މީހުންނެވެ.\nމިއީ އަވަށްޓެރި އިންޑިއާ (39 ޕަސަންޓް) ފަދަ ގައުމުތަކާ އަޅާބަލާއިރު ވަރަށް ދަށް އަދަދެކެވެ.\nއާއްމު ހިދުމަތެއް ހޯދަން ރިޝްވަތު ދޭން ނުޖެހުނު ނަމަވެސް، އެކަމަށް ދަންނަ މީހެއް ނުވަތަ ޕާސަނަލް ކަނެކްޝަނެއް މެދުވެރިކޮށް ކުރި ކަމަށް ދިރާސާގައި ބައިވެރިވި 15 ޕަސަންޓް މީހުން ބުނެފައިވެ އެވެ.\nމިގޮތުން، 11 ޕަސަންޓާއެކު އެންމެ ގިނަ މީހުން ހިދުމަތް ހޯދާފައިވަނީ ޕަބްލިކް ސްކޫލްތަކުންނެވެ. ޕާސަނަލް ކަނެކްޝަނެއް މެދުވެރިކޮށް ދެން އެންމެ ގިނަ މީހުން ހިދުމަތް ހޯދާފައިވަނީ ސިއްހީ ހިދުމަތްދޭ ތަންތަނުންނާއި، އައިޑީކާޑާއި ޕާސްޕޯޓް ފަދަ އައިޑެންޓިޓީ ލިޔުން ދޫކުރާ އިދާރާތަކުންކަމަށް ދިރާސާ އިން ދައްކަ އެވެ.\nއެންމެ ކޮރަޕްޓުކަމަށް ބުނީ މަޖިލިސް\nދިރާސާގައި ކުރި ސުވާލުތަކަށްބަލާއިރު، އެންމެ ކޮރަޕްޓު މުއައްސަސާއަކީ ރައްޔިތުންގެ މަޖިލިސް ކަމަށް ދިރާސާގައި ބައިވެރިވި 50 ޕަސަންޓު މީހުން ގަބޫލުކުރެ އެވެ.\nމަޖިލީހުގެ ޖަލްސާއެއްގައި މެންބަރުން ބައިވެރިވެވަޑައިގަންނަވަނީ. -- ފޮޓޯ: މަޖިލިސް\nދެވަނަ އަށް ކޮރަޕްޓު މީހުން އެންމެ ގިނައީ ފަނޑިޔާރުގޭގެ އިތުރުން ވިޔަފާރިވެރިންކަމަށް އެމީހުން ބުނެފައިވެ އެވެ. އެ ބަޔަށް ވެސް ލިބިފައިވަނީ 44 ޕަސަންޓެވެ.\nކޮރަޕްޝަން ގިނަކަމަށް ދެން އެންމެ ގިނަ މީހުން ގަބޫލުކުރަނީ ސަރުކާރުގެ އޮފިޝަލުން (38 ޕަސަންޓް) އާއި ލޯކަލް ގަވަމަންޓު އޮފިޝަލުން (37 ޕަސަންޓް) މެދުގައިކަމަށް ވެސް ދިރާސާ އިން ދައްކަ އެވެ.\nކޮރަޕްޝަން ކުޑަކަމަށް އެ މީހުން ގަބޫލުކުރާ މުއައްސަސާތަކުގެ ތެރޭގައި ހިމެނެނީ މަދަނީ އަމިއްލަ ޖަމިއްޔާތައް ނުވަތަ އެންޖީއޯތަކާއި (17 ޕަސަންޓް) އަދި ދީނީ އިލްމުވެރިން (18 ޕަސަންޓް) އެވެ.\nދިރާސާއިން އިތުރަށް ފެންނަ ގޮތުގައި، ކޮރަޕްޝަން ހުއްޓުވުމަށް އާއްމު ރައްޔިތުންގެ ދައުރު ބޮޑުކަމަށް 56 ޕަސަންޓު މީހުން ގަބޫލު ކުރެ އެވެ.\nރައްޔިތުންގެ މަޖިލިސް މޯލްޑިވްސް ޕޮލިސް ސާވިސް އޭސީސީ + ހިޔާނާތް ޕޮލިޓިކްސް ކޮވިޑާ ގުޅޭ ހިޔާނާތްތައް


Gulf ge lashkarugai Israel baiveri kurun gabooleh nukureveyne: Iraq | Mihaaru\nއެމެރިކާ އިސްވެ ގަލްފުގައި އުފައްދަން އުޅޭ ލަޝްކަރުގައި ބައިވެރިވާން ވަރަށް ގިނަ ގައުމުތަކުން ވަނީ ދެކޮޅު ހަދާފައި. --ފޮޓޯ:އޭޕީ\nގަލްފުގެ ލަޝްކަރުގައި އިޒްރޭލް ބައިވެރި ކުރުން ގަބޫލެއް ނުކުރެވޭނެ: އިރާގު\n13 އޯގަސްޓް 2019 - 15:465comments\nބަޣުދާދު (އޮގަސްޓް 13) - ހޮރްމޫޒް ކަނޑުއޮޅިން ދަތުރުކުރާ އުޅަނދުތަކަށް ހިމާޔަތް ދޭން ކަމަށް ބުނެ އެމެރިކާ އާއި އިނގިރޭސި ވިލާތުން އުފައްދަން އުޅޭ ގަލްފުގެ ލަޝްކަރުގައި އިޒްރޭލް ބައިވެރި ކުރުމަކީ ބަލައިގަނެވޭނެ ކަމެއް ނޫން ކަމަށް އިރާގުން ބުނެފި އެވެ.\n"އެރޭބިއަން ގަލްފުގައި ދަތުރުކުރާ އެއްވެސް އުޅަނދަކަށް ރައްކާތެރިކަން ދޭން ޒަޔަނިސްޓް އިޒްރޭލް ބައިވެރި ކުރަން އިރާގުން މުޅިން ދެކޮޅު،" ޚާރިޖީ ވަޒީރު މުހައްމަދު އަލީ އަލް ހާކިމް ސޯޝަލް މީޑިއާގައި ލިޔުުއްވި މެސެޖެއްގައި ވިދާޅުވި އެވެ. "ގަލްފުގައި ދަތުރުކުރާ އުޅަނދުތަކަށް ހިމާޔަތް ދޭނީ ގަލްފުގެ ގައުމުތަކުން."\nއޭނާ ވިދާޅުވީ ގަލްފުގައި މިހާރު އުފެދިފައިވާ މައްސަލަ މަޝްވަރާގެ އުސޫލުން ހައްލު ކުރަން އިރާގުން މަސައްކަތް ކުރާނެ ކަމަށެވެ. އަދި ހުޅަނގުގެ ގައުމުތަކުން ގަލްފުގައި ހަރަކާތްތެރިވުމަކީ މަސްރަހު އިތުރަށް ގޯސްވާނެ ކަމެއް ކަމަށް އޭނާ ވިދާޅުވި އެވެ.\nދުނިޔޭގެ ތެލުގެ ވިޔަފާރީގެ ގާތްގަނޑަކަށް 20 ޕަސެންޓް ދަތުރުކުރާ ހޮރްމޫޒް ކަނޑުއޮޅީގެ މައްސަލަ ހޫނުވީ އެމެރިކާގެ ޑްރޯނެއް އިރާނުން މިދިޔަ މަހު ވައްޓާލުމާ ގުޅިގެންނެވެ. އޭގެ ފަހުން އީރާނުން ވަނީ ހޮރްމޫޒް ކަނޑުއޮޅިން ދަތުރުކުރި އިނގިރޭސި ވިލާތުގެ ތެޔޮ ޓޭންކަރެއް ހިފަހައްޓައިފަ އެވެ.\nއެމެރިކާ އިން އުފައްދަން އުޅޭ ލަޝްކަރުގައި ބައިވެރިވުމާ މެދު އިޒްރޭލުން އަދި ވަކިއެއްޗެއް ނުބުނެ އެވެ. އެކަމަކު ޔޫރަޕުގެ ބައެއް ގައުމުތަކުން ވަނީ އެކަމާ ދެކޮޅު ހަދައިފަ އެވެ.\nއިތުރު ލިޔުންތައް އީރާން-އިޒްރޭލް އީރާން އިޒްރޭލް އިރާގު


Labour Partge ifthithaahee jalsa baavvai vaguthee leadership...\nރާއްޖެ - ލޭބަރ ޕާޓީ\nލޭބަރ ޕާޓީގެ އިފްތިތާހީ ޖަލްސާ ބާއްވައި ވަގުތީ ލީޑަރޝިޕް ކޮމިޓީ އިންތިޚާބުކޮށްފި\nއެ ޕާޓީއަކީ މަސައްކަތްތެރިންގެ ހައްގުތައް ކުރިއެރުވުމަށް މަސައްކަތްކުރާ ވާތުފިޔައިގެ މެދުމިނުގެ ޕާޓީއެއް\nކ. މާލެ 12 ޖެނުއަރީ 2019 | ހޮނިހިރު 04:20 3,957\nލޭބަރ ޕާޓި އުފެއްދުމަށް ބޭއްވި ޖަލްސާގެ ތެރެއިން - ފޭސްބުކް\nމޯލްޑިވްސް ލޭބަރ އެންޑް ސޯޝަލް ޑިމޮކްރެޓިކް ޕާޓީ (ލޭބަރ ޕާޓީ) އުފެއްދުމަށް ބާއްވަންޖެހޭ އިފްތިތާހީ ޖަލްސާ ބާއްވައި، އެ ޕާޓީގެ ވަގުތީ ލީޑަރޝިޕް ކޮމިޓީ އިންތިޚާބުކޮށްފިއެވެ.\nހުކުރު ދުވަހުގެރޭ ދަރުބާރުގޭގައި ބޭއްވި އެ ޕާޓީގެ އިފްތިތާހީ ޖަލްސާގައި ޕާޓީގެ 317 މެންބަރުން ބައިވެރިވެފައިވާއިރު، އެ މެންބަރުންގެ ވޯޓުން ބައެއް ކަންކަން ވަނީ ފާސްކޮށްފައެވެ. އެގޮތުން ޕާޓީގެ ނަމާއި، ކުލަ އަދި ލޯގޯ އާއި ދިދަ ފާސްކޮށްފައިވާއިރު، އެ ޕާޓީގެ ވަގުތީ ލީޑަރޝިޕް ކޮމިޓީއަށް 15 މެންބަރަކުވެސް ވަނީ އިންތިޚާބުކޮށްފައެވެ.\nޖަލްސާގައި ބައިވެރިވި ހުރިހާ މެންބަރުންގެ ތާއީދާއިއެކު އެ ޕާޓީގެ ރަސްމީ ނަމަކަށް 'މޯލްޑިވްސް ލޭބަރ އެންޑް ސޯޝަލް ޑިމޮކްރެޓިކް ޕާޓީ'، ދިވެހި ބަހުން ކިޔާ އެ ޕާޓީގެ ނަމަކަށް 'ދިވެހި މަސައްކަތްތެރިންގެ ޕާޓީ' އަދި އާންމުކޮށް އެ ޕާޓީއަށް 'ލޭބަރ ޕާޓީ' ކިޔުމަށް ވަނީ ފާސްކޮށްފައެވެ.\nއެ ޕާޓީގެ ކުލަތަކުގެ ގޮތުގައި ރަތާއި ކަޅު އަދި ހުދުކުލަ އައްޔަން ކުރުމަށް ފާސްކޮށްފައިވާއިރު، މި ނިންމުމަށް ޖަލްސާގައި ބައިވެރިވި 317 މެންބަރުންގެ ތެރެއިން 314 މެންބަރުން ވަނީ ތާއީދުކޮށްފައެވެ.\nޕާޓީގެ ލޯގޯ އާއި ދިދަވެސް ހިމެނޭގޮތަށް، ޕާޓީގެ އަސާސީ ޤަވާއިދު ފާސްކޮށްފައިވާއިރު، އެ ނިންމުމަށް ޖަލްސާގައި ބައިވެރިވި 317 މެންބަރުން ވަނީ ތާއީދުކޮށްފައެވެ.\nޕާޓީގެ ވަގުތީ ލީޑަރޝިޕް ކޮމިޓީއަށް 15 މީހުން އިންތިޚާބުކޮށްފައިވާއިރު، މި ނަންތައް ފާސްކުރުމަށް ވޯޓަށް އަހާފައިވަނީ ވަކިވަކިންނެވެ. އެގޮތުން އެންމެ ގިނަ ވޯޓާއި އެކު އެ ކޮމިޓީއަށް އިންތިޚާބު ވެފައިވަނީ ޢަބްދުލް މަޖީދު އަބްދުލް ކަރީމް އާއި އަޙުމަދު ޝިހާމްއެވެ. މި ދެބޭފުޅުންނަށްވެސް 317 ވޯޓު ލިބުނެވެ. ދެވަނައަށް އެންމެ ގިނަ ވޯޓު ލިބިފައިވަނީ އާލާ އިބްރާހިމް ރަޝީދަށެވެ. އޭނާއަށް 316 ވޯޓު ލިބުނެވެ.\nކޮމިޓީއަށް އިންތިޚާބުވެވަޑައިގަތް މައުރޫފް ޒާކިރް އާއި ޒިޔާދު ރަޝާދު އާއި މުޙައްމަދު ޞާދިޤަށް 315 ވޯޓު ލިބުނުއިރު، އެ ޕާޓީ އުފެއްދުމުގެ ހުއްދަ އިލެކްޝަންސް ކޮމިޝަނުން ދީފައިވާ އަލްއުސްތާޛް ޢަބްދުﷲ ހަސީންއަށް ލިބިފައިވަނީ 314 ވޯޓެވެ.\nމީގެ އިތުރުން އިބްރާހިމް މުޖުތަބާ، މުޙައްމަދު ފުރުޤާން އަދި އައިމިނަތު ޝާހީއަށް 313 ވޯޓު ލިބުނުއިރު، އާދަމް ޝިފާއުއަށް ލިބިފައިވަނީ 312 ވޯޓެވެ. އަދި ކޮމިޓީއަށް އިންތިޚާބުވި ހިންނަ ޚާލިދު، އަލީ އަކްރަމް އަދި އަލީ ނާޒިމްއަށް 310 ވޯޓު ލިބިފައިވާއިރު، ޝަމްޝީރް ރިލްވާންއަށް ލިބިފައިވަނީ 305 ވޯޓެވެ.\nމި ހަފްލާގައި އެ ޕާޓީއާއި ގުޅިގެން އެކި ހަރަކާތްތައް ހިންގުމަށް ބައެއް ޖަމިއްޔާތާއި އެކު ވަނީ އެއްބަސްވެފައެވެ. އެ ޖަމިއްޔާ ތަކަކީ، ޓުއަރިޒަމް އެމްޕްލޯއީޒް އެސޯސިއޭޝަން އޮފް މޯލްޑިވްސް (ޓީމް)، ޓީޗަރޒް އެސޯސިއޭޝަން އޮފް މޯލްޑިވްސް، ދިވެހި ސީފެއަރރަރ އެންޑް ލޭބަރ ޔޫނިއަން، ޝިން އެޓްމީ މޯލްޑިވްސް އަދި މޯލްޑިވްސް އައިޑިއަލް ސްކޫލްސް ސޮސައިޓީއެވެ.\nލޭބަރ ޕާޓީން ބުނީ އެ ޕާޓީއަކީ ބައިނަލްއަޤުވާމީ މަސައްކަތްތެރިންގެ ހަރަކާތާ ސޯޝަލް ޑިމޮކްރަސީ އަދި ޝޯޝަލް ޖަސްޓިސްގެ އުސޫލުތަކުގެ މައްޗަށް ބިނާވެގެންވާ، ވާތުފިޔައިގެ މެދުމިނުގެ (ސެންޓަރ ލެފްޓް) ސިޔާސީ ފިކުރުގެ ޕާޓިއެއް ކަމަށާއި، މި ބައިނަލްއަޤުވާމީ އުސޫލުތައް ކުރިއަރުވާނީ އިސްލާމީ އުސޫލުތަކާ ފުށޫ ނާރާނޭ ގޮތުގެ މަތިން، ދިވެހިރާއްޖޭގެ ސިޔާދަތަށް ލޮޅުން ނާރާނެ ފަދައިން ރާއްޖޭގެ އިޤުތިޞާދާއި، މުޖުތަމައު އާއި ގުޅޭގޮތަށް ކަމަށެވެ.


Instagram: Fahuge update kamudheytha?\nއިންސްޓަގްރާމް: ފަހުގެ އަޕްޑޭޓް ކަމުދޭތަ؟\nމި ނިމުނު ހަފްތާއަކީ ޓެކްނޮލޮޖީއަށް ލޯބި ކުރާ ފަރާތްތަކަށް ސިހުމެއް ގެނައި ހަފްތާއެކެވެ. ހަފްތާ ނިމުމަކާ ކައިރި ވެފައި ވަނިކޮށް އަހަރަމެންނަށް ފެނުނީ ތަފާތު މަންޒަރެކެވެ. ދުނިޔޭގެ ގިނަ ބަޔަކު ބޭނުން ކުރަމުން އަންނަ އެންމެ ނަން ހިނގާ އެއް ސޯޝަލް ނެޓްވާކު ކަމުގައި ވާ އިންސްޓަގްރާމްގެ އައިކަން ބަދަލު ވި މަންޒަރެވެ.\nއުފެދުނީއްސުރެ ބޭނުން ކުރަމުން އައި އިންސްޓަގްރާމްގެ އައިކަން ބަދަލު ކޮއްފައިވަނީ ވޭތުވެދިޔަ ހަފްތާގެ ބުދަ ދުވަހުއެވެ. ކުރިން ބޭނުން ކުރަމުން އައި ދަނބު ކުލައިގެ އައިކަން މިހާރު ހުރީ ގިނަ ކުލަތަކެއްގެ މިކްސް އެއް ގޮތުގައެވެ. އަދި އޭގެ އިތުރުން ކުރިން ބޭނުންކުރި އައިކަން އާ ހިލާފަށް މި އައިކަން ގައި ކެމެރާ ރަމްޒުކޮއްދެވިފައިވާނީ ތަފާތު އަދި ވަރަށް ފަސޭހަ ގޮތަކަށެވެ. އަދި ކުލަތަށް މިކްސް ކޮއްފައިވާނީ ގްރެޑިއަންޓަށެވެ.\nއައިކަންގެ އިތުރުން އެޕްލިކޭޝަންގެ އެތެރެއަށް ވެސް ވަނީ ގިނަ ބަދަލު ތަކެއް ގެނެސް ވިފައެވެ. އެގޮތުން އެޕްލިކޭޝަންގެ އެތެރެ މިފަހަރު ޑިޒައިން ކުރެވިފައިވަނީ ކަޅާއި ހުދުންކަން ފާހަގަކުރެއެވެ. އަދި އެޕްލިކޭޝަން ތެރޭގައި ނޮޓިފިކޭޝަން ވެސް ޑިސްޕްލޭ ވަމުން ދާނީ ރަތް ކުލައިންނެވެ. އެގޮތުން މިހާރު މި އެޕްލިކޭޝަން ބަލާލަން މާ ހިއްފަސޭހައޭ ބުނުމަކުން ދޮގަކަށް ނުވާނެއެވެ.\nއިންސްޓަގްރާމްއިން ބުނާ ގޮތުގައި އެމީހުންގެ އައިކަން ގެނައި ބަދަލަކީ އެ އެޕްލިކޭޝަން ބޭނުން ކުރާ ފަރާތްތަކުގެ އެދުމަކަށް ގެނައި ބަދަލެކެވެ.\nމި އައިކަން އަޕްޑޭޓް ވުމާއި އެކު އެހެނިހެން ސޯޝަލް މީޑިޔާ ތަކުގައި މި އައިކަން އަށް ވަނީ ގިނަ ފާޑުކިޔުންތަކެއް އަމާޒުވެފައެވެ. އެގޮތުން ގިނަ ބަޔަކު ބުނާ ގޮތުގައި އައިކަން އަށް ގަނައި ބަދަލަކީ ވަރަށް ކުޑަކުދިންގެ ސްޓައިލެކެވެ. މީގެ އިތުރުން ބަޔެއް މީހުން ބުނަނީ މި އެޕްލިކޭޝަންގެ އެތެރެ އަށް ގެނައި ބަދަލު ކިތަން ނަލަ އަސް އެޕްގެ އައިކަން އަށް އެއަށް ވުރެ ރީތި ބަދަލެއް ގެނެވޭނެ ކަމަށެވެ. އައިކަން އަށް ޖޯކު ޖެހުމުގައި ގިނަ މީހުން އަލި އަޅުވާލީ ގްރޭޑިއަންޓަށެވެ. ގްރޭޑިއަންޑް އެފެކްޓްއަކީ ދުނިޔޭގައި ވަރަށް މަޝްހޫރު އަދި އެހާާމެ ފަސޭހައިން ކުލަ މިކްސް ކޮއްލެވޭ އެފެކްޓެކެވެ. ގްރޭޑިއަންޓް އެފެކްޓް މި އައިކަން އަށް ގެނެވިފައި ވުމަކީ މި އައިކަން އަށް އިތުރު ފުރިހަމަ ކަމެއް ގެނެސް މި އައިކަން ތަފާތު ކޮއްދިން ކަމެއް ކަމަށް މި އައިކަން ކަމުދިޔަ ބަޔެއް ފަރާތްތަށ ބުނެއެވެ.\nއިންސްޓަގްރާމްގެ ރަސްމީ އެޕްލިކޭޝަންގެ އިތުރުން އިންސްޓަގްރާމް އިން ޑިވެލޮޕްކޮށް އޮޕަރޭޓް ކުރަމުން ދާ އިތުރު ތިން އެޕްލިކޭޝަނެއް ވެސް ވަނީ އަޕްޑޭޓްކުރެވިފައެވެ. އަޮގޮތުން އެ ތިން އެޕްލިކޭޝަނަކީ ލޭޔައުޓް، ބޫމަރެންގް އަދި ހައިޕާލޭޕްސް އެވެ.\nދުނިޔޭގައި ފޭސްބުކަށް ފަހު އާމުންގެ ތެރޭގައި އެންމެ ބޭނުން ކޮއްލެވޭ އެޕްލިކޭޝަނަކީ އިންސްޓަގްރާމޭޭ ބުނުމަކުން ދޮގަކަށް ނުވާނެއެވެ. ވޭތުވެދިޔަ ފަސް އަހަރުގެ ތެރޭގައި އިންސްޓަގްރާމްއަށް ވަނީ ގިނަ ބަދަލުތަކެއް އައިސް ގިނަ ފީޗާތަކެއްވެސް އިތުރު ކުރެވިފައެވެ. އަދި މިހާރު ދުވާލެއްގެ މައްޗަށް 80 މިލިއަން ފޮޓޯއާއި ވީޑިޔޯ އިންސްޓަގްރާމްއަށް އަޕްލޯޑުވާކަމަށް އިންސްޓަގްރާމްގެ ތަފާތުހިސާބުތަކުން ދައްކައެވެ. ދިވެހިންގެ ތެރޭގައި އިންސްޓަގްރާމްގެ ފޯރި މާ ގަދައެވެ. ކޮންމެ މުނާސަބަތެއްގައިވެސް އިންސްޓައަށް ފޮޓޯއެއް ނުލެވޭނަމަ އެއީ މުނާސަބަތަކަށް ނުވާހެންނެވެ. ކުޑަމިނުން ހުކުރު ހުވަހު ހެޕީ ފްރައިޑޭ ވެސް ކިޔާލެވެނީ ހިއްގައިމު ފޮޓޮއެއް އިންސްޓަ ކޮއްލެވުމާއެކުގައެވެ. އެހެން ކަމުން އަހަރަމެން ދިވިހިންގެ ތެރޭގައި އެންމެ ފަހުގެ އަޕްޑޭޓް ކަމުދޭބާ؟


Pavitra Rishta alun Zee TV ah | Mihaaru\nސިލްސިލާ "ޕަވިތުރަ ރިޝްތާ" އަލުން ޒީޓީވީ އަށް\nއެކްތާ ކަޕޫރް ޕްރޮޑިއުސްކޮށްފައިވާ އެ ސިލްސިލާ އަލުން ގެނެސްދޭނީ ކޮންމެ ހަފުތާއެއްގެ ހޯމަ އިން ހުކުރު ދުވަހަށް މެންދުރު ފަހު އެވެ. "ޕަވިތުރަ ރިޝްތާ" އަކީ މިހާރު ބޮލީވުޑްގައި މަސައްކަތްކުރާ ދެ ތަރިއެއް ވިދައިލި ސިލްސިލާއެކެވެ.\nއެއީ އެކްޓަރު ސުޝާންތު ސިންގް ރާޖްޕޫތާއި އަންކިތާ ލޯކަންދޭ އެވެ. ސިލްސިލާގެ ސެޓުން ދިމާވެ، ގުޅުން ބަދަހިވެ، އެ ދެ ތަރިން ފަހުން ލޯބީގެ ގޮތުން ވެސް ގުޅުނެވެ. އެކަމަކު ކައިވެންޏަށް ތައްޔާރުވަމުން ދަނިކޮށް ގުޅުން 2017 ގައި ވަނީ ނިމުމަކަށް އައިސްފަ އެވެ.\nސުޝާންތު ބޮލީވުޑަށް ތައާރަފުވީ 2013 ގެ "ކައި ޕޯޗޭ" އިންނެވެ. އޭނާގެ އެންމެ ފަހުގެ ފިލްމަކީ މިދިޔަ އަހަރު ނެޓްފްލިކްސް އިން ސްޓްރީމްކުރި "ޑްރައިވް" އެވެ. ސުޝާންތުގެ ކުރިއަށް އޮތް ފިލްމަކީ "ދިލް ބޭޗާރާ" އެވެ.\nއަންކިތާ ބޮލީވުޑަށް ނުކުތީ މިދިޔަ އަހަރު ރިލީޒްކުރި "މަނިކަރްނިކާ: ދި ކްއީން އޮފް ޖާންސީ" އިންނެވެ. އޭނާ އެންމެ ފަހުން ފެނިފައި ވަނީ މާޗް މަހު ރިލީޒްކުރި "ބާގީ 3" އިންނެވެ.\nބޮލީވުޑަށް ނުކުތުމަށް ފަހު، ސުޝާންތާއި އަންކިތާ ވަނީ ޓީވީ ސިލްސިލާތައް ކުޅުން ހުއްޓާލައިފަ އެވެ.\nއެކްތާ ގެނެސްދިން އެންމެ މަގުބޫލު ސިލްސިލާތަކުގެ ތެރޭގައި ހިމެނޭ "ޕަވިތުރަ ރިޝްތާ" އަކީ ޖޫން 1، 2009 އިން އޮކްޓޯބަރު 25، 2014 އާ ހަމައަށް ގެނެސްދިން އެއްޗެކެވެ. އެ މުއްދަތުގެ ތެރޭގައި އޭގެ 1،424 އެޕިސޯޑް ގެނެސްދީފައިވެ އެވެ.


Roadhaige Dharuma: Kadhurun roadha veehlumuge maiykan engeytha?\nއިސްލާމިކް ޔުނިވާސިޓީގެ ޗާންސެލާ ޑރ. މުހައްމަދު ޝަހީމް އަލީ ސައީދާއެކު، ރަމަޟާން މަހު "އަވަސް" އިން ކިޔުންތެރިންނަށް ހަދިޔާއެއްގެ ގޮތުގައި ގެނެސްދޭ "ރޯދައިގެ ދަރުމައިގެ" ހުކުރު ދުވަހުގެ ހާއްސަ މައުލޫއަކީ "ކަދުރުން ރޯދަ ވިއްލުން" އެވެ.\nރޯދަ މަހު ކަދުރުން ރޯދަ ވިއްލުމަކީ ކިހާ މާތް ކަމެއް ކަން އެނގޭ ހެއްޔެވެ؟\nއޭގެ އިތުރުން ކަދުރުން ރޯދަ ވިއްލުމަކީ ވަރަށް ބޮޑު ނިއުމަތެއް ވެސްމެ އެވެ. ސިއްހީ ގޮތުން ވެސް ފައިދާ ހުރި ކަމެކެވެ. އެކަން މިހާރު ކޮށްފައިވާ އެކިއެކި ދިރާސާތަކުން ވެސް ސާބިތުވެ އެވެ. ކަދުރުގެ މާތްކަން ކީރިތި ޤުރުއާންގައި ވެސް ބަޔާންވެފައިވެ އެވެ. އެގޮތުން އީސާގެ ފާނުގެ ރައްކާވެ ވަޑައިގެންނެވި ވަގުތުގައި އީސާގެ ފާނޫގެ މަންމާފުޅަށް އެ ވަގުތު ފަރިކޮޅެއްގެ ގޮތުގައި ކަނޑުއަޅުއްވަވާފައިވަނީ ކަދުރެވެ.


NCIT ga huri 13 aharavvure ginadhuvasvee UPS system badhalukoh aa system eh gaaimkoffi - One Online\nކޮމިއުނިކޭޝަން، ސައިންސް އެންޑް ޓެކްނޮލޮޖީ މިނިސްޓަރު މުހައްމަދު މަލީހު ޖަމާލް ނޫސްވެރިންނަށް މައުލޫމާތު ދެއްވަނީ --- ވަން ފޮޓޯ/ މުހައްމަދު އައުޒަމް\nއެންސީއައިޓީގައި ހުރި ގިނަދުވަސްވީ ޔޫޕީއެސް ސިސްޓަމު ބަދަލުކޮށް އާސިސްޓަމެއް ގާއިމްކޮށްފި\nނެޝަނަލް ސެންޓަ ފޯ އިންފޮމޭޝަން ޓެކްނޮލޮޖީ (އެންސީއައިޓީ)ގައި ހުރި 13 އަހަރަށްވުރެ ގިނަ ދުވަސްވީ ޕަވަރ ޕްރޮޓެކްސްޝަނާއި ޔޫޕީއެސް ސިސްޓަމު ބަދަލުކޮށް، މުޅިން އާ ސިސްޓަމެއް ގާއިމްކޮށްފިއެވެ.\nމިއަދު ބޭއްވި ނޫސްވެރިންގެ ބައްދަލުވުމުގައި ވާހަކަދައްކަވަމުން މިނިސްޓަރު މަލީހު ވިދާޅުވީ ޑޭޓަާ ސެންޓަރުގައި ހުރި ޔޫޕީއެސް އަޕްގްރޭޑް ކުރުމުގެ ޕްރޮޖެކްޓަކީ ގާތްގަނޑަކަށް ދެ އަހަރު ވަންދެން ނުކުރެވި ލަސްވެފައި އޮތް މަސައްކަތެއް ކަމަށެވެ.\nއަދި އެކަށީގެންވާ ޑޭޓާ ސިސްޓަމެއް ނެތުމުގެ ސަބަބުން އެއާޕޯޓުން މީހުން ރާއްޖެއަށް އެތެރެކުރުމާއި ސަރުކާރުގެ އެކި ނިޒާމުތައް ހިންގުމުގެ އިތުރުން މާލެއިން ކަރަންޓު ކެނޑޭ މައްސަލައިގައި އެކި ކަންކަމަށް ބުރޫ އަރާ ކަމަށް މިނިސްޓަރު މަލީހް ވިދާޅުވި އެވެ.\nމިނިސްޓަރު ވިދާޅުވީ މިހާރު ގާއިމްކުރެވުނު ސިސްޓަމުގެ ސަބަބުން ކަރަންޓް ކެނޑުމުންް ލިބޭ ޝޮކްތަކާ ގުޅިގެން ސާވާ ތަކަށް ލިބިދާނެ ގެއްލުންތަކުން ރައްކާތެރި ކުރެވޭނެ ކަމަށެވެ.\nއަދި މީ މިހާރުވެސް ސަރުކާރުން ހިދުމަތްދޭ އެކްސްޕާޓު ބިޒުނަސް އޮންލައިން ހިދުމަތާއި ޓްރާންސްޕޯޓް އޮންލައިން ފަދަ ސިސްޓަމުތަކުގެ ޑޭޓާގެ ރައްކާތެރިކަން ކަށަވަރުކުރުމަށް އެޅުނު މުހިންމު ފިޔަވަޅެއް ކަމަށް މިނިސްޓަރު ވިދާޅުވިއެވެ.\nއަދި މިސިސްޓަމުގެ ސަބަބުން ނެޝަނަލް ޑޭޓާ ސެންޓަރުން މިހާރު ދެމުން އަންނަ ހިދުމަތް ހުއްޓުމެއްނެތި ދެވޭނެ ކަމަށާއި މިކަމަކީ މިނިސްޓްރީއަށް ލިބުނު ވަރަށް ބޮޑު ކާމިޔާބީއެއް ކަމަށް ވެސް މިނިސްޓަރު މަލީހު ވިދާޅުވިއެވެ.\nމިނިސްޓަރު މަލީހް ވިދާޅުވި ގޮތުގައި ޔޫޕީއެސް އަޕްގްރޭޑް ކުރުމުން، ރާއްޖޭގެ އީ-ގަވަނަންސް ނިޒާމް އިތުރަށް ހަރުދަނާވެގެން ގޮސް، ސެކިއުރިޓީ މިހާރު ކަށަވަރުވެފައިވާ ކަމަށެވެ.\nރާއްޖޭގައި އެންމެ ފުރަތަމަ ޑޭޓާ ސެންޓަރެއް ގާއިމުކޮށްފައި ވަނީ 2015 ވަނަ އަހަރުއެވެ. އަދި އޭގެ ދެއަހަރު ފަހުން ބެކަޕް ސެންޓަރެއް ގާއިމްކޮށްފައި ވެއެވެ.\nގުޅޭ ޓެގު މުހައްމަދު މަލީހު ޖަމާލް ޓެކްނޮލޮޖީ\nނެއްޓެވި މައްސަލައިގައި ޑެޕިއުޓީ މިނިސްޓަރު ޝާތިރަށް ނަސޭހަތްދެއްވައިފި\nވަން ފޮޓޯ: އުރީދޫ މަރުހަބާ 2020\nޔޫތު ޓެކް ފެއާ 2019 ފަށައިފި\nޓެކްނޮލޮޖީގެ ވަސީލަތްތަކުގެ ސަބަބުން ރައްޔިތުން ދަނީ ދުވަހެއް ދުވަހަކަށް ބާރުވެރިވަމުން: މަލީހު


Philippines athun balive Raajje ah huras thakeh | Mihaaru\nރާއްޖޭގެ ފޭދޫ އިއްބެ (ކ) ބޯޅަ ހިފައިގެން އަރާއިރު ފިލިޕީންސްގެ ގޯލްކީޕަރު އެތެރިޖް އެ ބޯޅަ ދިފާއުކުރަން މަސައްކަތްކުރަނީ. --ފޮޓޯ: ނިޝާން އަލީ/ މިހާރު\n14 ނޮވެމްބަރ 2019 - 18:42 32 comments\nގިނަ ވަގުތު މެޗު ކޮންޓްރޯލްކޮށްގެން ކުޅެ ރަނގަޅު ފުރުސަތުތަކެއް ހޯދި ނަމަވެސް ހަނި ގޮތަކަށް ފިލިޕީންސް އަތުން 2-1 އިން ބަލިވެ ވޯލްޑް ކަޕް/އޭޝިއަން ކަޕް ކޮލިފައިންގައި ކުރިއަށް ދިއުމަށް ރާއްޖޭގެ ގައުމީ ފުޓްބޯޅަ ޓީމަށް އިތުރު ހުރަހަކާ ކުރިމަތިލާން ޖެހިއްޖެ އެވެ.\nރާއްޖޭން ދަށްވެގެން ގްރޫޕުގެ ތިން ވަނަ މަގާމަށް ޓާގެޓްކޮށްގެން ކުރަމުން އަންނަ މަސައްކަތުގައި މިއަދުގެ މެޗަކީ މޮޅުވުން ވަރަށް މުހިއްމު ވެފައި އޮތް މެޗެކެވެ. ބާކީ ދެން އޮތީ އަންގާރަ ދުވަހު މާލޭގައި ގުއާމާ ދެކޮޅަށް ކުޅޭ މެޗާއި އަންނަ އަހަރުގެ މާޗު މަހު ރަށުން ބޭރުގައި ޗައިނާއާ ދެކޮޅަށް ކުޅޭ މެޗާއި މާލޭގައި ސީރިއާއާ ދެކޮޅަށް ކުޅޭ މެޗު އަދި ޖޫން މަހު ރަށުން ބޭރުގައި ފިލިޕީންސްއާ ދެކޮޅަށް ކުޅޭ މެޗެވެ.\nފިލިޕީންސް ކުޅުންތެރިޔެއް ކައިރިން ރާއްޖޭގެ ސެންޓޭ ދެމި ގަންނަނީ. --ފޮޓޯ: ނިޝާން އަލީ/ މިހާރު\nމިއަދުގެ މެޗުގެ ފުރަތަމަ އެގާރައިގައި، މިވަގުތު ރާއްޖޭގައި ހުރި އެންމެ ތަޖުރިބާކާރު ފޯވާޑް އަލީ އަޝްފާގް (ދަގަނޑޭ) އާއި މި ވަގުތު އެންމެ ފޯމުގައި ހުރި އެއް ފޯވާޑް އަހުމަދު ރިޒްވާން (ރިޒޭ) އަދި ހުނަރުވެރި އެޓޭކަރު ނާއިޒް ހަސަން (ދާދު) ނުހިމަނަ އެވެ. ފޯވާޑް ލައިން ބެލެހެއްޓީ އަސަދުﷲ އަބްދުﷲ އާއި އަލީ ފާސިރު (ސެންޓޭ) އެވެ.\nރާއްޖޭން އައީ ފެށުނީއްސުރެ މެޗުގެ ކޮންޓްރޯލް ނަގައި މެދުތެރެއިން އުފެއްދުންތެރި ކުޅުމެއް ދައްކަމުންނެވެ. ރާއްޖޭގެ ފަރާތުން އެންމެ ފުރަތަމަ ފެނުނު ނުރައްކާތެރި ބޯޅަ ފޮނުވާލީ ހަމްޒާ މުހައްމަދު (ހަމްޕު) އެވެ. އިބްރާހިމް މަހުދީ (ފޭދޫ އިއްބެ) ޖައްސާލި ބޯޅަ އޭރިއާ ރޮނގު މަތިން ކަހަލަ ގޮތަކަށް ހަމްޕު ފޮނުވާލުމުން ފިލިޕީންސްގެ ގޯލްކީޕަރު ނީލް އެތެރިޖް ވަނީ ކޯނަރަކަށް ބޭރުކޮށްލާފަ އެވެ.\nރާއްޖޭގެ އަތުގައި ކޮންޓްރޯލް އޮތުމުން ފިލިޕީންސުން މަސައްކަތްކުރީ ކައުންޓާގައި އެޓޭކްކުރާށެވެ. އެގޮތުން ކުރިއަށް އެރި ދެ ބޯޅައެއްގައި އެ ޓީމުން ލަނޑު ނުޖެހީ ކިރިޔާ އެވެ. އަރިމަތިން ގޯލް ކުރިމައްޗަށް ހުރަސް ކުރި ބޯޅައެއް ހުހަށް ހުރި އިއައިން ރަމްސޭގެ ބޮލުގައި ލައްވާނުލާ ދިޔައިރު، އޭގެ އިރުކޮޅެއް ފަހުން ޖޯން-ޕެޓްރިކް ސްޓްރައުސް އޭރިއާ ތެރެއިން ގޯލަށް ފޮނުވާލި ބާރު ބޯޅަ ރާއްޖޭގެ ކެޕްޓަން އަކްރަމް އަބްދުލްގަނީ ވަނީ ބްލޮކްކޮށްލާފަ އެވެ.\nފިލިޕީންސަށް ލީޑު ނަގަން އެންމެ ރަނގަޅު ފުރުސަތެއް ލިބުނީ އޭރިއާ ތެރެއިން ރާއްޖޭގެ އަހުމަދު ނޫމާން (ހެލްމެޓް) ގެ އަތުގައި ބޯޅަ ޖެހުމުން ލިބުނު ޕެނަލްޓީންނެވެ. އެކަމަކު ޕެޓްރިކް ރެއިޝެލްޓް ފޮނުވާލި ޕެނަލްޓީ ރާއްޖޭގެ ގޯލްކީޕަރު މުހައްމަދު ފައިސަލް ވަނީ މަތަކޮށްފަ އެވެ.\nދެ ވަނަ ހާފުގެ ކުރީކޮޅު ރާއްޖެ އަށް ވަނީ މުޅި މެޗުގައި ވެސް ލިބުނު އެންމެ ހުސް ފުރުސަތު ލިބިފަ އެވެ. ކައުންޓާ އެޓޭކެއްގައި ފޭދޫ އިއްބެ އެކަނިމާއެކަނި އަރައި ފިލިޕީންސް ޑިފެންޑަރު ކައިރިން ވެސް ސަލާމަތްވެ ގޯލަށް ޖަހަޖަހާ އޮއްވާ ފިލިޕީންސްގެ ކީޕަރު އެތެރިޖް ވެއްޓިގެންފައި އަތުން ޖަހައި ބޯޅަ ދިފާއުކުރީ އެވެ.\nދެން ފެނިގެން ދިޔައީ ފިލިޕީންސް އިން ލީޑު ނެގި ތަނެވެ. މެދުތެރެއިން ހުސެއިން ނިހާން (ނިހާޓް) އަށް ސަލާމަތްނުކުރެވު ބޯޅައެއް ހޯދައި ފިލިޕީންސް ކުޅުންތެރިޔަކު ކުރިއަށް ފޯރުކޮށްދިން ބޯޅަ ހޯދައި ރަމްސޭ ވަނީ އޭރިއާ ތެރެއަށް ވަދެ ގޯލުގެ މަތީ ދާގަނޑުގައި ބޯޅަ ތަތްކޮށްލައިފަ އެވެ.\nފިލިޕީންސްގެ ޕެޓްރިކްގެ ޝޮޓެއް ރާއްކޭގެ އަކްރަމް ބްލޮކް ކުރަނީ --ފޮޓޯ: ހުސެއިން ވަހީދު/ މިހާރު\nއެ ގޯލާ އެކު ރާއްޖޭގެ ކޯޗު ޕީޓާ ސެގާޓް ވަނީ ސެންޓޭ އާއި އަސަދުﷲގެ ބަދަލުގައި ދަގަނޑޭ އާއި ދާދު އަރުވައިފަ އެވެ. އެކަމަކު އިރުކޮޅެއް ތެރޭ ފިލިޕީންސްގެ ޖޯން ޕެޓްރިކް ސްޓްރައުސް ދެ ވަނަ ލަނޑު ޖަހައި ލީޑު ފުޅާކުރި އެވެ. ރާއްޖޭގެ ޑިފެންސް ލައިނުން ނޫމާން އަތުން ގެއްލުނު ބޯޅަ ފުރަތަމަ ގޯލަށް ފޮނުވާލީ ފިލިޕީންސްގެ ލޫކް ވުޑްލެންޑެވެ. އެ ބޯޅަ ފައިސަލް އަތުގައި ޖެހިފައި ދަނޑީގައި ޖެހިފައި ކުޅުމުގެ ތެރެއަށް ނުކުތް ވަގުތު ރިޝެލްޓް އަލުން ފޮނުވާލި އެވެ. މި ފަހަރު ދަނޑީގައި ޖެހިފައި ނުކުތް ވަގުތު ޖޯން ޕެޓްރިކް ސްޓްރައުސް ގޯލަށް ބޯޅަ ވައްދާލީ އެވެ. އެ ބޯޅަ ދެ ފަހަރު ކުޅުމުގެ ތެރެއަށް ނުކުތް ވަގުތު ވެސް އެ ބޯޅަ ސަލާމަތްކުރަން ރާއްޖޭގެ ޑިފެންސަށް މާބޮޑު ކަމެއް ނުކުރެވި ތިބީ ހުއްޓުން އަރައިފަ އެވެ.\nއިތުބާރު ފޯވާޑް ރިޒޭ ކުޅެން އެރުވީ އޭގެ ފަހުންނެވެ. އޭނާ ވަނީ އެރިތާ މާގިނަ އިރުތަކެއް ނުވަނީސް ނުރައްކާތެރި ބޯޅައެއް ގޯލަށް އަމާޒުކޮށްލި އެވެ. ފޭދޫ އިއްބެ އަރިމަތިން އަރައި އޭރިއާ ތެރެއަށް ވަދެ ހުސްކޮށް ހުރި ރިޒޭ އަށް ޖައްސާލި ބޯޅަ އޭނާ ގޯލަށް އަމާޒުކޮށްލުމުން މަތަކުރީ، އިނގިރޭސި ދެ ވަނަ ޑިބިޝަނުގައި ކުޅޭ ފިލިޕީންސްގެ ކީޕަރު އެތެރިޖް އެވެ. އޭގެ ފަހުން ރާއްޖޭގެ ހުސެއިން ސިފާއު (ކުރޯ) އޭރިއާ ބޭރުން ފޮނުވާލި ބާރު ޝޮޓް ފިލިޕީންސްގެ ކުޅުންތެރިޔަކު ބްލޮކްކޮށް ފޮނުވާލުމުން ދަގަނޑޭ އަށް ލިބުނެވެ. އޭނާ ހަނި އޭންގަލުން އެ ބޯޅަ ޖެހުމުން ދިޔައީ ދަނޑި މަތިންނެވެ. ރާއްޖޭގެ ހަމައެކަނި ގޯލް މެޗުގެ އިތުރު ވަގުތުގެ ތެރޭގައި ޖެހީ ދާދު އެވެ. ދަގަނޑޭ ފިލިޕީންސް ޑިފެންސް ލައިން މަތިން އޭރިއާ ތެރެއަށް އޮއްސާލި ބޯޅަ ފެނު ޖެހިފައި އެރި ވަގުތު ދާދު ވަނީ އެއް ފަހަރުން އެ ބޯޅަ ގޯލަށް ވައްދާލައިފަ އެވެ.\nރާއްޖޭގެ ސަޕޯޓަރަކު ދިދަ ވިހުރުވަނީ. --ފޮޓޯ: ހުސެއިން ވަހީދު/ މިހާރު\nއަމިއްލަ ދަނޑުގައި ކުޅުނު މެޗެއް ނަމަވެސް މިއަދުގެ މެޗުގައި ވެސް ރާއްޖެ އަށް ހޯމް އެޑްވާންޓޭޖް އެންމެ ބޭނުންވާ ގޮތަށް ނުނެގުނީ ދަނޑުގެ މައި ދެ ސިޑި ބަރިއެއް ސަލާމަތީ ގޮތުން ރައްކާތެރި ނޫން ކަމަށްވާތީ ބޭނުންނުކުރެވި ދަނޑު ފުރާނުލެވުމުންނެވެ. އެކަމަކު އަނެއް ދެ ސިޑިބަރިން އެފްއޭއެމުން ވިއްކަން ކަނޑައެޅި 3000 ޓިކެޓް ހުސްވި ކަމަކަށް ނުބެލެވެ އެވެ. ސަބަބަކީ މަޖީދީ މަގު ފަޅި ސިޑިބަރިން ހުސް ޖާގަތައް ބައިވަރު އޮތުމުންނެވެ.\nމިއަދުގެ މެޗު ބައްލަވާލެއްވުމަށް ރައީސް އިބްރާހިމް މުހައްމަދު ސޯލިހާއި ރައްޔިތުންގެ މަޖިލީހުގެ ރައީސް މުހައްމަދު ނަޝީދާއި އެ މަޖިލީހުގެ ގިނަ އަދަދެއްގެ މެމްބަރުންތަކެއް ދަނޑަށް ވަޑައިގަތެވެ. މީގެ ތެރެއިން މަޖިލިސް މެމްބަރުން ދަނޑަށް ވަޑައިގަތީ މަޖިލީހުގެ އިދާރާ އިން ފެށިގެން، ރައީސް ނަޝީދު އިސްކޮށް ހުންނަވައި ބެރު ޖަހައި ދުންމާރި ފުމެމުން ފައި މަގުގަ އެވެ.


ނިމާ ހަސަން 18 ސެޕްޓެމްބަރ 2020\nފުލުހުންނާއި ސިފައިންނަށް ފްރޮންޓްލައިން އެލަވަންސްގެ ގޮތުގައި 44.5 މިލިއަން ރުފިޔާ ދޫކޮށްފިއެވެ.\nފިނޭންސް މިނިސްޓްރީން ބުނީ ކޮވިޑް-19 އާއި ގުޅިގެން ދެވޭ ފްރޮންޓްލައިން އެލަވަންސްގެ ގޮތުގައި އެމްއެންޑީއެފާއި ޕޮލިހުގެ 6518 މުވައްޒަފުންނަށް 44.5 މިލިއަން ރުފިޔާ އިއްޔެ ޖަމާކޮށްދީފައިވާ ކަމަށެވެ. އަދި މިއާއެކު ފުރަންޓްލައިން އެލަވަންސްގެ ގޮތުގައި 78 މިލިއަން ރުފިޔާ މިހާތަނަށް ދޫކުރެވިފައިވާނެ ކަމަށް އެ މިނިސްޓްރީން ބުނެއެވެ.\nއެގޮތުން ސިފައިންގެ 3334 މުވައްޒަފަކަށް 24 މިލިއަން ރުފިޔާ ބަހާފައިވާއިރު، ފުލުހުންގެ 3184 މުވައްޒަފަކަށް ވަނީ 20.5 މިލިއަން ރުފިޔާ ބަހާފައެވެ.\nޖުމްލަ 78 މިލިއަން ރުފިޔާ ފްރޮންޓްލައިން އެލަވަންސްގެ ގޮތުގައި ދޫކޮށްފައިވާއިރު، ފްރޮންޓްލައިން އެލަވަންސް ދިނުމުގައި ތަފާތުކުރުން ގެންގުޅެފައިވާ ކަމަށް ބުނެ ބައެއް ފަރާތްތަކުން ވަނީ ކަންބޮޑުވުން ފާޅުކޮށް، އިހުތިޖާޖު ވެސް ކޮށްފައެވެ. އެގޮތުން، އެކި މީހުންނަށް އެކި އަދަދަށް އެލަވަންސް ދޭއިރު ރިސްކް ގައި މަސައްކަތް ކުރާ ބައެއް މީހުންނަށް އެލަވަންސް ނުލިބޭ ކަމަށް ބުނެ ހުޅުމާލޭ ހޮސްޕިޓަލުގެ މުވައްޒަފުން ވަނީ އިހުތިޖާޖުކޮށްފައެވެ. އެ ފަރާތްތަކުން ބުނީ، ގޭގައި ތިބެ ވަޒީފާއަށް ނުނިކުންނަ ފަރާތްތަކަށް ވެސް އެލަވަންސް ދީފައިވާ ކަމަށެވެ.\nރާއްޖޭގައި ކޮވިޑް ފެތުރެމުން ދާ މިދަނޑިވަޅުގައި އިގްތިސޯދަށް ވަރަށް ބޮޑު ހީނަރުކަމެއް އައިސް ގިނަ ބަޔަކު ވަނީ ވަޒީފާ ގެއްލި ނުވަތަ މުސާރަ ކުޑަ ވެ އާމްދަނީއަށް ބޮޑެތި ލޮޅުންތަކެއް އަރާފައެވެ. މިފަދަ ދަނޑިވަޅެއްގައި ސިއްހީ ދާއިރާގައި މަސައްކަތް ކުރާ މީހުންނާއި އަދި ކޮވިޑް އާ ގުޅިގެން ފްރަންޓް ލައިންގައި މަސައްކަތް ކުރާ ފަރާތްތަކަށް ހާއްސަ އެލަވަންސެއް ދިނުމަށް ވަނީ ނިންމާފައެވެ.\nއަރުޝީފަށް ނެގީ 18/09/2020 14:32\nއެންމެފަހުން އަޕްޑޭޓްކުރީ 18/09/2020 14:32\nއިންތިހާބުތެރޭ ވައުދުވިގޮތަށް ގދ.ގަން ގދ.ގައްދޫ ކައުންސިލާއި ހަވާލުކޮށްދިނުމަށް އެދި ރައީސަށް ސިޓީއެއް\nއިބްރާހިމް އާދަމް 16 މިނެޓު ކުރިން\nއެމެރިކާގެ ޚާރިޖީ ވަޒީރު މައިކް ޕޮމްޕޭ އިންޑިއާއަށް ވަޑައިގެންފި\nސައިފް އަޒްހަރު 30 މިނެޓު ކުރިން\nއެމްއެމްއޭއިން މިއަހަރު 521 މިލިއަން ޑޮލަރު ދޫކޮށްފި\nއަޒްހާން އިބްރާހިމް 51 މިނެޓު ކުރިން


ކާބަފައިންގެ ކޮންމެ ކަމަކުންވެސް ފެނިގެން ގޮސްފައިވަނީ އެއްބައިވަންތަކަން!\nހދ. ކުޅުދުއްފުށި ބަނދަރު ހެދުމުގެ ކުރިން\nދިވެހިރާއްޖޭގެ ކާބަފައިންނަކީ އެ މީހުންގެ ދިރިއުޅުމުގައި ކުރިމަތިވި ކޮންމެ ކަމަކަށް އަމިއްލަ މަސައްކަތުން ހައްލު ހޯދައިގެން، ސާދާ ދިރިއުޅުމެއް އުޅެފައިވާ ބައެކެވެ. އެމީހުންގެ ދިރިއުޅުމުގެ ކޮންމެ ކަމަކުން ފެނިގެން ގޮސްފައިވަނީ މަސައްކަތްތެރި ކަމެވެ. އެއްބައިވަންތަކަމެވެ. އަވައްޓެރިންނާއި އަދި އާއިލީ ގުޅުންތައް ދެމެހެއްޓުމުގައި ވެސް ލާމަސީލު ނަމޫނާ ބައެއްކަމެވެ. މި ލިޔުމުގައި އަޅުގަނޑު ބަލައިލާފައިވާނީ އެބައި މީހުންގެ ދިރިއުޅުމުގެ ކޮންމެ ކަމެއްގައި ވެސް ދައްކުވައިދީފައިވާ އެއްބައިވަންތަކަމުގެ މައްޗަށާއި އަދި ގުޅުންތަކުގެ މައްޗަށެވެ.\nކާބަފައިންނަކީ އެބައި މީހުންގެ އަމިއްލަ އަތުން ބުރަ މަސައްކަތް ކޮށްގެން ގެދޮރުއަޅައި އުޅުނު ބައެކެވެ. މިގޮތުން ފަނުން ގެދޮރު ބިނާކޮށް އުޅުނު ޒަމާން ދޫކޮށް އުވަޔާއި ގަލާއި ބޭނުން ކޮށްގެން ގެދޮރު ބިނާކުރި ޒަމާނަށް ބަލައިލާއިރު ވެސް ފެންނަނީ އާދަޔާ ޚިލާފު ގުޅުމެކެވެ. ގެ ރޭނުމަށް ބޭނުންވާ އުވަ ދެވުމުގައި އެކަމަށް ބޭނުންވާ ގަލާއި ލަކުޑި އެއްކުރުމުގައި ވެސް އެބައި މީހުން އެކަކު އަނެއްކަކަށް އެހީތެރިވަމުން އައިސްފައިވަނީ އެއްވެސް އަގަކާނުލައެވެ.\nއެ ދުވަސްވަރުގެ އާއިލީ ގުޅުމާއި އަވައްޓެރިކަމުގެ ގުޅުން ދައްކުވައިދޭ ކަންތައްތަކުގެ ތެރޭގައި ދަރިޔަކު ހިތާނު ކުރުމުގެ މުނާސަބާގެ ވަގުތާއި އާއިލާއަށް އަލަށް ކުއްޖަކު އުފަންވާ ވަގުތުތައް ފާހަގަކޮށްލަން ޖެހެއެވެ. އެއީ އެ އޮންނަ ބަދަހި ގުޅުން ދައްކުވައިދޭ ފުރިހަމަ މުނާސަބާތަކެކެވެ. އަލަށް އާއިލާއަށް އުފަންވާ ދަރިފުޅާއި އެ ކުއްޖާގެ މައިމީހާއަށް ބޭނުންވާ ކަންކަން ފުއްދައި ދިނުމުގައި އާއިލާގެ މީހުންނާއި އަވައްޓެރިން ތިބޭނީ އަބަދުވެސް ތައްޔާރަށެވެ. ކުރުގޮތަކަށް ބުނަނީނަމަ އެކަންކަން ފުއްދައި ދިނުމުގައި އަވައްޓެރިންނާއި އާއިލާގެ މީހުން އޮންނާނީ ކިއު ޖެހިފައެވެ. އެހާވެސް އެބައި މީހުންގެ ދޭދޭ ގުޅުންތައް އެދުވަސްވަރު ބަދަހިވެގެން ވެއެވެ.\nގިނަބަޔަކު އެހީތެރިކަމާއި އެކު ރަށުގައި ކުރެވޭ ކޮންމެ މަސައްކަތަކީ އިޖުތިމާޢީ ރޫޙު އޭގެ އެންމެ ފުރިހަމައަށް ފެނިގެންދާ ކަންކަމެވެ. އޮޑިދޯނި ފަހަރު އެހެލުމުގައި ފެނިގެންދާ އެއްބައި ވަންތަކަމެވެ. ރަށުގެ އަތިރިމައްޗާއި އަދި މިނޫންވެސް އިޖްތިމާޢީ ސަރަހައްދުތައް ސާފުކުރުމުގައި ރަށްފުށުގެ ކަނބަލުންގެ މުރާލިކަމާއި ހީވާގިކަމާއި އަދި އޮންނަ ބަދަހި ގުޅުމެވެ. މިފަދަ މަސައްކަތްތަކުގައި އެހީތެރިކަން ފޯރުކޮށްދިނުން އެ ދުވަސްވަރު އޮންނަނީ އުފަލަކަށް ވެފައެވެ. މިފަދަ މާހައުލުން އަބަދުމެ ގިނަބަޔަކު ބައްދަލުވެ ފެނިދެނިވެ އުޅެވުމުގެ ސަބަބުން އެބައި މީހުންގެ މެދުގައި އާދަޔާ ޚިލާފު ގުޅުންތަކެއް އޮންނަނީ އުފެދިފައެވެ.\nއަޅުގަނޑުމެންނާއި ހިސާބަށް އިސްލާމް ދީން އަމާނާތްތެރިކަމާއިއެކު ފޯރުކޮށް ދިނުމުގެ މެދުވެރިންނަކީ އެބައި މީހުންނެވެ. އެބައި މީހުންނަށް ލިބިފައިވާ ޢިލްމުގެ މައްޗަށް އިސްލާމް ދީނުގެ ވާޖިބުތަކަށް ފަރުވާތެރި ވުމުގައި ވެސް ކާބަފައިންނަކީ ނަމޫނާ ބައެކެވެ. ރިވެތި އަޚުލާގުގައި ދެވަނައެއްނެތް ބައެކެވެ. ތަނުގެ ހަމަޖެހުމާއި ދޭދޭ ފަރުދުންގެ ގުޅުން ފުރިހަމަކޮށްދެނީ އެބައި މީހުން އެކަކު އަނެއްކަކަށް ކުރާ އިހުތިރާމެވެ.\nއަޅުގަނޑުމެންގެ ކާބަފައިންގެ ދުވަސްވަރަކީ އެބައި މީހުން ދިރިއުޅެމުން ދިޔަ ގެތަކުގެ ވަށައިގެން ވަށާފާރުތައް ރާނައި ކޮށިތައް ވަކިކުރެވިފައިވާ ދުވަސްވަރެއް ނޫނެވެ. ވުމާއިއެކު ވަށައިގެންވާ އަވައްޓެރިން ކޮންމެ ދުވަހަކު ފެނިދެނިވެއެވެ. ކޮންމެ ދުވަހަކު ވެސް އެބައި މީހުންނާއި މުޢާމަލާތް ކުރުމުގެ ފުރުޞަތު ލިބެއެވެ. އަވައްޓެރިންނަށް ހާއްސަ ޒިޔާރަތް ކުރާކަށް ނުޖެހެއެވެ. އަބަދުމެ ހީލައި ވާހަކަ ދައްކާ ހެދެއެވެ. މިހެން މިކަން އޮތުމުގެ ސަބަބުން އެބައި މީހުންގެ ގުޅުމަކީ އާދަޔާ ޚިލާފު ބަދަހި ގުޅުމަކަށް އޮންނަނީ ވެފައެވެ.\nނަމަވެސް މިހާރުގެ މަންޒަރު ވަރަށް ތަފާތެވެ. އިޖުތިމާޢީ ގުޅުންތައް މިވަނީ ހީނަރުވެފައެވެ. ސަބަބުތައް ވެސް ގިނަގުނައެވެ. ކާބަފައިންގެ ރިވެތި ގޮތްތައް ގެއްލެން މެދުވެރިވި ސަބަބުތަކުގެ ތެރޭގައި އަމިއްލަ މަސައްކަތުން ދިރިއުޅުމުގެ ކަންކަން ފުއްދައިގެން ކާބަފައިން އުޅުނު ފުދުންތެރި އުޅުން ދިވެހިން ދޫކޮށްލުން ފާހަގަކުރަން ޖެހެއެވެ. މާލީ މަންފާއެން ނުލިބޭ އެއްވެސް ކަމެއްގައި ދިވެހިން ހަރަކާތްތެރިވާން ބޭނުން ނުވުމުގެ ސަބަބުން އިޖުތިމާޢީ ކަމެއް ގޮތުގައި ކާބަފައިން ކުރަމުން އައި މަސައްކަތްތައް ހުއްޓި އެ އާދަތައް މިއަދު ދިވެހިންގެ ތެރެއިން މިވަނީ ގެއްލިފައެވެ. ކޮންމެ ގެއެއްގެ ވަށާފާރު ރާނައި އަވައްޓެރިން ނުފެންނަ ފަދަގޮތަކަށް ގެތަށް އިމާރާތް ކުރެވުމުގެ ސަބަބުން މިއަދު އަވައްޓެރިންގެ ގުޅުންތައް ވެސް މިވަނީ ހީނަރު ވެފައެވެ. ނުވިތާކަށް ދިވެހި ކާބަފައިން މި ޖީލަށް ވާސިލްކޮށްދެއްވި ރިވެތި އަޚުލާގާއި އަނެކާއަށް އިޚުތިރާމް ކުރުން ވެސް މިއަދު ދިވެހިން މިވަނީ ދޫކޮށްލާފައެވެ. މިފަދަ އެތައްއެތައް ސަބަބެކެވެ.\nމިއަދު ދިވެހި ޤައުމު މިދެކޭ ބައިބައިވުންތައް ހައްލުކުރުމަށް ކާބަފައިން ގެނެސްދެއްވި ރިވެތި ގޮތްތައް ދިރުވައި އާލާކުރަން މިވަނީ ޖެހިފައެވެ. ހާއްސަކޮށް ކާބަފައިން ދައްކުވައި ދެއްވި ރިވެތި އަޚުލާގެވެ. މި މަސައްކަތް ފެށުން މިވަނީ އަވަސްކުރަން ޖެހިފައެވެ. ނޫންނަމަ ވަގުތު ފާއިތުވެ ޤައުމުގެ ހަމަޖެހުން ގެއްލިގެން ދިޔުމަކީ އެކަށީގެންވާ ކަމެކެވެ.


ޖިއާންގެ ހަދާނުގައި އެވޯޑެއް ދެނީ – Haftha\nޑިސެމްބަރު 2018 ގައި މ. ނަލަހިޔާމަންޒިލް މަތިން ސިމެންތި ބަސްތާއެއް ބޮލަށް ވެއްޓިގެން މަރުވި ޖިއާން ---\nޖިއާންގެ ހަދާނުގައި އެވޯޑެއް ދެނީ\nސަލާމަތާއި ރައްކާތެރިކަން ފުރިހަމަ ކޮށްފައިވާ ކޮންސްޓްރަކްޝަން ކުންފުނިތަކަށް “ރައުޝަން ޖިއާން” ގެ ނަމުގައި ހާއްސަ އެވޯޑެއް ދޭން މޯލްޑިވްސް ނެޝަނަލް އެސޯސިއޭޝަން އޮފް ކޮންސްޓްރަކްޝަން އިންޑަސްޓްރީ (މަސީ) އިން ނިންމައިފި އެވެ.\nއުމުރުން ނުވަ އަހަރުގެ ރައުޝަން ޖިއާންއަކީ ޑިސެމްބަރު 2018 ގައި މ. ނަލަހިޔާމަންޒިލް މަތިން ސިމެންތި ބަސްތާއެއް ބޮލަށް ވެއްޓިގެން މަރުވި ބަންގްލަދޭޝް ކުއްޖެކެވެ.\nމަސީގެ ރައީސް މުހައްމަދު އަލީ ޖަނާހް (ޖަނާ) ވިދާޅުވީ، އިމާރާތްކުރާ ސައިޓުތަކުގައި ކުންފުނިތަކުން ސަލާމަތާއި ރައްކާތެރިކަން ކަށަވަރުކޮށް އެކަންކަމަށް އިސްކަން ދިނުމަށް ބާރުއެޅުމުގެ ގޮތުން ރައުޝަން ޖިއާންގެ ނަމުގައި އެވޯޑެއް ދޭން ނިންމާފައިވާ ކަމަށެވެ. އަދި އެ އެވޯޑް އަންނަ އަހަރު ދޭން ފަށާނެ ކަމަށް ވިދާޅުވި އެވެ.\nޖަނާ ވިދާޅުވީ، އެ އެވޯޑް ދިނުމުގެ މަގުސަދަކީ ހޭލުންތެރިކަން އިތުރުކޮށް ސަލާމަތާއި ރައްކާތެރިކަން ހިފަހައްޓާ އެންމެ ރަނގަޅު ކުންފުނިތަކަކީ ކޮބައިތޯ ބެލުން ކަމަށެވެ. މިފަދަ އިނާމަކާއި ހަމައަށް ދަތުރުކުރެވޭ ކުންފުނިތަކެއް ހޮވާލެވިއްޖެނަމަ ކޮންމެ ކުންފުންޏަކުންވެސް ވަކި ސްޓޭންޑަޑްތަކެއް ހިފަހައްޓައިގެން މަސައްކަތް ކުރާނެކަން ފާހަގަކުރެއްވި އެވެ.\nއެވޯޑް ދޭއިރު ކުންފުނީގެ އުސޫލުތަކުގެ ތެރޭގައި ސަލާމަތާއި ރައްކާތެރިކަން ހުންނަ މިންވަރާއި، ކުންފުނީގެ މުވައްޒަފުންނަށް ސަލާމަތާއި ރައްކާތެރިކަން އުނގަންނައިދިނުމަށް ކުރާ މަސައްކަތްފަދަ ކަންކަމަށް ބަލާނެ ކަމަށް މަސީން ބުންޏެވެ.


ބަނދަރަކާއި މުދިމެއް ނެތިގެން ދަނބިދޫ ރައްޔިތުން ރަށު އޮފީސް ހިސޯރުކޮށްގެން ތިބޭތާ ހަފުތާއެއްވެއްޖެ – ދަނބިދޫ.ކޮމް\nއައި.ޑީ.ކިޔު އިން ކުރިއަށް ގެންދިޔަ ޤިރާއަތު ކޯސް ލެވެލް2ފުރިހަމަ ކުރި ބައިވެރިންނަށް ސަނަދު ދީފި\nދަނބިދޫ ޒުވާނުންގެ އުންމީދު: ފުޓްބޯޅަ ދަނޑުގައި ކުޅެވޭނެ ގޮތްވުން!\nލާމު ގަން ފެރީ ފުރި ގިނަ ބަޔަކު ރަށަށް ނުދެވި ދަތިތަކައި ކުރިމަތިވެއްޖެ؟\nދަނބިދޫ ކައުންސިލުން މިފަޚަރު ރޯދަ ހަދިޔާ އަކަށް ގެތަކުގެ ކަރަންޓް ބިލްގެ 50 ޕަސެންޓް ދައްކަނީ\nފުރަތަމަ ސަފުހާ / ހަބަރު / ބަނދަރަކާއި މުދިމެއް ނެތިގެން ދަނބިދޫ ރައްޔިތުން ރަށު އޮފީސް ހިސޯރުކޮށްގެން ތިބޭތާ ހަފުތާއެއްވެއްޖެ\nބަނދަރަކާއި މުދިމެއް ނެތިގެން ދަނބިދޫ ރައްޔިތުން ރަށު އޮފީސް ހިސޯރުކޮށްގެން ތިބޭތާ ހަފުތާއެއްވެއްޖެ\nއިބްރާހިމް ރަޝީދު 04-03-2012\tހަބަރު ކޮމެންޓެއް ކޮށްލާ 324 ފަހަރު މި ލިޔުން ކިޔާފައި\nހަވީރު ޑެއިލީ، 14 މާޗް 2009\nރަށުގައި ބޭނުންކުރެވޭ ފަދަ ބަނދަރެއް ނެތުމާއި މިސްކިތުގައި މުދިމަކު ނެތުމުގެ ސަބަބުން ދިމާވަމުންދާ ދަތިތައް ހައްލުވެފައިނުވާތީ، ލ. ދަނބިދޫ ރައްޔިތުންގެ ބަޔަކު އެ ރަށު އޮފީސް ހިސޯރުކޮށްގެން ތިބޭތާ ހަފުތާއެއްވެއްޖެ އެވެ.\n23 ޑިސެމްބަރު 2011 ވަނަ ދުވަހު ދަނބިދޫ ކައުންސިލް އިދާރާ ދޮށަށް އެއްވި މީހުން.\nރަށު އޮފީސް ހިސޯރުކޮށްގެން ތިބި މީހުންގެ ފަރާތުން ވާހަކަ ދެއްކި އިބްރާހީމް ޝަރީފު މިއަދު ބުނި ގޮތުގައި މި މަހުގެ އަށް ވަނަ ދުވަހު ރައްޔިތުންގެ ބަޔަކު ނުކުމެ އޮފީސް ބަންދުކުރުމަށް ފަހު އެ ތަނުގައި 24 ގަޑިއިރު ފޯރިމަރަމުން ގެންދަނީ ރައްޔިތުންނަށް ދިމާވެފައިވާ މައްސަލަތަކުގައި ރަށުގެ ވެރިން ޖަވާބުދާރީކުރުވުމުގެ ގޮތުންނެވެ. އަދި ރައްޔިތުންގެ ފައިސާ އަށް “ވާނުވާ ނޭނގޭތީ” ވެސް ކަންބޮޑުވެފައިވާ ކަމަށް އޭނާ ބުންޏެވެ.\n“އޮފީހުގެ ދޮރުގައި ފިލައެއް ލައްގައިގެން މިހާރު މި ތިބެނީ. އަހަރެމެންނަށް އެ ކަންތައްތައް އޮޅުންފިލުވައިދިން ދުވަހަކުން އޮފީސް ހުޅުވާނީ،” ޝަރީފު ބުންޏެވެ. “ރީއްޗަށް މިހެން ތިބޭނީ މި ހަފުތާ ނިމެންދެން. އެއަށް ފަހު، އެއް އިންޗީގެ ފިލަޔާއި ހަ އިންޗި މޮހޮރު ހިފައިގެން އައިސް ދޮރު ބަންދުކުރާނީ.”\nއޭނާ ބުނީ ރައްޔިތުން އެދޭ ކަންތައްތައް ސިޓީއަކުން ބަޔާންކޮށް 58 މީހުންގެ ސޮޔާއެކު ރަށު އޮފީހަށް ހުށަހަޅާފައިވާނެ ކަމަށާއި އޮފީސް ބަންދުކުރީ އެ ސިޓީ ހުށަހެޅިތާ ތިން ހަފުތާ ފަހުން ކަމަށެވެ.\nޝަރީފު ބުނި ގޮތުގައި ރައްޔިތުން އެދޭ ކަންތައްތަކަށް ޖަވާބެއް ދެއްވަން މަސައްކަތްކުރައްވަމުން ގެންދަވާ ކަމަށް އެ ރަށު ކައުންސިލަރާއި ކަތީބުން ގެންދަވަނީ ވިދާޅުވަމުންނެވެ. ނަމަވެސް އޮފީސް ބަންދުކުރިތާ ހަފުތާއެއް ވީއިރު ވެސް ޖަވާބެއް ލިބިފައިނުވާ ކަމަށް އޭނާ ބުންޏެވެ.\nދަނބިދޫ ރައްޔިތުންގެ ބަޔަކު އެ ރަށު އޮފީސް ހިސޯރުކޮށްގެން ތިބި މައްސަލައާ ބެހޭ ގޮތުން އެ ރަށުގެ ވެރިއެއްގެ ބަހެއް މިއަދު ލިބޭ ގޮތެއް ނުވިއެވެ.\nޝަރީފު ބުނީ ދަނބިދޫގައި އެކަށީގެންވާ ފެންވަރެއްގެ ބަނދަރެއް ނެތުމުގެ ސަބަބުން ބޮޑެތި ދަތިތައް ކުރިމަތިވެފައިވުމުގެ އިތުރުން އެ ރަށު ދެ މިސްކިތުގެ ތެރެއިން އެއް މިސްކިތުގައި މުދިމަކު ނެތްތާ 16 އަހަރުވެފައިވާ ކަމަށެވެ.\nއަދި ރަށުގެ ފުޓްބޯޅަ ދަނޑުގެ ވަށައިގެން ނަރުދާ ޖެހުމަށް ކުރީގެ ސަރުކާރުން ދީފައިވާ 65،000ރ. އޭރު ހުންނެވި ބޮޑުކަތީބު އަބްދުﷲ ޝަރީފު ހަރަދުކުރެއްވި ގޮތުގެ ތަފްސީލެއް އެނގެން ނެތްކަމަށް ވެސް އޭނާ ބުންޏެވެ. މީގެ އިތުރުން މީގެ ހަ އަހަރު ކުރިން ރަށު އޮފީހުގެ ތިޖޫރީ ފަޅާލައިގެން ވަގަށް ނެގި ފައިސާ އަށް ވީނުވީއެއް އެނގިފައިނުވާތީ ވެސް ރައްޔިތުން ކަންބޮޑުވެފައިވާ ކަމަށް އޭނާ ބުންޏެވެ.\nފަހަތައް ދަނބިދޫ ލޯމާފާނު\nކުރިއަށް ޖާހިލުކަމަކީ ބަނބުކޭލު ކަރުން ދުޅަބައްޔަށް ބޭސްކުރާންވެސް ޖެހިދާ ކަމެކެވެ\nމިރޭ ދަނބިދޫ އިންޖީނުގޭގައި ބޭނުން ކުރަމުން އަންނަ ދެ ޖެއިންޖީނުގައި އަލިފާނުުުުގެ ހާދިސާ އެއް ހިނގައި ރަށުން ކަރަންޓު ކެނޑިއްޖެ, …\n© ކޮޕީރައިޓް 2020، ހުއްދަ ނުހޯދާ ބޭނުނުންކުރުން މަނާ


"Laadheenee" Bill'aa Fuvahmulaku Mayor Ves Dhekolhu! - Vaguthu\n"ލާދީނީ" ބިލާ ފުވައްމުލަކު މޭޔަރު ވެސް ދެކޮޅު!\n3 މަސް ކުރިން ( ޖޫން 16, 2021 )\nއާންމު ތަނެއްގައި މުސްލިމަކު ކާފަރު ކުރުމުގެ ތުހުމަތު ކުރުމަކީ ޖިނާއީ ކުށެއް ގޮތަށް ކަނޑައަޅާ ގޮތަށް ގާނޫނުލްއުގޫބާތަށް އިސްލާހު ގެނައުމުގެ ބިލަށް ތާއީދު ނުކުރައްވާ ކަން ފުވައްމުލައް ސިޓީގެ މޭޔަރު އިސްމާއީލް ރަފީގް (އިއްސެ) ހާމަކުރައްވައިފިއެވެ.\nއެމްޑީޕީއަށް ނިސްބަތްވާ ފުވައްމުލައް މޭޔަރު މި ބިލަށް ތާއީދު ނުކުރައްވާ ކަން ހާމަ ކުރައްވާފައިމިވަނީ، އިއްޔެ އެ ބިލު ބަލައިގަންނަން ނެގި ވޯޓުގައި ބިލާ ދެކޮޅަށް އެ ސިޓީގެ ދާއިރާތައް ތަމްސީލް ކުރައްވާ ތިން މެންބަރުން ވެސް ވޯޓު ދެއްވާފައިވަނިކޮށެވެ.\nރައްޔިތުންގެ މަޖިލީހުގައި ތިއްބެވި އެ ސިޓީގެ ތިން މެންބަރުންނަކީ ވެސް އެމްޑީޕީގެ މެންބަރުންނެވެ. އެއީ ފުވައްމުލަކު އުތުރު ދާއިރާގެ މެންބަރު މުހައްމަދު ރަޝީދާއި، ފުވައްމުލަކު މެދު ދާއިރާގެ މެންބަރު ހުސައިން މުހައްމަދު ދީދީ، އަދި ފުވައްމުލަކު ދެކުނު ދާއިރާގެ މެންބަރު މުހައްމަދު މުމްތާޒެވެ.\nމިކަމާ ގުޅިގެން ފުވައްމުލަކު މޭޔަރު އިއްސެ ފޭސްބުކްގައި ކުރެއްވި ޕޯސްޓެއްގައި ވަނީ އެ ބިލާ ދެކޮޅަށް ފުވައްމުލަކުގެ ތިން މެންބަރުން ވޯޓު ދެއްވީތީ ޝުކުރު އަދާ ކުރައްވައިފައެވެ.\nއިއްސެ ވިދާޅުވީ އެ ބިލްގެ ބައެއް މާއްދާތައް އިބާރާތް ކޮށްފައި ހުރި ގޮތުން ގާނޫނުއަސާސީގައި ކަށަވަރުކޮށްދީފައިވާ ޚިޔާލު ފާޅު ކުރުމުގެ ހައްގަށް ހުރަސް އެޅޭ ކަމަށް ގަބޫލު ކުރެވޭ ކަމަށެވެ.\n"ޚިޔާލު ފާޅު ކުރުން ހަނިކޮށްގެން ވެސް، އަދި އެ ނޫން ގޮތަކަށް ވެސް، ދީނީ ޝިއާރު ފާޅު ކުރުމަށް ނުވަތަ ދީނާ ދެކޮޅު ފަރާތްތަކާ ދެކޮޅަށް ބަސް ބުނުމަށް ހުރަސް އެޅޭ އެއްވެސް ގާނޫނެއް ނުވަތަ ގަވާއިދެއް ހެދިގެން ނުވާނެ،" އިއްސެ ވިދާޅުވިއެވެ.\nއެމްޑީޕީގެ މެންބަރުންގެ ތެރެއިން މި ބިލާ ދެކޮޅަށް ވޯޓު ދެއްވީ ފުވައްމުލައް ސިޓީގެ ތިން މެންބަރުންގެ އިތުރުން ތިނަދޫ ދެކުނު ދާއިރާގެ މެންބަރު އަބްދުﷲ ސަނީފެވެ.\nސަރުކާރުގެ ފަރާތުން ޖުޑިޝަލް ސާވިސް ކޮމިޝަން (ޖޭއެސްސީ) ގެ ރައީސް އަދި ތުޅާދޫ ދާއިރާގެ މެންބަރު ހިސާން ހުސައިން ހުށަހެޅުއްވި އެ ބިލަކީ "ލާދީނިއްޔަތު" ފެތުރޭ ގޮތަށް އޮތް ބިލެއް ކަމަށް ބުނެ ގިނަ ބަޔަކު އަންނަނީ ފާޑުކިޔައި ކަންބޮޑުވުން ފާޅު ކުރަމުންނެވެ.\nއަމާޒުވާ ފާޑުކިއުންތަކަށް ރައްދު ދެއްވަމުން ހިސާން ވިދާޅުވީ އެ ބިލު ފަރުމާ ކޮށްފައި ވަނީ އިސްލާމީ ޝަރީއަތަށާއި އިސްލާމީ އިމާމުންގެ އިރުޝާދުތަކަށް ރިއާޔަތްކޮށްގެނެވެ. އެކަމަކު ހަގީގަތް އޮޅުވާލަން ބަޔަކު މަސައްކަތް ކުރާ ކަމަށް ހިސާން ވިދާޅުވިއެވެ.\nއަދި އެ ބިލުން ދީނީ ނަސޭހަތް ދިނުމާއި ދަރުސް ދިނުމަށް އެއްވެސް ވަރަކަށް ހުރަސް އެޅިގެން ނުދާނެ ކަމަށް ހިސާން ވިދާޅުވެފައިވެއެވެ. އެ ބިލަކީ ނަފްރަތު އުފެއްދުން ހުއްޓުވައި ހަރުކަށި ފިކުރު ފެތުރުން ހުއްޓުވަން ކުރާ މަސައްކަތުގެ ބައެއް ކަމަށް ހިސާން ވިދާޅުވެއެވެ.\nމި ބިލް ބަލައިގަންނަން ފާސްކުރުމުން އެ ބިލް ދިރާސާކުރަން ޖުޑިޝަރީ ކޮމިޓީއަށް ވަނީ ފޮނުވައިފައެވެ. އަދި ބިލު ދިރާސާ ކުރުމުގެ މަސައްކަތް ވަނީ ރޭ ފަށައިފައެވެ.\nފާޑުކިއުންތައް އަމާޒުވެފައިވަނިކޮށް ސަރުކާރުން ވަނީ އިސްލާމް ދީނަށް ފުރައްސާރަ ކުރުމުގެ ކުށް ތަފްސީލްކޮށް ބަޔާން ކުރާ ބިލެއް ވެސް ތައްޔާރުކޮށްފައެވެ. އެ ބިލު ހުށަހެޅުއްވީ ވެސް ހިސާނެވެ. އިއްޔެގެ ޖަލްސާގައި އެ ބިލުގެ ފުރަތަމަ ކިއުން އިއްވާފައިވެއެވެ.\nޖޫން 16, 2021 10:24\nކޮބާ އައްޑޫގެ މޭޔަރު! ނުކެރޭނެ ބަޔަނެއްނެރެން! މިހާރު އެހުރީ ވީޓް ނުދިން މައްސަލާގައި ވަރަށްބޮޑަށް ބާކީވެފައި!\nޖޫން 16, 2021 15:28\nބަލަ އައްޑޫ މޭޔަރގެ ނަން އެއްކަލަ މމޕރސ ލިސްޓާއި ތެބޮއޮތޭ. ނަގޫ ފިތިފެއި ހިށީ.\nޖޫން 16, 2021 11:03\nކޮންމެ ކުލައެއްގަ ތިއްބަސް ފުވައްމުލަކު ރައްޔިތުންނަކީ ދީނަށް ހުރުމަތްތެރިކޮށް ހިތާ ދީނަށް ލޯބިކުރާ ބައެއް. ސިޔާސީގޮތުން އެކި ކުލަތަކަށް ބެހިގެން ދިއަޔަސް ދީނީގޮތުން ފުވައްމުލަކު ރައްޔިތުން ބައިބައި ނުކުރެވޭނެ.\nޖޫން 16, 2021 11:44\nޖޫން 16, 2021 12:50\nތި ހަތަރު މެމްބަރުންނާއި މޭޔަރުގެ ނަން ދިވެހި ތާރިީހްގައި ލިޔެވޭނެ.\nޖޫން 16, 2021 13:25\nއަހަރެމެނައް އެގޭ އިއްސޭ އިސްކުރާ ނީ ދީނާ ގައުމު ކަން.\nޖޫން 16, 2021 14:14\nސާބަހޭ މޭޔަރ އަދި 03 މެމްބަރުން.\nޖޫން 16, 2021 15:29\nތައުލީމީ ގާބިލް މީހުން ތަންތަނަނށް އިސްކުރީމާ ތަފާތު ފެންނާނެ.


BREAKING NEWS: Ithuru 590 Meehun Covid Ah Fassivejje - Vaguthu\nއިތުރު 590 މީހުން ކޮވިޑަށް ފައްސިވެއްޖެ\n5 ދުވަސް ކުރިން ( ޖޫން 5, 2021 )\nރާއްޖެ އިން އިތުރު 590 މީހަކު ކޮވިޑް-19 އަށް ފައްސިވެއްޖެއެވެ. މީގެ ތެރެއިން 461 މީހުންނަކީ އިއްޔެ ނަގާފައިވާ ސުންކުތަކުން ކޮވިޑަށް ފައްސިވި މީހުންނެވެ.\nމިއަދު ފައްސިވިކަން އިއުލާން ކުރި މީހުންގެ ތެރެއިން 389 މީހުން ފައްސިވެފައި ވަނީ މާލެ އިންނެވެ. އަތޮޅުތެރޭގެ މީހުން ދިރިއުޅޭ ރަށްތަކުން 195 މީހުން އަދި ރިސޯޓްތަކުން ހަމީހުން ވަނީ މިއަދު ފައްސިވެފައެވެ.\nމިއަދު އިއުލާން ކޮށްފައި ވަނީ 5256 މީހުން ކޮވިޑަށް ޓެސްޓް ކޮށްގެން ފައްސިވި މީހުންގެ ނަތީޖާއެވެ. މިއަދު ވެސް ކޮވިޑަށް ފައްސިވެފައި ވަނީ ޓެސްޓް ކުރި މީހުންގެ %11 އެވެ. އިއްޔެ ވެސް ޓެސްޓް ކުރި މީހުންގެ %11 ކޮވިޑަށް ފައްސިވިއެވެ.\nކޮވިޑް ޖެހިފައި 20014 މީހުން ރާއްޖޭގައި މިހާރު އެބަތިއްބެވެ. އޭގެ ތެރެއިން 191 މީހަކަށް ހޮސްޕިޓަލްގައި އަންނަނީ ފަރުވާ ދެމުންނެވެ. މިއަދަކީ މެއި މަހުގެ 05 ވަނަ ދުވަހަށް ފަހު ހޮސްޕިޓަލްގައި އެޑްމިޓް ކޮށްގެން ފަރުވާ ދެމުން އައި މީހުންގެ އަދަދު މިހައި ބޮޑަށް ދަށަށް ދިޔަ ފުރަތަމަ ދުވަހެވެ.\nކޮވިޑް-19 އަށް ޓެސްޓް ކުރަން ނަގާ ސުންކުތައް ޓެސްޓް ނުކުރެވި އަނެއްކާވެސް "ބެކްލޮގެއް" އުފެދިފައި ވާއިރު މިހާރު މާލެ ސަރަހައްދުގައި ޓެސްޓް ކުރުމުގެ ކެޕޭސިޓީ ހުރި މިންވަރެއް ވެސް ސާފެއް ނުވެއެވެ. މިދިޔަ މެއި މަހު ވެސް އެއް ދުވަހު 7000 އަށް ވުރެ ގިނަ މީހުން ކޮވިޑަށް ޓެސްޓް ކުރިއެވެ. ނަމަވެސް ބައެއް ދުވަހަކު ޓެސްޓް ކުރާ މީހުންގެ އަދަދު ދެހާހަށް ވެސް މަދުވިއެވެ.\nޖޫން 5, 2021 22:26\nއެކިދުވަސްތަކުގެ މަތިންނެގި ސާންޕަލުތީ....ކޮންމެކަމެއްގައިވެސް އޮޅުވާލުން.


Matuidi ah hivvaru dheyn Pogba Juventus Jersey gai - AO News Matuidi ah hivvaru dheyn Pogba Juventus Jersey gai\nމަޓުއީޑީއަށް ހިތްވަރުދޭން ޕޮގްބާ ޔުވެންޓަސްގެ ޖާޒީގައި\nފްރާންސަށް ނިސްބަތްވާ ޔުވެންޓަސްގެ މިޑްފީލްޑަރު ބްލައިސް މަޓުއީޑީ ކޮވިޑް-19 އަށް ޕޮޒިޓިވްވެފައިވާތީ އޭނާ އަށް ހިތްވަރު ދިނުމުގެ ގޮތުން މެންޗަސްޓަރ ޔުނައިޓެޑްގެ ހުނަރުވެރި މިޑްފީލްޑަރު ޕައުލް ޕޮގްބާ ތަމްރީންތަކުގައި ފެނިގެންދިޔައީ ޔުވެންޓަސްގައި މަޓުއިޑީ ބޭނުން ކުރަމުން އަންނަ 14 ނަންބަރު ޖާޒީއެއްގައެވެ.\nފްރާންސަށް ނިސްބަތްވާ ޕޮގްބާ އާއި މަޓުއީޑީ އަކީ ފްރާންސްގެ ޤައުމީ ޓީމުގެ މެދުތެރޭގައި މުހިއްމު ދައުރެއް އަދާކުރާ ދެ ކުޅުންތެރިންނެވެ. އަދި ޕޮގްބާއަކީ މީގެ ކުރިން ޔުވެންޓަސް އަށް ކުޅުނު ކުޅުންތެރިއެކެވެ.\nޕޮގްބާ އަލުން ޔުވެންޓަސް އަށް ގެންދަން އެ ކްލަބުން މަސައްކަތް ކުރާ ކަމުގެ އަޑުތައް ވެސް ވަނީ ގަދަވެފައެވެ. އެހެން ނަމަވެސް އޭނާ މިފަހަރު ޔުވެންޓަސްގެ ޖާޒީގައި ތަމްރީންތައް ފުރިހަމަ ކުރީ މަޓުއީޑީއަށް ހިތްވަރު ދިނުމުގެ ގޮތުން ކަމަށް ވަނީ ބުނެފައެވެ.\nޕޮގްބާ އިންސްޓަގްރާމްގައި ހިއްސާކުރި ވީޑިއޯގައި އޭނާގެ އިތުރުން ޔުނައިޓެޑްގެ ޑިފެންޑަރު ވިކްޓަ ލިންޑެލޯފް ވެސް ފެނެއެވެ. އޭނާ ލައިގެން ހުންނަނީ އިޓާލިއަން ސެރިއާގެ ކްލަބެއް ކަމަށްވާ ސެމްޕްޑޯރިއާގެ އަލްބިން އެކްޑާލްގެ ޖާޒީއެކެވެ. މި ދެ ކުޅުންތެރިން ތަމްރީން ފުރިހަމަ ކުރީ އިންޑޯ ފެސިލިޓީއެއްގައެވެ. ބެލެވޭ ގޮތުގައި މިއީ ޕޮގްބާ ދިރިއުޅޭ އެޕާޓްމަންޓްގައި ހަދާފައިވާ ތަނެކެވެ.\nޕޮގްބާކުރި ޕޯސްޓަށް މަޓުއީޑީ ވަނީ ޝުކުރުވެސް އަދާކޮށްފައެވެ. އަދި ފާއިތުވި އަހަރުގެ ޑިސެމްބަރު 26 އިން ފެށިގެން އަނިޔާ އާއި ހެދި ކުޅުމާއި ދުރުގައި ހުރި ޕޮގްބާ އަލުން ބޯޅައާއެކު ތަމްރީންކުރަން ފެށުމުން އުފާކުރާ ކަމަށް އޭނާ ވަނީ ބުނެފައެވެ.\nއިނގިރޭސި ޕްރިމިއަރ ލީގު


Faana basandhu fethurenee, Vaccine eh neiy! | Mihaaru\n23 ޖުލައި 2018 - 14:29 24 comments\nހަށިގަނޑުގައި ގިނަ އަދަދަކަށް ބިހި ނަގައި، އަދި ގަދަ ހުން އަންނަ އެ ބަލިން ރައްކާތެރިވުމަށް ޖަހަނީ "ޗިކަންޕޮކްސް އެންޓިބޮޑީޒް" މާއްދާ ހިމެނޭ ވެކްސިނެކެވެ. އެ ވެކްސިން ދޭން ޖެހެނީ ބިހިތަކާއި ފޮޅުތައް ނަގަން ފެށުމުގެ ކުރިންނެވެ.\nފާނަ ބަސަންދު ޖެހިފައިވާ މީހަކާ އެކު އުޅޭ ބަޔަކަށް ނުވަތަ ކުޑަކުދިންނަށް އެ ވެކްސިން އާންމުކޮށްދީ ހަދަ އެވެ. އެއީ ފަސޭހައިން ގައިންގަޔަށް އަރާ އެ ބަލިން ދުރާލައި ސަލާމަތްވެ ތިބުމަށެވެ.\nއެ ވެކްސިން ޖެހުމަށް އައިޖީއެމްއެޗާއި އޭޑީކޭ އަށް ދިއުމުން ބުނަނީ ވެކްސިން ގަނެގެން ގެނައުމުން ޖަހައިދޭ ކަމަށާއި ހޮސްޕިޓަލުގައި ނެތް ކަމަށެވެ. އަމިއްލަ ކްލިނިކްތަކާއި ދަމަނަވެށިން ވެސް ބުނީ އެ ވެކްސިން މިހާރު ނެތް ކަމަށެވެ.\nރާއްޖެ އަށް އެންމެ ފުޅާދާއިރާއެއްގައި ބޭސް އެތެރެކުރާ، އެސްޓީއޯއިން ބުނީ ފާނަ ބަސަންދުގެ ވެކްސިން ސްޓޮކް ހުސްވެފައިވާ ކަމަށެވެ. ލިބޭނެ ވަކި ދުވަހެއް އެތަނަކުނ ނުބުނެ އެވެ.\nރާއްޖެއަށް ބޭސް އެތެރެކުރާ ބޮޑުތި އެހެން ކުންފުނިތަކުން ބުނީ އާންމުކޮށް އެ ވެކްސިން އެތެރެކުރަނީ އެސްޓީއޯ އާއި އޭޑީކޭއިން ކަމަށެވެ. އެ ދެ ކުންފުނީގައި ވެސް ވެކްސިން ސްޓޮކެއް ނެތެވެ.\n"ސްޓޮކް ހުރީ ހުސްވެފައި. ލިބޭނެ ސީދާ ދުވަހެއް އަދި ނޭންގެ،" އޭޑީކޭ އިން ވެސް ބުންޏެވެ.\nބައެއް ބަލިތަކަށް ދޭ ވެކްސިންތަކަކީ ސަރުކާރުގެ ވެކްސިން ޕްރޮގްރާމްގެ ދަށުން ދެމުން އަންނަ އެއްްޗެކެވެ. އޭގެ ސްޓޮކް ސަރުކާރުން ބަލަހައްޓައި އާންމުންނަށް ފޯރުކޮށްދެ އެވެ.\nއެކަމަކު އެޗްޕީއޭގެ ޑިރެކްޓާ ޖެނެރަލް އޮފް ޕަބްލިކް ހެލްތު މައިމޫނާ އަބޫބަކުރު ވިދާޅުވީ ފާނަ ބަސަންދަށް ޖަހާ ވެކްސިނަކީ ސަރުކާރުގެ ވެކްސިން ޕްރޮގްރާމްގެ ތެރޭގައި ހިމެނޭ ވެކްސިނެއް ނޫން ކަމަށެވެ. އެހެންކަމުން އެ ވެކްސިން އެތެރެކޮށް ވިއްކުން، ބޭސްއެތެރެ ކުރުމުގެ ހުއްދަ ދީފައިވާ ފަރާތްތަކަށް ހުޅުވާލާފައި އޮންނަ ކަމަށް އޭނާ ވިދާޅުވި އެވެ.\nއިތުރު ލިޔުންތައް ބޭސް އެސްޓީއޯ އޭޑީކޭ ހޮސްޕިޓަލް ވައިރަލް ހުން ހެލްތު ޕްރޮޓެކްޝަން އެޖެންސީ


Kudakudhinnah aniyaa kohgen midhiya mahu 121 massala report kohfi - AO News\nކުޑަކުދިންނަށް އަނިޔާކޮށްގެން މިދިޔަ މަހު 121 މައްސަލަ ރިޕޯޓުކޮށްފި\n17 ޖެނުއަރީ 2020 ގައި ރޭޕް އާއި ދެކޮޅަށް މާލޭގައި ބޭއްވި މުޒާހަރާގެ ބައިވެރިން ޕޯސްޓަރުތައް ހިފައިގެން - ފޮޓޯ: ނިޝާން އަލީ (މިހާރު)\nމިދިޔަ ޖެނުއަރީ މަހު މިނިސްޓްރީ އޮފް ޖެންޑަރ، ފެމިލީ އެންޑް ސޯޝަލް ސަރވިސަސް އަށް ހުށަހަޅާފައިވާ މައްސަލަތަކުގެ ތެރޭގައި އެންމެ ގިނައީ ކުޑަކުދިންނަށް އަނިޔާކޮށްފައިވާ މައްސަލަތައް ކަމަށް އެ މިނިސްޓްރީން ހާމަކޮށްފި އެވެ.\nޖެންޑަރ މިނިސްޓްރީ އިން ކޮންމެ މަހަކު އާންމު ކުރާ ތަފާސް ހިސާބުތަކުގެ ތެރެއިން އިއްޔެ އާންމުކުރި ޖެނުއަރީ މަހުގެ ތަފާސް ހިސާބުތައް ދައްކާ ގޮތުގައި ކުޑަކުދިންނަށް ކުރާ އެކި ބާވަތުގެ އަނިޔާއާ ގުޅޭ 121 މައްސަލަ މިދިޔަ މަހު ވަނީ ރިޕޯޓުކޮށްފައެވެ.\nމި ބާވަތުގެ މައްސަލަތަކުގެ ތެރެއިން އެންމެ ގިނައިން ރިޕޯޓުކޮށްފައި ވަނީ ޖިންސީ ހާނިއްކައިގެ މައްސަލަތަކެވެ. އެގޮތުން މި ބާވަތުގެ 48 މައްސަލަ ރިޕޯޓުކޮށްފައިވެއެވެ. މި ބާވަތުގެ މައްސަލަތަކުގެ އިތުރުން އިހުމާލުވުމުގެ 43 މައްސަލަ، ޖިސްމާނީ ހާނިއްކައިގެ 15 މައްސަލަ، ނަފްސާނީ ހާނިއްކައިގެ9މައްސަލަ، ގަނާ އަދި ފުރައްސާރަކުރުމުގެ4މައްސަލަ އަދި ގެވެށި އަނިޔާ ކުރާތަން ދެއްކުން ނުވަތަ ފެނުމުގެ2މައްސަލަ ހިމެނެއެވެ.\nމީގެ އިތުރުން، ޙައްޤުތަކުން ކުޑަކުދިން މަޙްރޫމުކުރުމުގެ 16 މައްސަލަ މިދިޔަ މަހު ވަނީ ރިޕޯޓުކޮށްފައެވެ. މިފަދަ މައްސަލަތަކުގެ ތެރޭގައި ތަޢުލީމަށް ހުރަސް އެޅުމުގެ 11 މައްސަލަ، ވެކްސިން ނުދިނުމުގެ3މައްސަލަ އަދި ޞިއްޙީ ފަރުވާއަށް ހުރަސްއެޅުމުގެ2މައްސަލަ ހިމެނެއެވެ.\nއަދި މިދިޔަ މަހު ޢާއިލީ 23 މައްސަލަ މިދިޔަ މަހު ޖެންޑަރ ނިސްޓްރީއަށް ވަނީ ހުށަހަޅައިފައެވެ. މިފަދަ މައްސަލަތަކުގެ ތެރޭގައި ޙަޟާނާ ނުވަތަ ކުދިންނާ ބައްދަލުނުކުރެވޭ 11 މައްސަލަ، ކުދިން ބެލުމުގައި ޖެހޭ6މައްސަލަ އަދި ދަރިންގެ ޚަރަދު ދިނުމުގައި ދިމާވާ6މައްސަލަ ހިމެނެއެވެ.\nއެކި ބާވަތުގެ ކުށްކުރާ ކުޑަކުދިންގެ4މައްސަލައެއްވެސް މިދިޔަ މަހު ޖެންޑަރ މިނިސްޓްރީ އަށް ވަނީ ހުށަހަޅައިފައެވެ.\nމީގެ އިތުރުން، ކުޑަކުދިންގެ އަޚުލާޤާ ގުޅުން ހުރި9މައްސަލަ މިދިޔަ މަހު ހުށަހަޅާފައިވާއިރު، އޭގެ ތެރޭގައި ގެއިން ނުކުމެގެން ދިޔުމުގެ3މައްސަލަ އަދި ސްކޫލަށް ދާން ބޭނުންނުވުމުގެ3މައްސަލަ ހިމެނެއެވެ.\nވަކި ޖިންސަކަށް ވީތީ ކުރާ އަނިޔާ އަދި ގެވެށި އަނިޔާގެ 34 މައްސަލަ މިދިޔަ މަހު ޖެންޑަރ ނިސްޓްރީއަށް ވަނީ ހުށަހަޅައިފައެވެ. މިފަދަ މައްސަލަތަކުގެ ތެރެއިން އެންމެ ގިނައިން ރިޕޯޓުކޮށްފައި ވަނީ އެކި ބާވަތުގެ ޖިސްމާނީ އަނިޔާކުރުމުގެ މައްސަލައެވެ. އެގޮތުން މި ބާވަތުގެ 13 މައްސަލަ މި މުއްދަތުގެ ތެރޭގައި ރިޕޯޓުކޮށްފައިވެއެވެ.\nމީގެ އިތުރުން، ނަފްސާނީ އަނިޔާކުރުން ނުވަތަ އަނގަބަހުން ކުރެވޭ އަނިޔާގެ 8 މައްސަލަ، ޖިންސީ އަނިޔާކުރުމުގެ6މައްސަލަ، ރޭޕްކުރުމުގެ3މައްސަލަ، ބިރުދެއްކުމުގެ ގޮތުން ކުރެވޭ ކަންކަމާ ގުޅޭ2މައްސަލަ، ބާރާއި ނުފޫޒު ފޯރުވުމުގެ 1 މައްސަލަ އަދި އިހުމާލުވުމުގެ 1 މައްސަލަ ހިމެނެއެވެ.\nއަދި ނުކުޅެދުންތެރިކަން ހުންނަ ފަރާތްތަކާއި އުމުރުން ދުވަސްވީ މީހުނަށް އަޅައިލުމާއި އެހީތެރިކަން ބޭނުންވެގެން 30 މައްސަލަ މިދިޔަ މަހު ޖެންޑަރ މިނިސްޓްރީ އަށް ވަނީ ހުށަހަޅައިފައެވެ. އެއީ ނުކުޅެދުންތެރިކަން ހުންނަ މީހުންނަށް އަޅައިލުމާއި އެހީތެރިކަން ބޭނުންވެގެން ހުށަހަޅައިފައިވާ 21 މައްސަލައާއި އުމުރުން ދުވަސްވީ މީހުންނަށް އަޅައިލުމާއި އެހީތެރިކަން ބޭނުންވެގެން ހުށަހަޅައިފައިވާ9މައްސަލައެވެ.\nއަމިއްލަ ނަފުސަށް ގެއްލުންދިނުމާ ގުޅޭ6މައްސަލައެއްވެސް މިދިޔަ މަހު ޖެންޑަރ މިނިސްޓްރީއަށް ރިޕޯޓުކޮށް އެޓެންޑްކޮށްފައިވެއެވެ.\nކުޑަކުދިންކުޑަކުދިންނަށް ކުރާ އަނިޔާމިނިސްޓްރީ އޮފް ޖެންޑަރ، ފެމިލީ އެންޑް ސޯޝަލް ސަރވިސަސްޖެންޑަރ މިނިސްޓްރީ\nފުވައްމުލަކުގައި ކުޑަކުއްޖަކަށް ޖިންސީ ގޯނާ ކުރި ކަމުގެ ތުހުމަތުގައި މީހަކު ހައްޔަރުކޮށްފި\nކުޑަކުޑަ ސޯފީގެ ވޭނީ އިޙުސާސް-ހިތެއްއޮތް ކޮންމެ މީހަކަށް އަސަރުކުރާނެ\nއަމިއްލަ ދަރިފުޅާއި އިތުރު ދެ ކުއްޖަކަށް ޖިންސީ ގޯނާކުރި މީހަކު ހައްޔަރުކޮށްފި\n12 އަހަރުން މަތީގެ ކުދިން ވެސް މާސްކް އަޅަންޖެހޭ: ޑަބްލިއުއެޗްއޯ